এইখন প্ৰিয়ংকা গান্ধীয়ে দেশৰ বিভিন্ন ৰাজ্যত কৰ্মৰত উত্তৰ প্ৰদেশৰ শ্ৰমিক আৰু কৰ্মচাৰী সকলক উভতাবলৈ যোগাৰ কৰা ১০০০খন বাছৰ ফটো নেকি? - Factcrescendo Assamese\nচীন দেশৰ ৱুহান নামৰ ঠাইখনৰ পৰা সংক্ৰমিত হোৱা ক’ৰনা ভাইৰাছ ৰোগত ভুগি সমগ্ৰ বিশ্বতে এতিয়ালৈকে প্ৰায় তিনি লাখতকৈ অধিক মানুহৰ মৃত্যু হৈছে আৰু প্রায় ৪৮ লাখ মানুহ আক্রান্ত হৈছে । বিশ্বৰ আন দেশৰ লগতে ভাৰতত এতিয়ালৈকে এক লাখতকৈ অধিক ৰোগী চিনাক্ত হৈছে আৰু ইয়াৰে ৩১৬৩ জনৰ মৃত্যু হৈছে । অসমতো ১৫৪জন ৰোগী ইতিমধ্যে চিনাক্ত হৈছে আৰু ইয়াৰে চাৰিজনৰ মৃত্যু হৈছে ।\nএনে এক ফটো সম্প্ৰতি ফেচবুকৰ জৰিয়তে ভাইৰেল হৈ পৰিছে । দাবী কৰা হৈছে যে ভাৰতীয় জাতীয় কংগ্ৰেছ দলৰ সাধাৰণ সম্পাদিকা প্ৰিয়ংকা গান্ধীয়ে ৰাজস্থান আৰু অন্যান্য ৰাজ্য সমূহত কৰ্মৰত উত্তৰ প্ৰদেশৰ শ্ৰমিক আৰু ব্যক্তিগত কোম্পানীৰ কৰ্মচাৰী সকলক উভতাই পঠোৱাৰ ক্ষেত্ৰত নিজৰ খৰছত ১০০০ খন বাছ যোগাৰ কৰিছিল আৰু এইখন তাৰেই ফটো । অসম কংগ্ৰেছৰ অফিচিয়েল ফেচবুক পে’জৰ পৰা উক্ত ফটোখন ১৯ মে’, ২০২০ তাৰিখে আপলোড কৰা হৈছে আৰু লগতে, “নিখিল ভাৰত কংগ্ৰেছ কমিটিৰ মাননীয়া সাধাৰণ সম্পাদিকা প্ৰিয়ংকা গান্ধী ডাঙৰীয়ানীয়ে ৰাজস্থান আৰু অন্যান্য ৰাজ্য সমূহত কৰ্মৰত উত্তৰ প্ৰদেশৰ শ্ৰমিক আৰু ব্যক্তিগত কোম্পানীৰ কৰ্মচাৰী সকলক উভতাই পঠোৱাৰ ক্ষেত্ৰত ১০০০ খন বাছ নিজৰ খৰছত যোগান ধৰিবলৈ ওলোৱা কাৰ্যত উত্তৰ প্ৰদেশৰ মূখ্যমন্ত্ৰী যোগী আদিত্য নাথে বাছ সমূহ নিজ ৰাজ্যত প্ৰৱেশ কৰিবলৈ নিদিয়া সিদ্ধান্ত অৱশেষত বাতিল কৰিবলৈ বাধ্য হয় ।” বুলি শিৰোনামা দিয়া হৈছে । উক্ত পোষ্টটো ১৩১বাৰ শ্বেয়াৰ কৰা হৈছে আৰু পোষ্টটোত ৯৬টা কমেণ্টছ কৰা হৈছে ।\nউল্লেখযোগ্য যে দেশত শেহতীয়াকৈ বিভিন্ন ঠাইৰ পৰা বিভিন্ন লোক নিজ ঘৰলৈ বিপদ সংকুল ভাৱে যাত্ৰা কৰাৰ ফলত মৃত্যু মুখত পৰা খবৰ আহি আছে । সেই সময়তে এই ফটোখন ভাইৰেল হৈ পৰাটো যথেষ্ট তাৎপৰ্যপূৰ্ণ । সঁচাকৈ এই ভাইৰেল ফটোখন প্ৰিয়ংকা গান্ধীয়ে ৰাজস্থান আৰু অন্যান্য ৰাজ্য সমূহত কৰ্মৰত উত্তৰ প্ৰদেশৰ শ্ৰমিক আৰু ব্যক্তিগত কোম্পানীৰ কৰ্মচাৰী সকলক উভতাবলৈ যোগাৰ কৰা ১০০০ খন বাছৰ ফটো নেকি? সত্য কি? জানোঁ আহক ।\nপ্ৰথমে আমি ভাইৰেল ফটোখনৰ ৰিভাৰ্ছ ইমেজ চাৰ্ছ কৰিলোঁ আৰু পালোঁ যে উক্ত ফটোখন ফাইনেন্সিয়েল এক্সপ্ৰেছ নামৰ বাতৰি কাকতখনৰ ৱেবচাইটত ফেব্ৰুৱাৰী ২৮, ২০১৯ তাৰিখে আপলোড কৰা দেখিলোঁ । বাতৰিটোত স্পষ্ট হৈ পৰিছে যে উক্ত ফটোখন যোৱা বছৰ কুম্ভ মেলাত উত্তৰ প্ৰদেশৰ প্ৰয়াগৰাজ নামৰ ঠাইখনত তোলা হয় ।\nআমি আৰু দেখিলোঁ যে এই একেইখন ফটো কুইণ্ট নামৰ নিউজ পৰ্টেলটোৰ ফেব্ৰুৱাৰী ২৮, ২০১৯ তাৰিখে প্ৰকাশিত এক বাতৰিত ব্যৱহত হৈছে ।\nউক্ত বাতৰিবোৰৰ মতে প্ৰয়াগৰাজ মেলাত উত্তৰ প্ৰদেশ চৰকাৰে গিনিজ বুক অফ ৱৰ্ল্ড ৰেকৰ্ডত নিজৰ নাম সন্নিৱিষ্ট কৰিবলৈ সক্ষম হৈছিল আৰু প্ৰায় ৫০০ বাছ এই অনুষ্ঠানত আছিল । গতিকে স্পষ্ট হৈ পৰিল যে উক্ত বাছবোৰৰ বা ফটোখনৰ বৰ্তমান প্ৰিয়ংকা গান্ধীয়ে পঠোৱা বাছৰ লগত কোনো সম্পৰ্ক নাই ।\nভাইৰেল বাছৰ ফটোখন বৰ্তমানৰ নহয় । দৰাচলতে ফটোখন যোৱা বছৰ কুম্ভ মেলাত উত্তৰ প্ৰদেশৰ প্ৰয়াগৰাজ নামৰ ঠাইখনত তোলা হয় । বৰ্তমান প্ৰিয়ংকা গান্ধীয়ে পঠোৱা বাছৰ লগত এই ফটোখনৰ কোনো সম্পৰ্ক নাই ।\nTitle:এইখন প্ৰিয়ংকা গান্ধীয়ে দেশৰ বিভিন্ন ৰাজ্যত কৰ্মৰত উত্তৰ প্ৰদেশৰ শ্ৰমিক আৰু কৰ্মচাৰী সকলক উভতাবলৈ যোগাৰ কৰা ১০০০খন বাছৰ ফটো নেকি?\nTagged BusCoronavirusCOVID 19INC AssamLockdownMigrant LabourersPriyanka Gandhi


অনুভৱৰ কঠীয়াতলিত গাৰ্লছ হোষ্টেল- অনন্যা দত্ত - সাহিত্য ডট অৰ্গ\nজোনবাইক বেজী এটা খুজি সপোনৰ জোনাকী কাৰেঙৰ সাঁকোৱেদি আগুৱাই আহি “নজনা বীৰৰ মূৰ“ বিচৰা কৈশোৰৰ বালিচৰত উকি মাৰি হেৰাই যায় ল’ৰালি৷ সেই হেৰুৱা ল’ৰালিৰ আলিকেঁকুৰিত অথবা কৈশোৰৰ বৃত্তৰ পৰিধিত ভৰি দিওঁতেই স্ৱপ্নখেদা দৌৰৰ আৰম্ভণি হ’ব ধৰেঃ কেৰিয়াৰিষ্ট সপোনক খেদা নিগনি দৌৰ৷ দৌৰ ঠিক নহয়, প্ৰতিযোগিতা; নিজক শ্ৰেষ্ঠ প্ৰতিপন্ন কৰাৰ প্ৰতিযোগিতা অথবা নিজৰ সপোনক দিঠক কৰাৰ প্ৰতিযোগিতা নাইবা মা-দেউতাৰ সপোনবোৰক নিজৰ সপোন বুলি আঁকোৱালি লৈ আগুৱাই যোৱাৰ প্ৰতিযোগিতা৷ এই প্ৰতিযোগিতাত টিকি থকাৰ স্ৱাৰ্থতে চিনাকি আকাশৰ ঠিকনা এৰি নতুন আকাশত ঠিকনা গঢ়াৰ প্ৰচেষ্টা আৰম্ভ হয়৷ এই প্ৰচেষ্টাতে অস্থায়ী অথচ চিনাকি ঠিকনা হ’ব ধৰে হোষ্টেল; অচিনাকি হৈও আত্মীয় হ’ব ধৰে হোষ্টেলমেট আৰু ৰুমমেট৷ দুদিন আগলৈকে অচিনাকি ছোৱালীজনীও হ’ব ধৰে সুখ-দুখ, হাঁহি-কান্দোনৰ সংগী, প্ৰতিটো কথা পাতিব পৰা সংগিনী৷\nসেই যে প্ৰথম ঘৰ এৰি আহি হোষ্টেলত টোপনি নহা নিশাটো; ঘৰলৈ উৰা মাৰি থকা মনটো; সেই মনটোৰ অজানিতেই হোষ্টেল এখন ক্ৰমশঃ আপোন হৈ পৰে, প্ৰতিটো উশাহৰ সাক্ষী হৈ পৰে৷ .\nজীৱন বিচিত্ৰ আৰু তাতোকৈও বিচিত্ৰ মানৱ মন৷ এই বিচিত্ৰতাৰ মহিমাৰে যি মহীয়ান, সেয়েতো হোষ্টেল; অস্থায়ী হৈও হৃদয়ৰ মণিকোঠাত স্থায়ী হৈ ৰৈ যোৱা এক ঠিকনা; এক আৱেগ৷ ক’লৈ আহিলো, কিয় যে আহিলো কৈও এৰি যাবৰ সময়ত য’ত দুভৰি থমকে; খোৱাৰ পৰা আৰম্ভ কৰিও এশ এটা অভিযোগ দিলেও যাক বেয়া পাব পৰা নাযায়; সেই আশ্ৰয়েইতো হ’ল হোষ্টেল৷\nপ্ৰথম থাকিবলৈ লোৱাৰ পাছত “নৱাগত আদৰণী সভা“ৰ আগলৈকে লেটাত সোমাই ৰোৱা পলুবোৰ পাছলৈ একোটাহঁত ৰঙীণ পখিলা হয়, আড্ডাৰ হাঁহিৰ জোৱাৰত হোষ্টেলৰ দেৱাল কঁপাব পৰা হয়৷ পখিলাবোৰৰ খিলখিলনিত জীপাল হৈ পৰা কৰিড’ৰটোও কেতিয়াবা কোনো পখিলাৰ হিয়া ভগাৰ বিননিত গোমা হৈ পৰে; ব্যক্ত-অব্যক্ত বহু কথাৰ সাক্ষী হৈ পৰে৷ কেতিয়াবা কোনোজনী পখিলা সকলোৰে অলক্ষিতে হেৰাই যায়; পাখি সলাই ঠিকনাবিহীন হৈও কোনোবাজনী নোহোৱা হৈ যায়৷\nযিমানদিনলৈকে থাকে প্ৰতিজনী পখিলাই হোষ্টেলৰ দলিচাত ভিন্ন ৰঙী আবিৰ সিঁচি যায়৷ এজাক দৌৰি-ঢাপৰি ফুৰা ছোৱালী; প্ৰতিজনী ছোৱালীয়েইতো একোটা জীয়া কাহিনী, বিচিত্ৰ কাহিনী৷ একোজনীহঁতৰ কথাৰ ফুলজাৰিক হোষ্টেলৰ চকী-মেজ, বিছনাবোৰে নীৰৱ হৈ শুনে; আন একোজনীৰ হয়তো উজাগৰী নিশাৰ নীৰৱ চকুলোও মচে৷ প্ৰতিজনী ছোৱালীয়েইতো নিজৰ মাজত কঢ়িয়াই লৈ ফুৰে বাস্তৱৰ আঁৰৰ বাস্তৱ, যি বাস্তৱ সহজে আৰু সততে কাকো দেখুওৱা নহয়৷ কোনোবাজনীয়ে যদি ৰাতি দুই বজাত সাৰ পাই বিস্কুট-চানাৰ টেমাত হাত দিয়ে বা “মেগী“ বনোৱাৰ যো-জা কৰে; আন এজনীয়ে আকৌ পঢ়াৰ মাজতে হঠাতে উঠি “কেটৱাক“ৰ আখৰাও কৰে৷ ৰাতি ১২বজাত বিছনাৰ ওপৰত উঠি নতুন “ডান্স মুভ“ প্ৰেকটিছ কৰা, অনবৰতে হাঁহি থকা ছোৱালীজনীয়েওতো প্ৰেমাস্পদৰ প্ৰতাৰণাত শেষ ৰাতিৰ শেতেলী চকুৰ পানীৰে তিয়াই তোলে, হোষ্টেলবোৰ তাৰো নীৰৱ সাক্ষী৷ নতুন কাপোৰ বা নতুন বেগ বা নতুন কাণফুলি এযোৰ কিনিলেও “ৱালমেট“ক নেদেখালে পুৰণা হৈ যাব সদৃশ বিশ্বাসবোৰ আৰু যেতিয়াই মন যায় তেতিয়াই সাঁজি-কাচি ফটো উঠাৰ অন্তহীন সময়বোৰ…৷ এজনীয়ে ঘৰৰ পৰা অনা আচাৰৰ বটলটোত বিনাদ্বিধাই অধিকাৰ সাব্যস্ত কৰোতেই অথবা কোনো বিশেষ কামত ওলাই যোৱাৰ সময়ত নিজৰ ফুলিযোৰ, চেইনডাল মিলিব বুলি জোৰ-জবৰদস্তি উলিয়াই পঠিওৱা মূহূৰ্তবোৰেই দুদিনীয়া চিনাকি ছোৱালীকেইজনীক নিজে গম নোপোৱাকৈয়ে বন্ধুত্ব, আত্মীয়তাৰ বান্ধোনেৰে বান্ধি পেলায়৷ জোনাক ভালপোৱা কাব্যিক ছোৱালীজনীয়েও হয়তো তাৰ মাজতেই “মেটালিক“, “ৰক মিউজিক“ও ভালপাবলৈ আৰম্ভ কৰে৷ ভাললগা চিনেমা, গান, ছিৰিজ অথবা কিতাপৰ আদান-প্ৰদানেও বহুবোৰ বান্ধোন গঢ়ি তোলে৷ জন্মদিনৰ নায়িকাই ৰাতি ১২বজাৰ “ছাৰপ্ৰাইজ“টোলৈ অধীৰ আগ্ৰহেৰে ৰৈ থাকে লগৰকেইজনীয়ে মিলি কি নতুনত্ব আনিব কেৱল মাত্ৰ তাক জনাৰ বাবেই! জোনাকৰ বৰষুণত তিতি ভালপোৱা ছোৱালীজনীয়ে যেতিয়া নজনা হয় তাইৰ প্ৰিয় তৰাটোৱে কোন নক্ষত্ৰক কেন্দ্ৰ কৰি আৱৰ্তন আৰম্ভ কৰিছে; তেতিয়া নতুন কক্ষপথ গঢ়াৰ সাহস তাইক হোষ্টেলৰ লগৰকেইজনীয়েই দিয়ে৷\nসৰস্ৱতী পূজাৰ সময়ৰ যি বিয়াঘৰ সদৃশ পৰিৱেশ তাৰ অবিহনে যে গাৰ্লছ হোষ্টেলৰ সমস্ত দৃশ্যপটেই আধৰুৱা৷ কোনে কি কাপোৰ পিন্ধিব, তাৰ লগত মিলাই কেনেধৰণৰ সাজসজ্জা কৰিব; হোষ্টেলখন যেন সৌন্দৰ্যৰ অঘোষিত প্ৰতিযোগিতাত নামি পৰে৷ কিন্তু এই প্ৰতিযোগিতাতো থাকে এজনীৰ আনজনীলৈ নিঃস্ৱাৰ্থ সহযোগ৷ ক্লাছৰ সময়তকৈ আগৰ ৰাতিপুৱা কি চিনি নোপোৱা বহুজনীৰ “মৰ্ণিংৱাক“, “ইভিনিংৱাক“বোৰে পূজাৰ ১৫দিনমান আগৰেপৰা হোষ্টেলৰ কৰিড’ৰ গমগমীয়া কৰি তোলে৷ ইজনীয়ে সিজনীৰ সহযোগত ৰঙীণ হৈ ওলাই যোৱা পখিলাজাকলৈ হয়তো হোষ্টেলৰ বিল্ডিঙটোৱেও ৰ’ লাগি চায়৷ এজাক আহিছে, এজাক গৈছে; এনেদৰে কিমান যে জাক জাক পখিলাক বছৰৰ পাছত বছৰ ধৰি আঁকোৱালিছে তাৰ কিমান কাহিনীৰ হোষ্টেলটো সাক্ষী তাৰ সঠিক হিচাপ হয়তো আন কোনোৱেই কোনোদিনে নাজানিব৷\nআৰু এনেকৈয়ে লেটা এৰি পখিলা হোৱা এজাক প্ৰাণোচ্ছল গাভৰুৰ বিদায়ৰ সময় আহি উপস্থিত হয়৷ বিচ্ছেদৰ সুঁহুৰিৰ সুৰে ৰূমবোৰ, কৰিড’ৰবোৰ গোমা কৰি তোলে৷ সময়ৰ আহ্বান মানি নতুনক আদৰিবলৈ হোষ্টেলটোও নীৰৱে সাজু হয়৷ আজীৱনত সম্পৰ্কত থকাৰ প্ৰতিশ্ৰুতিৰে চকুলোৰে বাট ৰচি এজাক জাকৈয়া হাঁহি জীৱন সমুদ্ৰৰ বিচ্ছিন্নতাৰ পৰিধিত ধূসৰিত ফ্ৰেম হৈ ক্ৰমশঃ বিলীন হয়……৷\n– অনন্যা দত্ত\nআৰু এনেকৈয়ে লেটা এৰি পখিলা হোৱা এজাক প্ৰাণোচ্ছল গাভৰুৰ বিদায়ৰ সময় আহি উপস্থিত হয়৷ বিচ্ছেদৰ সুঁহুৰিৰ সুৰে ৰূমবোৰ, কৰিড’ৰবোৰ গোমা কৰি তোলে৷ সময়ৰ আহ্বান মানি নতুনক আদৰিবলৈ হোষ্টেলটোও নীৰৱে সাজু হয়৷ আজীৱনত সম্পৰ্কত থকাৰ প্ৰতিশ্ৰুতিৰে চকুলোৰে বাট ৰচি এজাক জাকৈয়া হাঁহি জীৱন সমুদ্ৰৰ বিচ্ছিন্নতাৰ পৰিধিত ধূসৰিত ফ্ৰেম হৈ ক্ৰমশঃ বিলীন হয়৷ **\n← প্ৰজন্ম- প্ৰীতম\nখালী চিট- চৈয়দ হান্নান আহমেদ →


New Assamese Jokes । Husband Wife । Boyfriend Girlfriend - Khagori : Assamese Jokes, Assamese Comedy, Assamese Quotes\nNew Assamese Jokes । Husband Wife । Boyfriend Girlfriend\nUp To Mark 27.8.18 assamese new love jokes , husband wife jokes0Comments\nনতুন অসমীয়া ৰগৰ, পতি পত্নী আৰু প্ৰেমিক প্ৰেমিকা -\n😇😇😇পত্নী - তোমাৰ চোলাটোত এয়া lipstick ৰ দাগ ক'ৰ পৰা আহিল, হা ?\nপতি - অ', সেইটোৱে মইও confuse ! lipstick ৰ দাগটো কেনেকৈ আহিল বা ? সেইখিনি সময়ত মই চোলাটোতো খুলি থৈছিলোঁ !\n😇😇😇 এটা সৰু ল'ৰা school লৈ যাবলৈ ৰাস্তালৈ ওলাইছেহে , এনেতে সি ৰাস্তাত এহাল যুৱক-যুৱতীয়ে kiss কৰি থকা দেখা পায়, চিঞৰিলে - অ' মা, মা, চোৱাচোন সেই বুৰ্বুক দুটাই মাত্ৰ এটা sewing gum ৰ কাৰণে কেনেকৈ কাজিয়া লাগিব ধৰিছে !\n😇😇😇 নৰেনৰ বাপেকৰ বয়স ৬০ বছৰ ।\nৰাতি ২টা বজাত নৰেনৰ বাপেকৰ mobile ত ফোন - hello, মিচ্ ৰতি ডেকা' ইয়াত আছে নেকি ?\nনৰেনৰ বাপেক - হেৰৌ, কটা নিধক, ক'ৰ পৰা এই মাজৰাতিখন মৰি থাক হঁত ! এই দোভাগ নিশা মোৰ লগত যদি মিচ্ ৰতি থাকিলেহেঁতেন মোৰ বুঢ়া দেহটো ডেকা হৈ জাগি নুঠিলেহেঁতেন নেকি ঐ ?\n😇😇😇 Boyfriend - তুমি জানা ! মই তোমাৰ প্ৰেমত বলিয়া হৈ গলো, বৰ্বাদ হৈ গলো, খাব শোৱ নোৱাৰা হৈ গলো ! এতিয়া মাথো বাকি নিচাসক্ত trazedy poem writer হ'বলৈ !\nGirlfriend - তাতেনো কিডাল হ'ল ! মইনো কোন এনে একেবাৰে bank manager হ'লো !\n😇😇😇 ছোৱালী - পাপা, আপোনাক এটা জৰুৰী কথা ক'ব লগা আছিল ।\nপাপা - কোৱা মাজনী, কি কথা ।\nছোৱালী - মই এজন ল'ৰাক ভাল পাওঁ আৰু তেওঁ America ত থাকে ।\nপাপা - ক'ত লগ পালা তেওঁক তুমি মাজনী ?\nছোৱালী - Google Plus ত আমাৰ চিনাকি, Facebook ত আমাৰ বন্ধুত্ব গভীৰ হ'ল, Gtalk ত মোক I Love You ক'লে, আৰু WhatsApp ৰ জৰিয়তে আমি ৩ মাহ ধৰি প্ৰেম কৰি আছো !\nপাপা - Oh ! Really ! এতিয়া তেন্তে Twitter ত বিয়াখন পাতি ল', Make My Trip ত হনিমুন নে কি সেইটো কৰি ল', Flipkart ৰ পৰা পোৱালী অৰ্ডাৰ কৰ আৰু Gmail ৰে receive কৰি ল', আৰু তাৰ পিছত finally যদি তোৰ পতি পচন্দ নোহোৱা হৈ যায় তেন্তে olx ত বেচি পেলা ! কথা ক'বলৈ আহিছ' !\nLabels: assamese new love jokes, husband wife jokes, husband wife jokes in assamese, new assamese jokes, new assamese jokes husband wife


স্বাস্থ্য বিষয়ক বিভিন্ন বাৰ্তা : — Vikaspedia\nক) স্মৃতিশক্তি লোপ পোৱা সমস্যা ক্ৰমবৰ্ধমান গতিত বৃদ্ধি হোৱাৰ সময়ত এক শুভ-বাৰ্তা পোৱা গৈছে। মানৱ মগজুৰ বিশেষ স্থানত কম শক্তিসম্পন্ন বৈদ্যুতিক উত্তেজনা সৃষ্টি কৰিব পাৰিলে সেই উত্তেজনাই স্মৃতিশক্তি বৃদ্ধি কৰিব পাৰে। আমেৰিকাৰ মায়’ক্লিনিকৰ এগৰাকী গৱেষকে প্ৰকাশ কৰা তথ্য অনুসৰি মগজুৰ লেটাৰেল টেম্প’ৰেল কৰ্টেক্স অংশত এই বৈদ্যুতিক উত্তেজনা প্ৰদান কৰিলে স্মৃতিশক্তি উন্নত হয়।\nখ) মানুহৰ মগজুৰ ক্ষতি সাধাৰণতে স্থায়ী বুলি ভবা হয়। কিন্তু বিশেষজ্ঞসকলৰ মতে ইয়াৰ কিছু ক্ষতি শুধৰাব পৰা যায় আৰু কিছু ক্ষেত্ৰত মগজুৰ ব্যায়াম, প্ৰশিক্ষণ, শিক্ষণ আদিৰ দ্বাৰা নতুনকৈ কোষৰ গঠন আৰু পুনৰ নিৰ্মাণ কৰিব পৰা যায়। ইয়াৰ বিপৰীতে সচৰাচৰ ভাবি থকাৰ লেখীয়া শব্দ-শৃংখল বা চিন্তাৰ কৌশলৰ খেলৰ দ্বাৰা স্মৃতিশক্তি অক্ষুণ্ণ ৰাখিব পৰা নাযায়।\nগ) মানুহৰ মগজুৱে যিকোনো সময়তে এটা ২০ ৱাটৰ বালব জ্বলাই দিব পৰা ক্ষমতা ৰাখে। ইয়াৰ ওজন শৰীৰৰ মাথোঁ ২ শতাংশ আৰু ই যিকোনো সংবাদ ২৬০ mph গতিত পৰিবহণ কৰাৰ ক্ষমতা ৰাখে। কিন্তু সচৰাচৰ ভাবি অহাৰ দৰে পুৰুষৰ মগজু নাৰীৰ তুলনাত ডাঙৰ আৰু বিজ্ঞান শিক্ষাৰ বাবে অধিক কৰ্মক্ষম বোলা ধাৰণা শুদ্ধ নহয়।\nঘ) ভাৰতবৰ্ষ বিশ্বৰ অন্যতম বৃহৎ এণ্টিবায়’টিকৰ উপভোক্তা দেশ। কিছুদিনৰ আগতে British Journal Clinical Pharmacology Report ত প্ৰকাশ হোৱাৰ তথ্য অনুসৰি ২০০৭-১২ ৰ সময়ছোৱাত ১১৮ বিধ বিভিন্ন ধৰণৰ antibiotics ভাৰতত বিক্ৰী হয় আৰু ইয়াৰ ৬৪ শতাংশই CDSCO (Central Drugs Standard Organsation ৰ দ্বাৰা নিষিদ্ধ। ভাৰত চৰকাৰে বিভিন্ন জনসংযোগ মাধ্যমৰ দ্বাৰা এই সম্পৰ্কত সজাগতা আনিবলৈ চেষ্টা কৰি আছে যদিও বিশেষ একো পৰিৱৰ্তন পৰিলক্ষিত হোৱা নাই। এই ক্ষেত্ৰত চিকিৎসক আৰু ঔষধ বিক্ৰেতাসকলৰ ভূমিকা বিশেষ গুৰুত্বপূৰ্ণ।\nঙ)কিছুমান বিশেষ অসুখত পেইন কিলাৰ হিচাপে সাৰ্বজনীনভাৱে মৰফিন ব্যৱহাৰ কৰা হয়। অসহনীয় বিষৰ পৰা ৰেহাই পাবৰ বাবে কৰ্কট ৰোগ আদিৰ ক্ষেত্ৰত সকলো চিকিৎসকেই এনে ঔষধৰ বিধান দিয়ে। এই ঔষধবিধৰ মূল্যও তেনেই নামমাত্ৰ। কিন্তু বৰ্তমান অতি প্ৰয়োজনীয় এই পেইন কিলাৰবিধক লৈ বিশ্বত এক অবাঞ্চিত পৰিস্থিতিৰ সৃষ্টি হৈছে। এইবিধ ঔষধ কিছুমান ড্ৰাগছ, যেনে- হিৰই’ন আদিৰ লেখীয়া প্ৰায় সমগুণসম্পন্ন বুলি ধৰি লোৱাৰ বাবে বজাৰত ইয়াৰ যোগান সীমিত ৰখা হয়। একোটা মৰফিনৰ টেবলেটৰ মূল্য দুটকামান যদিও বৰ্তমান ভাৰতবৰ্ষকে ধৰি উন্নয়নশীল দেশত ইয়াক পাবলৈ নোহোৱা অৱস্থা হৈছে। বাতৰি অনুসৰি ৯০ শতাংশ মৰফিনৰ যোগান বিশ্বৰ ১০ শতাংশ ধনী দেশতে সীমাবদ্ধ। আমেৰিকাত ইয়াৰ যোগান প্ৰয়োজনতকৈ ৩০ শতাংশ বেছি হোৱাৰ বিপৰীতে মেক্সিকোত প্ৰয়োজনৰ এক- তৃতীয়াংশ, চীন দেশত ১/১৬ আৰু ভাৰতত প্ৰয়োজনৰ ১/২৫ অংশহে উপলব্ধ (BBC) ।গতিকে অসুস্থ লোকে প্ৰয়োজনতো, লগতে অতি কম মূল্যৰ হোৱা সত্ত্বেও বজাৰত উপলব্ধ নোহোৱাৰ বাবে ঔষধৰ অভাৱত ভুগিব লগা হয়।\nচ) আমাৰ দেশৰ কেন্দ্ৰীয় চৰকাৰৰ অধীনত সৰ্বমুঠ ৩১ টা আঞ্চলিক ভেষজ বিশ্লেষণাগাৰ আছে আৰু অসমৰ এনে এক বিশ্লেষণাগাৰত ধঁপাত পৰীক্ষাগাৰৰ ব্যৱস্থা কৰা হৈছে। এছিয়াৰ ভিতৰতে প্ৰথম এই পৰীক্ষাগাৰত ধঁপাত সম্পৰ্কীয় ৰোগৰ পৰীক্ষাৰ ব্যৱস্থা কৰা হৈছে, যাৰ যোগেদি ৱৰ্লড বেংকৰ অনুমতি প্ৰদানৰ লগতে ঔষধৰ গুণাগুণো পৰীক্ষা কৰা হ’ব। এই পৰীক্ষাগাৰ নিৰ্মাণৰ বাবে তিনি-চতুৰ্থাংশ ধন (১৯, ৭৯ কোটি) মুকলি কৰি দিয়া হৈছে।\nছ)এই বছৰৰ জানুৱাৰী মাহৰ WHO ৰ এক ৰিপ’ৰ্ট অনুসৰি বিশ্বৰ ২২ খন দেশৰ প্ৰায় পাঁচ লাখ লোক এণ্টিবায়’টিক প্ৰতিৰোধী অণুজীৱৰ দ্বাৰা আক্ৰান্ত হৈছে। প্ৰতিবেদনখনৰ মতে এণ্টিবায়’টিক বা প্ৰতিজৈৱিক হ’ল এক শ্ৰেণীৰ ঔষধ- যি বেক্টেৰিয়া নামৰ অণুজীৱবোৰ ধ্বংস বা দমন কৰি জীৱজগতক ৰোগৰ পৰা ৰক্ষা কৰে। কিন্তু জধে-মধে ব্যৱহাৰ কৰাৰ ফলত বৰ্তমান এণ্টিবায়’টিক প্ৰতিৰোধী অণুজীৱৰ সৃষ্টি হৈ মানুহ আৰু লগতে আন জীৱজগতলৈকো বিপদ মাতি আনিছে। বিশ্ব স্বাস্থ্য সংস্থাৰ মতে নামৰ এবিধ এণ্টিবায়’টিক মানুহৰ ৰোগৰ সংকটাপন্ন অৱস্থাতহে ব্যৱহাৰ কৰা হয়। কিন্তু বৰ্তমান জন্তুৰ চিকিৎসাৰ ক্ষেত্ৰত আৰু বিশেষকৈ বৰ্ধন সাধক হিচাপে বহুলভাৱে ইয়াক ব্যৱহাৰ কৰাৰ ফলত (প্ৰধানকৈ ব্ৰইলাৰ মুৰ্গীৰ ক্ষেত্ৰত) মানৱ শৰীৰত এক ঔষধ প্ৰতিৰোধ বেক্টেৰিয়াৰ সৃষ্টি হৈছে , যাক ধ্বংস কৰা কোনো এণ্টিবায়’টিক নাই। WHO ৰ প্ৰতিবেদন অনুসৰি হাজাৰ হাজাৰ টন veterinary বছৰি ভিয়েটনাম , ভাৰত, দক্ষিণ কোৰিয়া আৰু ৰাছিয়ালৈ পঠিওৱা হয়। ‘Over4lakhs people die each year from food borne diseases, the vast majority of food borne illness are caused by microbes, including bacteria, If these bacteria become resistant to antibiotics, state WHO , it will impossible to treat them and more people will die from food borne disease’.\nজ)আমাৰ দেশত মুকলিকৈয়ে যথেষ্ট পৰিমাণৰ কলিষ্টিনযুক্ত দ্ৰব্য কুকুৰাৰ বৰ্ধন সাধক হিচাপে বিক্ৰী হয় আৰু এই ক্ষেত্ৰত WHO ৰ সতৰ্কবাণী থকা সত্ত্বেও প্ৰশাসনৰ ফালৰ পৰা কোনো সতৰ্কতা বা নিষেধাজ্ঞা জাৰি কৰা হোৱা নাই। ফলত যোৱা এটা দশকত AMR (Anlimicrobial Resistant) জনিত কাৰণত মৃত্যু হোৱা ৰোগীৰ সংখ্যা বহুগুণে বৃদ্ধি হৈছে। ‘The defect lies within the system. How else can multinational pharma companies dump antibiotics that have long been discarded in many countries? Last year research from Newcastle University and Queen Mary University of London warned India that it has got the highest levels of AMR among big countries. The research pointed out that India’s failure to regulate the sale of antibiotics withoutaprescription and the use of questionable fixed dose combination antibiotics comprising two or more drugs inasingle dose (TOI, Feb.2018)\nঝ) আমি সৰু কালত কাঠৰ টুকুৰা, বল, ৰিং আদিৰে বিভিন্ন খেলাৰ সামগ্ৰী সাজিছিলো, ঘৰ-গাড়ী, পুতলা আদি তৈয়াৰ কৰিছিলো। আজিকালি তেনেই অকণমানি এটাৰ হাততো Tablet, touch phone,ipad একোটা তু,লি দিয়া হয়। ইয়াৰ ফলত শিশুটি স্মাৰ্ট হয় আৰু বহু নজনা কথা জানিব পাৰে। কিন্তু বিশেষজ্ঞসকলৰ মতে শৈশৱতে পেন্সিল, চকমাটি আদিৰে লিখা-মেলা নকৰাৰ ফল যথেষ্ট নেতিবাচক হয়।‘Excessive use of tachphones damaging their finger’s muscles. Sally Payne the HOD Paediatric Dept NHS TRUST, U.K. বিশেষজ্ঞগৰাকীৰ মতে বৰ্তমান শিশুবোৰৰ ক্ৰমবৰ্ধমান হাৰত পেন্সিল হাতত লৈ লিখাৰ ক্ষমতা বা কৌশল লাহে লাহে হ্ৰাস হৈ আহিছে। ‘to be able to gripapencil and move it, you need strong control of the fine muscles in your fingers. Children need lots of opportunity to develop those skill. বিশেষজ্ঞগৰাকীয়ে লগতে মন্তব্য দিয়ে যে বিদ্যালয়ৰ বাহিৰত অধিক সময় আধুনিক প্ৰযুক্তিবিদ্যাযুক্ত আহিলা অত্যধিকভাৱে ব্যৱহাৰ কৰাৰ বাবেই আজিৰ শিশুৱে হাতৰ আখৰ লিখিবলৈ শিকোতে পলম হয় আৰু লগতে শিক্ষকসকলৰো হাৰাশাস্তি হয়।


মেদ বহুলতাৰ সমস্যা সকলোৰে নহয় কিয়? — বিকাশপেডিয়া\nমূল পৃষ্ঠা / স্বাস্থ্য / স্বাস্থ্য কিটিপ / মেদ বহুলতাৰ সমস্যা সকলোৰে নহয় কিয়?\nমেদ বহুলতাৰ সমস্যা সকলোৰে নহয় কিয়? সেই বিষয়ে লিখা হৈছে ।\nকিছু সংখ্যক লোক খুব কম সময়ৰ ভিতৰতে শকত হৈ পৰে আৰু আন কিছুমান শকত নহয় কিয়? বহু সংখ্যক শকত লোকে শৰীৰৰ ওজন কমাবলৈ চেষ্টা কৰিও বিফল হয় কিয়? তেওঁলোকে যিহকে নেখাওক বা শাৰীৰিক শ্ৰম-ব্যায়াম আদি নকৰকেই লাগিলে, কিছু সংখ্যক লোকৰ জীৱনত কেতিয়াও শৰীৰৰ ওজন বৃদ্ধি নহয়।\nইয়াত উল্লেখ কৰা প্ৰথম প্ৰশ্ন দুটাৰ সহজ উত্তৰ নাই। কিন্তু ‘চায়েন্স’ নামৰ আলোচনীখনত প্ৰকাশ পোৱা এক খবৰৰ মতে, ভাৰমন্ট(বাৰ্লিংটন) বিশ্ববিদ্যালয়ত চলোৱা এটা অধ্যয়নৰ ফলাফলৰ পৰা জানিব পৰা গ’ল যে- বেছি পৰিমাণে আহাৰ খাই থকা অথচ শৰীৰৰ ওজন বৃদ্ধি নোপোৱা, লোকসকল সুদক্ষ অংগসঞ্চালনকাৰী লোক।\nতেওঁলোকে একেবাৰে লৰচৰ নকৰাকৈ বহি নেথাকে। তেওঁলোকে ভৰি দুখন লৰ-চৰ কৰি ইখনৰ ওপৰত আনখন দি কোচ খুৱাই বহিব। ক্ষন্তেক পিছতে বহাৰ ভংগী সলনি কৰিব।\nগাটোও সমানে লৰচৰ কৰিব। কথা কওঁতে হাত দুখনো সমানে লৰচৰ কৰিব, বহাৰ পৰা থিয় দিব, শৰীৰটোৰ অংগ-প্ৰত্যংগবোৰ লৰচৰ কৰি থাকিব আৰু এনেদৰেই ছটফটাই থাকি শৰীৰৰ সঞ্চিত কেলৰি(শক্তি) ক্ষয় কৰিব। কিন্তু তেওঁলোকে সজ্ঞানে কেতিয়াও ব্যায়াম নকৰে।\nএই বিষয়টোৰ ওপৰত সিমান বেছি অধ্যয়ন বা গৱেষণা হোৱা নাই। তথাপি শৰীৰৰ অস্থিৰতাই শক্তি ক্ষয় নিয়াব পাৰে বুলি বিজ্ঞানীসকলে ভাবিছে যদিও শাৰীৰিক অস্থিৰতাই শেষ উত্তৰ নহয়।\nকিন্তু যদি সক্ৰিয় আহাৰ গ্ৰহণে আপোনাৰ স্নায়ুতন্ত্ৰক বেছি সক্ৰিয় বা উত্তেজিত কৰি তোলে আৰু আপোনাক জপিয়াই থাকিবলৈ উৎসাহিত কৰি থাকে, তেনেহ’লে আপুনি নিজকে ভাগ্যবান বুলি ধৰি লওক।\nশৰীৰৰ ওজন বৃদ্ধি নকৰাকৈ স্বাস্থ্য সদায় অটুট ৰাখিবলৈ চেষ্টা কৰক। ইয়াৰ কাৰণে আপোনাৰ শক্তি(কেলৰি) গ্ৰহণৰ প্ৰক্ৰিয়া নিয়ন্ত্ৰণত ৰাখক অৰ্থাৎ যেতিয়াই যিহকে পাই তাকে নেখাব আৰু নিয়মীয়াকৈ ব্যায়াম কৰক।\nএই দুটি ব্যৱস্থাই আপোনাক এটি সুস্থ, নমনীয় আকৰ্ষণীয় দেহৰ অধিকাৰী কৰি তুলিব।\nশেহতীয়া উন্নীতকৰণ: Dec 24, 2018


মানুহৰ বাবে বিজ্ঞান আৰু বিজ্ঞানৰ বাবে মানুহ - বিৰিয়া Biriyaa\nবিজ্ঞানৰ প্ৰয়োগ বিহীন পৃথিৱী এখনৰ কল্পনা কৰকচোন। চৰাইৰ কিচিৰ-মিচিৰ মাত, চৌদিশে সেউজীয়া বিৰিখ , নিৰ্মল নদী, বাঘ-সিংহ-শিয়াল-হৰিণা আৰু দলে-বলে অঘৰী মানুহ। এদিনৰ বাবে এইয়া খুউব ৰোমাঞ্চিত যাত্ৰা হ’ব, যদি বাঘ-সিংহৰ লগত সংঘৰ্ষ নহয়। কাৰণ, যুঁজিবলৈ শিলৰ অস্ত্ৰ তৈয়াৰ কৰাটোও এটা বিজ্ঞান। এতিয়া মানুহে জুই জ্বলাবও নাজানে। খোজ কাঢ়ি ভাগৰিলে ল’বলৈ চকাৰ ব্যৱহাৰো শিকা নাই। মনত পৰিলেই প্ৰিয়তমলৈ ভাম্যভাষযোগে সংযোগ কৰিবলৈ ভাম্যভাষ নাই, নাই টাৱাৰ, বিজুলী , গণমাধ্যম , সংবাদ মাধ্যম। যিহেতু বিজ্ঞান নাই, আমাৰ অত্যাৱশ্যকীয় একোয়ে নাই। অৰ্থাৎ , বিজ্ঞানৰ অবিহনে মানৱ জাতি এটি অবুজ বান্দৰৰ শিশু। এইয়াই মানুহৰ বাবে বিজ্ঞান।\nবিজ্ঞানৰ অবিহনে মানৱ জাতি এটি অবুজ বান্দৰৰ শিশু। যুঁজিবলৈ শিলৰ অস্ত্ৰ তৈয়াৰ কৰাটোও এটা বিজ্ঞান। এইয়াই মানুহৰ বাবে বিজ্ঞান। আকৌ, যিজন আদিম মানুহে প্ৰথমবাৰৰ বাবে শিলে শিলে ঘঁহনি খুৱাই জুই জ্বলাইছিল তেওঁ বিজ্ঞানৰ বাবে এজন অজ্ঞাত অথচ গুৰুত্বপূৰ্ণ মানুহ। সেইয়াই বিজ্ঞানৰ বাবে মানুহ : অন্য অৰ্থত বিজ্ঞান মানুহৰ পেটৰ পো, যি আজি হৈ পৰিছে কণাৰ লাখুটি।\nএতিয়া, জুই জ্বলোৱাটো এটা বিজ্ঞান। যিজন আদিম মানুহে প্ৰথমবাৰৰ বাবে শিলে শিলে ঘঁহনি খুৱাই জুই জ্বলাইছিল তেওঁ বিজ্ঞানৰ বাবে এজন অজ্ঞাত অথচ গুৰুত্বপূৰ্ণ মানুহ। একেদৰেই গুৰুত্বপূৰ্ণ চকাৰ আৱিষ্কাৰ কৰা আদিম মানুহজন যাৰ অবিহনে আৰম্ভ কৰিব নোৱাৰিলোহেঁতেন সভ্যতা আৰু বিজ্ঞান। যদি নিউটনৰ দ্বাৰা মধ্যাকৰ্ষণৰ কিম্বা গতিবিজ্ঞানৰ সূত্ৰ আৱিষ্কাৰ নহ’লহেঁতেন? যদি এডিচনে বিজুলী বাল্বৰ উদ্ভাৱন নকৰিলহেঁতেন পঢ়া কোঠাত বিজ্ঞানৰ কিতাপখন পঢ়িবলৈও জানো পোহৰ থাকিলহেঁতেন ? যদি ডাৰউনে বিৱৰ্তনৰ বাখ্যা আগ নবঢ়ালেহেঁতেন, আমি হয়তো এতিয়াও ভাবিলোহেঁতেন আমাক ঈশ্বৰে কোনোবা ঐশ্বৰিক যানত পৃথিৱীলৈ পঠাই দিছিল। সেইয়াই বিজ্ঞানৰ বাবে মানুহ : অন্য অৰ্থত বিজ্ঞান মানুহৰ পেটৰ পো, যি আজি হৈ পৰিছে কণাৰ লাখুটি।\nপ্ৰাচীন চকাৰ অৱশেষ\nবিজ্ঞানৰ ভেটিতে বিজ্ঞানৰ ইটা-বালি-চিমেণ্টেৰে নিৰ্মিত চিলিকন ভেলীৰ মানুহৰ সভ্যতাৰ অট্টালিকা। তথাপিও দুখৰ বিষয় এয়ে যে মানুহৰে আৱিষ্কাৰ বিজ্ঞানে মানুহক জ্ঞান তথা জীৱন যাত্ৰাক সহজ কৰি তোলা সহস্ৰ উপাদান দিয়াৰ পাছতো একাংশ মানুহে আজিও ডাইনীৰ নামত বিধৱা দুখুনীগৰাকীক জ্বলাই দিয়ে; পুৱা বিজ্ঞানৰ সভাত ভাষণ দি গধূলি দাঁতৰ বিষ হ’লে বেজ আনি জাৰিবলৈ দিয়ে; বিজ্ঞানৰ নৱতম সংযোগ কৃত্ৰিম উপগ্ৰহৰ দ্বাৰা প্ৰচাৰিত বৈদ্যুতিন সংবাদ মাধ্যমত পাঁচ-দহ বছৰ পঢ়ি চিকিৎসা বিজ্ঞানৰ অ আ ক খ শিকিছো বুলি ভবা ডাক্তৰক অংগুষ্ঠ প্ৰদৰ্শন কৰি ফেচবুকত গৰু ঘিঁউৰ চাকি জ্বলালে অক্সিজেন উৎপাদন হয় বুলি মন্তব্য কৰা পংকজ পাঠকৰ বিশ্লেষণ চলি থাকে; অংক শাস্ত্ৰত ডিগ্ৰী লাভ কৰা উত্তৰ প্ৰদেশৰ মুখ্যমন্ত্ৰীজনে গৰুৰ মূত্ৰক স্বৰ্গ প্ৰাপ্তিৰ জখলা বুলি অভিহিত কৰে আৰু অসমৰ স্বাস্থ্য মন্ত্ৰীয়ে মন্তব্য কৰে, “কেঞ্চাৰ পাপৰ ফলত হয়”। আজিও সৰহসংখ্যক কৃষকেই মাটি পৰীক্ষা কৰি সাৰ প্ৰয়োগ নকৰে, যাৰ ফলত অধিকাংশ কৃষি ভূমিয়ে প্ৰদূষণৰ কবলত। ইপিনে অনিয়ন্ত্ৰিত প্ৰদূষণ, তাজমহলৰ শুভ্ৰতাকো ম্লান কৰা এচিড বৰষুণ, বিশ্বজুৰি হোৱা জলবায়ু পৰিৱৰ্তনৰ পৰা আৰম্ভ কৰি অজ’ন স্তৰৰ ক্ষয়লৈকে বৃহৎ সমস্যাবোৰ আছেই। আৰু তেতিয়াই পুনৰ শোভাযাত্ৰা-সমদল বাহিৰ কৰা হয় আৰু আশা কৰা হয় এদিন প্ৰতিটো স্তৰত গঢ় লৈ উঠিব বৈজ্ঞানিক মানসিকতা। তাতো ভেজাল হয় মাজে-সময়ে – যেতিয়া পৰিস্কাৰ পৰিচ্ছন্নতাৰ বিষয়ে আড্ডা দি দি শ্ৰেণী কোঠাৰ চুকলৈ পাণ মচলা মাৰি পঠিওৱা হয়, অবৈধভাৱে পাহাৰ কাটি, বনাঞ্চল তহিলং কৰি অৰ্থৰ জোৰত বৈধতাৰ মোহৰ লগাই স্থাপন কৰা বিদ্যালয়ৰ ছাত্ৰই ‘অনাহকত গছ নাকাটিবা’ বুলি শ্ল’গান দিয়ে আৰু বেনাৰখন লৈ খোজ কাঢ়িবৰ বাবে দুডাল বাঁহ নতুনকৈ কাটি আনে অথবা যেতিয়া অন্ধবিশ্বাসৰ বিৰুদ্ধে সজাগতা সভাত ভাষণ দিবলৈ পুৱাই ৰচী- তাবিজ- মাদুলী বান্ধি উপস্থিত হোৱা দেখা যায়। সেইবাবেই আজি একবিংশ শতিকাৰ উনবিংশতম বৰ্ষতো ইমান অদূৰদৰ্শিতা আৰু বৈজ্ঞানিক মানসিকতাৰ অভাৱ।\nবিজ্ঞানৰ অপপ্ৰয়োগে ধ্বংস কৰিব মানৱ জাতিকে। তেতিয়া দোষী কিন্তু বিজ্ঞান নহয়। দোষী হ’ব মানৱেই। কাৰণ, “বিজ্ঞান ভাল চাকৰ, গৰাকীহে বেয়া”।\nবৈজ্ঞানিক সকলে বিজ্ঞানৰ উত্তৰণৰ বাবে অহোৰাত্ৰ কাম কৰি আছে। বিজ্ঞানৰ লগত পোনপটীয়াকৈ জড়িত যিসকল নহয়, তেওঁলোকেও জনপ্ৰিয় বিজ্ঞানক বুজিবলৈ আৰু সমাজৰ প্ৰতিটো স্তৰত অধিক জনপ্ৰিয় কৰি তুলিবলৈ গুৰুত্ব প্ৰদান কৰা উচিত। অন্ধবিশ্বাসে শিপাব নোৱাৰাকৈ শিশু কালতে বিদ্যালয় সমূহত , বিশেষকৈ চৰকাৰী বিদ্যালয়সমূহত বিজ্ঞান শিক্ষা অধিক গুৰুত্ব সহকাৰে প্ৰদান কৰা উচিত, য’ত শিশুৰ মনত বৈজ্ঞানিক মানসিকতাৰ বীজ মৰহিব নোৱাৰাকৈ ৰোপন কৰা হ’ব আৰু ভৱিষ্যতে সেই বীজ মানৱতাক ছায়া দিয়া জ্ঞান বৃক্ষ হৈ থিয় দিব। আমি শিশুৰ মানিসকতাক নতুনকৈ চাবৰ হ’ল। ভূত , জলপৰী আৰু ডাইনীৰ সাধুবোৰৰ বাস্তৱ ভিত্তি নাই বুলি বুজা জ্যেষ্ঠ সকলৰ বাবেহে এই শ্ৰেণীৰ কাহিনীবোৰ হোৱা উচিত। কাৰণ , গোটেই শৈশৱত প্ৰতি ৰাতি ভূতৰ সাধু শুনি ভয় খাই টোপনি যোৱা ল’ৰাজন নিজে এটি সন্তানৰ পিতৃ হোৱাৰ পাছতো ভূতৰ ভয়ত লোহাৰৰ আঙুঠি পিন্ধাটো, কিম্বা জৰা-ফুকা কৰি বিহলঙনী পাতৰ কোব খোৱাটো মুঠেই অস্বাভাৱিক নহয়। গতিকে আমি লক্ষ্য কৰা উচিত যে আমাৰ অনুজসকলৰ কোমল মনত যাতে অন্ধবিশ্বাসৰ বীজ ৰোপিত নহয়।\nবিজ্ঞান যে কেৱল সৃষ্টিৰ ফুল সেইয়া নহয়। প্ৰয়োগ নাজানিলে বিজ্ঞানেই ধ্বংসৰো মূল। দ্বিতীয় বিশ্বযুদ্ধত হিৰোচিমা আৰু নাগাচাকিৰ চকুলোৱে সেইয়া স্পষ্ট কৰি দিছিল। মানুহে সৃষ্টি কৰা বিজ্ঞান: বিজ্ঞানে দিয়া বন্দুক,বাৰুদ,ক্ষেপণাস্ত্ৰ আৰু পাৰমাণৱিক অস্ত্ৰ।\nঅন্ধবিশ্বাসে শিপাব নোৱাৰাকৈ শিশু কালতে বিদ্যালয় সমূহত , বিশেষকৈ চৰকাৰী বিদ্যালয়সমূহত বিজ্ঞান শিক্ষা অধিক গুৰুত্ব সহকাৰে প্ৰদান কৰা উচিত, য’ত শিশুৰ মনত বৈজ্ঞানিক মানসিকতাৰ বীজ মৰহিব নোৱাৰাকৈ ৰোপন কৰা হ’ব আৰু ভৱিষ্যতে সেই বীজ মানৱতাক ছায়া দিয়া জ্ঞান বৃক্ষ হৈ থিয় দিব।\nঅপপ্ৰয়োগে ধ্বংস কৰিব মানৱ জাতিকে। তেতিয়া দোষী কিন্তু বিজ্ঞান নহয়। দোষী হ’ব মানৱেই। কাৰণ, ” বিজ্ঞান ভাল চাকৰ , গৰাকীহে বেয়া”। আনহাতে, আজিৰ প্ৰেক্ষাপটত কৃত্ৰিম বুদ্ধিমত্তাৰ বিকাশৰ কথাও কোৱা হৈছে, যি কৃত্ৰিম স্নায়ৱিক জালিকা( আৰ্টিফিচিয়েল নিউৰেল নেটৱৰ্ক )ৰে কাম কৰিব আৰু যদি সেইয়া পূৰ্ণ বিকশিত হয় তেন্তে ই হ’ব বিজ্ঞানৰ বাবে বিৰল কৃতিত্ব। এইখিনিতে আমি মনত ৰখা ভাল যে, ইতিমধ্যে একাংশ মানুহে গাড়ী পাই খোজকাঢ়িবলৈ কেতিয়াবাই এৰিলে। গতিকে এতিয়া কৃত্ৰিম বুদ্ধিমত্তাক লাভ চিন্তা কৰিবলৈ এৰি দিলে, সভ্যতাই যথেষ্ট সংখ্যক পিছফালে দৌৰ মৰা লোক লাভ কৰিব।\nঅদূৰ ভৱিষ্যতে আমাৰ সভ্যতা আৰু বিজ্ঞানে হয়তো মহাকাশ বিজ্ঞানৰ পৰা জীৱবিজ্ঞানলৈকে নতুন – নতুন আৱিষ্কাৰ আৰু উদ্ভাৱনেৰে চমক সৃষ্টি কৰিব । কিন্তু তাতকৈয়ো সুখৰ খবৰ হ’ব, যেতিয়া এখন বৈজ্ঞানিক মানসিকতা কিম্বা সজাগতা সৃষ্টিৰ শ্ল’গান বিহীন পৃথিৱী আমি লাভ কৰিম য’ত সকলোৱে বিজ্ঞানৰ লাভালাভসমূহ গ্ৰহণ কৰাতে সীমাবদ্ধ নাথাকি অন্তৰৰ পৰা বিজ্ঞানক বুজিব। বিজ্ঞান যে কেৱল গৱেষণাগাৰত সীমিত নহয়, বৰঞ্চ আমাৰ ঘৰে-চোতালে-সমাজে সকলোতে বিয়পি আছে, সেয়া প্ৰত্যেকেই হৃদয়ংগম কৰিব। পৰিশেষত, মানুহৰ বাবে বিজ্ঞান আৰু বিজ্ঞানৰ বাবে মানুহৰ একাত্ম বান্ধোন সকলো ৰাসায়নিক বান্ধোনতকৈও গভীৰ আৰু ইয়াক বৈজ্ঞানিক মানসিকতাৰে জীপাল কৰি ৰখাটো সকলো প্ৰজন্মৰ দায়িত্ব।\nআজি ৰাষ্ট্ৰীয় বিজ্ঞান দিৱস উপলক্ষে প্ৰকাশিত।\nPrevious যুদ্ধ নহয়, শান্তি লাগে\nNext বিজ্ঞান দিৱসত অসমীয়া খিলঞ্জীয়া বিজ্ঞানীলৈ শুভেচ্ছা


জীনৰ লগত লটিঘটি মূলঃ ৰাস্কিন বণ্ড অনুবাদঃ নিংকু নিশা নেওগ - সাহিত্য ডট অৰ্গ\n(প্ৰখ্যাত লেখক ৰাস্কিন বণ্ডৰ The trouble with Jinns ৰ অসমীয়া অনুবাদ)\nমোৰ বন্ধু জিমীৰ এখনহে হাত আছে৷ তাৰ বয়স ২৫ বছৰ মান হওঁতেই সি তাৰ আনখন হাত হেৰুৱাইছিল৷ সিনো কেনেকৈ তাৰ ভাল হাতখন হেৰুৱাব লগা হৈছিল সেই কথা ক’লে মানুহে সহজে বিশ্বাস কৰিবলৈ অলপ টান পায়, কিন্তু মই শপত খাই কৈছোঁ মই জনা কথাবোৰ কিন্তু সম্পূৰ্ণ সঁচা৷\nজিমীৰ কথাবোৰ কোৱাৰ আগতেই মই জনাই লওঁ, জিমী এটা জীনহে আছিল (হয়তো এতিয়াও সি জীন হৈয়েই আছে)৷ সকলোৱেই জানে জীনবোৰ কেতিয়াও আমাৰ দৰে মানুহ নহয়৷ জীন হৈছে এক প্ৰকাৰৰ আত্মা বা এখন বেলেগ জগতৰ বাসিন্দা৷ ইহঁতে মানুহৰ অৱয়ব লৈ নিজৰ জীৱনটো কটাব লাগে৷ জিমী প্ৰকৃতপক্ষেই এটা সঁচা জীন আছিল আৰু সকলো জীনৰে বিশেষ শক্তি থকাৰ দৰে তাৰো আছিল৷ সেই মতে সি নিজৰ বাহুটো ইচ্ছানুযায়ী দীঘল কৰিব পাৰিছিল৷ প্ৰায় সকলো জীনেই এনেকৈ নিজৰ বাহুটো বিশ ত্ৰিশফুট মান দীঘল কৰি মেলি দিব পাৰে৷ জিমীয়ে কিন্তু চল্লিশ ফুটমান দীঘল কৰিব পাৰে৷ তাৰ বাহুটো মুকলি ঠাই, দেৱাল বা মজিয়াৰ ওপৰেদি এডাল ধুনীয়া সাপৰ দৰে বগাই ফুৰে৷ মই তাক এনেকৈ আম গছৰ তলৰ পৰা গছজোপাৰ একেবাৰে ওপৰৰ ডালত পকি থকা আমবোৰ পাৰি থকা দেখিছোঁ৷ আম জিমীৰ বৰ প্ৰিয়৷ জিমী প্ৰকৃততে বৰ লুভীয়া আছিল৷ আৰু সম্ভৱ এই লুভীয়া স্বভাৱটোৱেই তাক তাৰ অদ্ভুত শক্তিৰ অপব্যৱহাৰ কৰিবলৈ বাধ্য কৰাইছিল৷\nজিমী আৰু মই উত্তৰ ভাৰতৰ এখন পাহাৰীয়া ঠাইত একেখন স্কুলতে পঢ়িছিলোঁ৷ জিমীয়ে বাস্কেটবল খুব ভাল খেলিছিল৷ সি ইমানেই টেঙৰ আছিল যে অন্য মানুহে সি যে জীন, সেই কথা কেনেবাকৈ গম পায় বুলি নিজৰ বাহুটো কেতিয়াও কাৰো আগত দীঘল কৰা নাছিল৷ বক্সিং ৰিঙৰ যুঁজবোৰত সি প্ৰায়েই জিকিছিল৷ খেলত তাৰ প্ৰতিপক্ষই তাৰ অদ্ভুতভাৱে প্ৰসাৰিত বাহুৰ শক্তি ভালকৈ ধৰিবই নোৱাৰিছিল৷ সি প্ৰতিপক্ষৰ খেলুৱৈক তেজেৰে লুতুৰি-পুতুৰি হৈ ভাগৰি পৰি বক্সিং ৰিং ত্যাগ নকৰালৈকে সিহঁতৰ নাকত জোৰকৈ হেঁচা মাৰি ধৰি থাকিছিল৷\nআমাৰ হাফ টাৰ্ম পৰীক্ষা চলি থকাৰ সময়তে মই জিমীৰ গোপন ৰহস্য ধৰা পেলাইছিলোঁ৷ সেইদিনা আমাৰ বীজগণিতৰ পৰীক্ষা আছিল৷ আমাক তুলনামূলক ভাৱে এখন কঠিন প্ৰশ্নকাকত সমাধান কৰিবলৈ দিয়া হৈছিল যদিও মই কোনোমতে এযোৰ কাগজত কেইটামান অংকৰ উত্তৰ লিখিব পাৰিছিলোঁ৷ তেনেতে মোক আন এখন অতিৰিক্ত কাগজৰ প্ৰয়োজন হ’ল৷ কাগজখন আনিবলৈ বহাৰ পৰা উঠোঁতেই দেখিলোঁ মই লিখি থকা ডেস্কখনৰ ওপৰত কাৰোবাৰ হাত এখন৷ মইতো প্ৰথমে সেইখন নিৰীক্ষকৰ হাত বুলিহে ভাৱিছিলোঁ৷ কিন্তু চাৰিওফালে চাইহে দেখিলোঁ মোৰ ওচৰত দেখোন কোনোৱেই নাই৷\nতাৰ পিছত ভাৱিলোঁ সেইখন কিজানি মোৰ পিছফালে বহা ল’ৰাটোৰ হাত৷ কিন্তু সিওতো একান্তমনে উত্তৰবহীত উত্তৰ লিখাত ব্যস্ত৷ তাতে তাৰ হাত দুখনো সঠিক ঠাইতে আছে৷ ঠিক তেতিয়াই দেখিলোঁ মোৰ ডেস্কৰ ওপৰত থকা অচিনাকি হাতখনে মোৰ উত্তৰবহীখন থাপ মাৰি ধৰি সাৱধানেৰে এফালে যাবলৈ ধৰিছে৷ মই লগে লগে হাতখনক অনুসৰণ কৰিলোঁ আৰু দেখিলোঁ সেইখনতো এটা সুন্দৰ সুঠাম বাহুত সংলগ্ন হৈ আছে৷ মই দেখিছিলোঁ হাতখনে নিজৰ স্বাভাৱিক দৈৰ্ঘ্যলৈ অহাৰ আগতে ডেস্কৰ তলেৰে মনে মনে আৰু মজিয়াৰ ওপৰেৰে ফৰফৰাই ভয়ে ভয়ে গৈছিল৷ শেষত মই আচৰিত হৈছিলোঁ কাৰণ সেই হাতখনৰ গৰাকীজন আছিল বীজগণিতত আটাইতকৈ দুৰ্বল এজন৷\nসেইদিনা পৰীক্ষাৰ উত্তৰবোৰ মই উত্তৰবহীত পুনৰ লিখিব লগা হৈছিল৷ কিন্তু পৰীক্ষা শেষ হোৱাৰ পিছতেই মই উধাতু খাই জিমীৰ ওচৰ পাইছিলোঁগৈ৷ মই যে তাৰ এনে ধৰণৰ খেল একেবাৰে ভাল পোৱা নাই তাক পোনপটিয়াকৈ জনাই দিলোঁ৷ লগতে তাৰ প্ৰকৃত স্বৰূপ সকলোৰে আগত উদঙাই দিয়াৰো ভাৱুকি দিলোঁ৷ মোৰ ওচৰত ধৰা পৰাৰ পিছত তাৰ কথাবোৰ কাকো নক’বলৈ সি মোক অনুৰোধ কৰিলে আৰু মই যি কৰিবলৈ কওঁ তাকেই কৰিব বুলি মোক আশ্বাস দিলে৷ জিমীৰ দৰে বিশেষ শক্তিৰ অধিকাৰী এজনক এনেকৈ বন্ধু হিচাপে পোৱাটো মোৰ কাৰণে একপ্ৰকাৰৰ সৌভাগ্যৰ কথাই আছিল কাৰণ তাৰ এই অস্বাভাৱিক শক্তিয়ে মোক সময়ত সহায় কৰিব বুলি মই নিশ্চিত আছিলোঁ৷ গতিকে তাৰ উত্তৰবহী চুৰিৰ কথাটো মই ক্ষমা কৰি দিবলৈ ৰাজী হ’লোঁ৷ এনেকৈয়েই আমি বৰ সোনকালেই খুব ভাল বন্ধু হৈ পৰিলোঁ৷\nজিমীৰ এই বিশেষ গুণটো ভাল কামত ব্যৱহাৰ হোৱাতকৈ যে কোনো কোনো সময়ত বৰ অশান্তিজনকহে আছিল সেই কথা আৱিষ্কাৰ কৰিবলৈ মোৰ বেছি দিন নালাগিল৷ কাৰণ জিমীৰ অনুৰ্বৰ মগজুৱে তাৰ এই বিশেষ ক্ষমতাৰ উপযুক্ত ব্যৱহাৰ ভালকৈ নাজানিছিল৷ কেতিয়াবা কেতিয়াবাতো সি তেনেই তুচ্ছ কামতো বাহুটো দীঘল কৰিবলৈ কুণ্ঠাবোধ কৰা নাছিল৷ সি প্ৰায়েই এনেকৈ বাহুটো দীঘল কৰি মিঠাই দোকান, শ্ৰেণীকোঠা আৰু ছাত্ৰাবাসত পিনপিনাই ফুৰিছিল৷ অৱশ্যে আমি ল’ৰাবোৰে চিনেমাহলত চিনেমা চাবলৈ অনুমতি পাবৰ দিনাহে তাৰ বাহুটো দীঘলাই সি হলৰ ভিতৰৰ আন্ধাৰত তাৰ আচল ব্যৱহাৰ কৰিছিল৷\nজীনবোৰৰ নাৰীৰ প্ৰতি স্বাভাৱিকতেই দুৰ্বলতা আছিল, বিশেষকৈ নাৰীৰ দীঘল কিচকিচিয়া ক’লা চুলিটাৰিৰ প্ৰতি৷ আচলতে ক’বলৈ গ’লে জীনৰ এই দুৰ্বলতাবোৰৰ কাৰণেই আমাৰ লগত লটিঘটিবোৰ ঘটিবলৈ আৰম্ভ কৰিলে৷ নাৰীৰ চুলিকোচা যিমান বেছি দীঘল আৰু ক’লা হয় জীনে সিমানেই ভাল পায়৷ জীনে যদি নিজৰ পচন্দৰ নাৰীগৰাকীক বিচাৰি পায় তেনে প্ৰথমেই সি তাইক বশ কৰি পেলায়৷ তেতিয়াৰ পৰাই তাইৰ ধ্বংস আৰম্ভ হৈ যায়৷ দিনে দিনে তাইৰ সৌন্দৰ্য লোপ পাবলৈ ধৰে৷ সৰ্বশেষত তাইৰ ধুনীয়া কিচকিচিয়া ক’লা চুলিখিনিৰ বাহিৰে তাইৰ সকলো জাহ যায়৷\nএইটো প্ৰক্ৰিয়াৰে কাৰোবাক বশ কৰিব পৰাকৈ জিমীৰ তেতিয়ালৈকে উপযুক্ত বয়স হোৱা নাছিল৷ তথাপি সি সুযোগ পালেই সুন্দৰী নাৰীৰ ধুনীয়া ক’লা চুলিটাৰি চুবলৈ বা হাত ফুৰাই থাকিবলৈ এৰা নাছিল৷ জিমীৰ মনৰ এই প্ৰচণ্ড আসক্তি পুৰোৱাৰ বাবে চিনেমা হলেই আছিল আটাইতকৈ সুবিধাজনক ঠাই৷ কাৰণ চিনেমাহলৰ ভিতৰত তাৰ লক্ষ্যস্থান অৰ্থাৎ ক’লা দীঘল চুলি বিচাৰি সি নিজৰ ইচ্ছানুসৰি যিমান মন যায় সিমান বাহুটো প্ৰসাৰিত কৰিব পাৰে, চকীবোৰৰ পিছফালে চুকে কোণে আঙুলিৰে খেপিয়াই ফুৰিব পাৰে৷ এনেকৈ সি লক্ষ্যত উপনীত হ’লেই নাৰীগৰাকীৰ চুলিত লাহে লাহে আলফুলে হাত ফুৰাবলৈ আৰম্ভ কৰে৷ কেনেবাকৈ যদি নাৰীগৰাকীয়ে চুলিত কাৰোবাৰ স্পৰ্শ অনুভৱ কৰি ইফালে-সিফালে চাই জিমীয়ে তত্ক্ষণাৎ নিজৰ হাতখন সাপৰ ফণাখনৰ দৰে ভাঁজ কৰি ছিটৰ পিছফালে লুকুৱাই দিয়ে আৰু পুনৰ চুলিকোচা চুবলৈ সষ্টম হৈ থাকে৷\nআমি কলেজত পঢ়ি থকাৰ দুই তিনি বছৰ মান পিছতহে জিমীয়ে তাৰ জীৱনৰ প্ৰথমটো চিকাৰ কৰাৰ সুযোগ পালে৷ জিমীৰ প্ৰথম চিকাৰ আছিল কলেজৰ অৰ্থনীতি বিভাগৰ এগৰাকী মহিলা প্ৰবক্তা৷ মহিলাগৰাকী দেখাত বৰ বেছি ধুনীয়াও নাছিল৷ কিন্তু তেওঁৰ বিশেষ সৌন্দৰ্য আছিল দীঘল ক’লা কিচকিচিয়া চুলিটাৰি যি কঁকাললৈকে বৈ পৰা আছিল৷ তেওঁ পৰাপক্ষত নিজৰ চুলিকোচা বেণী গুঠি বান্ধি ৰাখিছিল৷ কিন্তু এদিন জিমীয়ে তেওঁ মূৰ ধুই আহি বিছনাত বাগৰি চুলি শুকুৱাই থাকোঁতেই তেওঁৰ চুলিকোচা দেখিছিল৷ চুলিকোচাৰ ৰং আৰু দৈৰ্ঘ্য দেখিয়েই জিমীয়ে নিজক নিয়ন্ত্ৰণ কৰিব নোৱাৰা হৈ গ’ল৷ তাৰ ভিতৰৰ আত্মাটো ওলাই প্ৰবক্তাগৰাকীৰ শৰীৰত প্ৰবেশ কৰিলে৷ তাৰ পিছদিনাৰ পৰাই তেওঁৰ জ্বৰত ভোগাৰ দৰে শৰীৰটো উত্তপ্ত হ’বলৈ ধৰিলে আৰু মানুহগৰাকী অস্থিৰ উত্তেজনাত থাকিব নোৱাৰা হ’ল৷ তেওঁৰ শৰীৰটো চেতনা হেৰুৱাই অৱশ হৈ পৰিল৷ লাহে লাহে তেওঁ খোৱা-বোৱাও বাদ দি অস্থি চৰ্মসাৰ হৈ পৰিল৷ এনেকৈয়ে হাড়ে ছালে লাগি এদিন তেওঁ ঢুকাই থাকিল৷ কিন্তু আচৰিত ধৰণে তেওঁৰ চুলিকোচাই সামান্যও কমনীয়তা নেহেৰুৱাকৈ অক্ষত হৈ থাকিল৷\nএই মৰ্মান্তিক ঘটনাটোৰ পিছত মই মনত দুখ পালেও জিমীক এৰাই চলা হৈছিলোঁ৷ মই জানিছিলোঁ প্ৰবক্তাগৰাকীৰ মৃত্যুৰ বাবে জিমীয়েই দায়ী আছিল কিন্তু সেয়া প্ৰমাণ কৰিবলৈ মোৰ ওচৰত কোনো উপযুক্ত তথ্য নাছিল৷ মইতো জিমীক লগ পোৱাৰ পিছৰ পৰাই জীনৰ পৰা পৰিত্ৰাণৰ উপায় আৰু তাৰ পদ্ধতিৰ বিষয়েও অধ্যয়ন আৰম্ভ কৰি দিছিলোঁ৷\nএই ঘটনাটোৰ পিছত কেইবা বছৰলৈকে জিমী আৰু মোৰ মাজত কোনো যোগাযোগ নাছিল৷ কিন্তু এদিন পাহাৰীয়া ঠাইখনত বন্ধ উদযাপন কৰিবলৈ যাওঁতে মই থকা হোটেলখনতে জিমীক অকস্মাত লগ পাই গ’লোঁ৷ জিমীক দেখাৰ পিছত আমাৰ পুৰণা দিনবোৰৰ স্মৃতি ৰোমন্থন কৰি মই তাক বেছি সময় আওকান কৰি থাকিব নোৱাৰিলোঁ৷ তাৰ লগত একেলগে বহি কেইবটলমান বিয়েৰ গলাধকৰণ কৰাৰ পিছতে মোৰ মনলৈ আহিল মই চাগৈ কলেজৰ প্ৰবক্তাগৰাকীৰ মৃত্যুৰ বাবে ভুলতেই তাক ইমান দিন সন্দেহ কৰি আছিলোঁ৷ প্ৰবক্তাগৰাকী হয়তো কলেজ শিক্ষকৰ হোৱা কিবা অচিন বেমাৰতহে মৃত্যু মুখত পৰিছিল৷ হয়তো তাত জিমীৰ কোনো হাতেই নাছিল৷\nকথা পাতি পাতিয়েই জিমী আৰু মই ৰাস্তাৰ পৰা কিছু তললৈ থকা সেউজীয়া টিলাটোত বহি দুপৰীয়াৰ আহাৰৰ লগতে বিয়েৰ কেইবটল মান খোৱাৰ সিদ্ধান্ত কৰিলোঁ৷ তেতিয়ালৈ বেলি ঘূৰি আবেলি হ’বৰে হৈছিল আৰু বিয়েৰৰ নিচা লাগি মোৰ টোপনিও আহিছিল৷ মই যেতিয়া টোপনিৰ পৰা সাৰ পালোঁ, মই দেখিলোঁ জিমীয়ে কিবা এক অনামী উত্তেজনাত নাকেৰে ফোঁচ্ ফোঁচ্ কৰি ফোপাই আছে৷:“কি হ’লনো? “ তাৰ অৱস্থাটো দেখি মই খপজপাই সুধিলোঁ৷”: “ৰাস্তাৰ ওপৰৰ ফালে সৌ পাইন গছবোৰৰ তললৈ চোৱাচোন? সিহঁতক তুমি দেখিছানে?” সি ক’লে৷: “মই তাত দুজনী ছোৱালী দেখা পাইছো৷ তাতে কি হ’ল?”:“বাওঁফালৰ জনীক ভালকৈ লক্ষ্য কৰাচোন৷ তাইৰ চুলিকোচা দেখিছানে নাই?”: “অ’ দেখিছো৷ ছোৱালীজনীৰ চুলিখিনি ধুনীয়া, দীঘল আৰু নতুন কাট দিয়া৷ জিমী, তুমি কিন্তু নিজক নিয়ন্ত্ৰণ কৰাটো ভাল হ’ব৷“ মোৰ কথা শেষ হ’বলৈ নাপালেই, ইতিমধ্যেই জিমীৰ হাত মোৰ চকুৰ আতঁৰ হ’ল৷ তাৰ বাহুটো দীঘল হৈ হৈ পাহাৰ বগাই গৈ ৰাস্তাৰ সিপাৰ পালেগৈ৷\nমোৰ চকুৰ আগতেই তাৰ হাতটো গছৰ ডালৰ আঁৰৰ পৰাই ওলাই ছোৱালীজনীৰ ওচৰত ৰ’লগৈ আৰু সাৱধানেৰে মনে মনে তাইৰ ক’লা ধুনীয়া চুলিখিনি চুবলৈ আগবাঢ়িল৷ সি এইটো কামত ইমানেই মগ্ন হৈ পৰিল যে সেইফালে আহি থকা গাড়ীৰ হৰ্ণৰ শব্দও তাৰ কাণত নপৰিল৷ তেতিয়া ৰাস্তাৰ কেঁকুৰিটোৰ সিটো মূৰৰ পৰা মাৰ্চিডিজ বেঞ্জ ট্ৰাক এখন তীব্ৰ বেগেৰে সেইফালেই আহি আছিল৷\nজিমীয়ে সেইফালে আহি থকা ট্ৰাকখন দেখা পোৱালৈ বহুত দেৰি হৈ গৈছিল৷ দীঘল হৈ যোৱা বাহুটো সংকোচন কৰি স্বাভাৱিক কৰিবলৈ তেতিয়া আৰু সময় নাছিল৷ তাৰ বাহুটো ৰাস্তাৰ ওপৰত ইপাৰৰ পৰা সিপাৰলৈকে দীঘল হৈ মেল খাই আছিল৷ ট্ৰাকখনে যেতিয়া বাহুটোৰ ওপৰেৰে পাৰ হৈ গ’ল, বাহুটো ছিঙি গৈ আঘাতপ্ৰাপ্ত মৃত্যুমুখী অজগৰ এডালৰ দৰে ধৰফৰাবলৈ ধৰিলে৷\nজিমীৰ অৱস্থাটো দেখি মই আৰু ট্ৰাক ড্ৰাইভাৰজনে ডাক্তৰ এজন লৈ সেইখিনি পালোঁগৈ৷ তেতিয়ালৈকে জিমীৰ বাহুত লাগি থকা বাকী টুকুৰাটো স্বাভাৱিক অৱস্থালৈ ঘূৰি আহিছিল৷ আমি লগে লগে জিমীক হস্পিতাললৈ লৈ গ’লোঁ৷ ডাক্তৰে তাৰ বাহুটো অপাৰেচন কৰি কাটি পেলাব লাগিব বুলি ক’লে৷ ট্ৰাক ড্ৰাইভাৰজনে তেতিয়াও বাৰে বাৰে জিমীৰ বাহুটো ত্ৰিছ ফুটমান দীঘল হৈ গৈছিল বুলি কৈয়েই আছিল৷ তাক পিছত মদ খাই গাড়ী চলোৱাৰ অপৰাধৰ গ্ৰেপ্তাৰ কৰিলে৷\nসেই ঘটনাটোৰ কেইসপ্তাহমানৰ পিছত মই জিমীক আকৌ লগ পালোঁ৷: “জিমী, তুমি কিয় ইমান হতাশ হৈছা? তোমাৰতো এতিয়াও এখন হাত ভালে আছে৷ তোমাৰ এইটো বাহুত সেই বিশেষ গুণটো নাই জানো?”\nতাক বিমৰ্ষ দেখিয়েই মই সুধিলোঁ৷:”মই সেয়া আগতে কেতিয়াও লক্ষ্যই কৰা নাই৷ কিন্তু এতিয়া ভাৱিছোঁ মই সেয়া প্ৰমাণ কৰি চাব লাগিব৷“ সি ক’লে৷ মই বুজিলোঁ, জিমী মন মগজুৰে সদায় এটা জীন হৈয়েই থাকিল৷ আজিকালিও সি কোনোবা নাৰীৰ ক’লা দীঘল চুলি দেখা পালে তাৰ ভাল বাহুটো দীঘলাই দি মনে মনে গৈ চুই থাকেগৈ৷ কিন্তু মই জানো সি নিজৰ পাবলগীয়া শিক্ষা ভালকৈয়ে পালে৷ সি অন্ততঃ বুজিলে, “এটা বা এসোপামান বিশেষ গুণ থকা জীন হোৱাতকৈ এটাও বিশেষ গুণ নথকা সাধাৰণ মানুহ হৈ জীয়াই থকাই শ্ৰেয়৷“\n← মোৰ সেইডায়েৰীখন আৰু বৃদ্ধজন–লুতফা আখতাৰা\nমুকুতাৰ মালা –মালা দিহিঙীয়া হাজৰিকা →


earn-money-with-post-office-scheme-invest-15k-monthly-and-return-35-lakhs-know-how-skd– News18 assam\nপ্ৰতিমাহত সামান্য বিনিয়োগ কৰি লাভ কৰক ৩৫ লাখ টকা, জানক Post Officeৰ এই আঁচনিৰ বিষয়ে\nএই বীমা আঁচনিত ঋণৰ সুবিধাও পোৱা যায় যাৰ সুবিধা পলিচী গ্ৰহণ কৰাজনে চাৰি বছৰ পিছত ল’ব পাৰে।\nLast Updated : November 24, 2021, 12:18 IST\nবজাৰত বিনিয়োগৰ বহু সুবিধা উপলব্ধ বৰ্তমান সময়ত। বহু আঁচনিৰ ৰিচাৰ্ণ আকৰ্ষণীয় বুলি কোৱা হয়। কিন্তু সকলোৱে নিজৰ উপাৰ্জিত ধনৰ সুৰক্ষা বিচাৰে। যদি আপুনিও ধন বিনিয়োগ কৰিব বিচাৰে তেন্তে পঢ়ক এই প্ৰতিবেদন।\nপোষ্ট অফিচৰ এই আঁচনি (Post Office Scheme) আপোনাৰ বাবে লাভজনক হ’ব পাৰে। ভাৰতীয় ডাক বিভাগে আগবঢ়োৱা গ্ৰাম সুৰক্ষা যোজনা ইয়াৰ এক সুন্দৰ বিকল্প য’ত কম ৰিস্ক আৰু ভাল ৰিটাৰ্ণ পাব পাৰে। গ্ৰাম সুৰক্ষা যোজনাৰ জৰিয়তে বোনাচৰ লগতে সুনিশ্চিত ৰাশি বা ৮০ বছৰ বয়সৰ পিছত বা মৃত্যু হ’লে আইনী উত্তৰাধিকাৰীয়ে লাভ কৰে।\n১৯ বছৰৰ পৰা ৫৫ বছৰ বয়সলৈ যিকোনো ভাৰতীয় নাগৰিকে এই বীমা আঁচনি গ্ৰহণ কৰিব পাৰে। এই আঁচনিৰ ন্যূনতম বীমা ৰাশি ১০,০০০ টকাৰ পৰা ১০ লাখ টকালৈ। এই আঁচনিৰ প্ৰিমিয়াম মাহিলি, ত্ৰামাসিক, অৰ্থবাৰ্ষিক বা বাৰ্ষিক হিচাপত ল’ব পাৰে। গ্ৰাহকে প্ৰিমিয়াম পেমেণ্ট কৰিবলৈ ৩০ দিনৰ ৰেহাই দিয়া হয়।\nSBI গ্ৰাহকৰ বাবে জৰুৰী খবৰ ! শীঘ্ৰেই বেংকৰ এই কাম কৰক, নহ'লে বন্ধ হৈ পৰিব পাৰে আপোনাৰ একাউণ্ট !\nগ্ৰাহকে ৩ বছৰ পিছত পলিচী ছাৰেণ্ডাৰ কৰাৰো বিকল্প গ্ৰহণ কৰিব পাৰে। অৱশ্যে তেনে কৰিলে কেতবোৰ সুবিধা নাপাব। এই পলিচীৰ আটাইতকৈ ডাঙৰ আকৰ্ষণ ইণ্ডিয়া পোষ্টৰ পৰা দিয়া বোনাচ আৰু অন্তিম ঘোষিত বোনাচ প্ৰতি বছৰে ৬৫ টকা প্ৰতি এহাজাৰ টকাত প্ৰদানৰ কৰা আস্বাস প্ৰদান কৰা হৈছে।\nযদি কোনোৱে ১৯ বছৰত ১০ লাখ টকাৰ গ্ৰাম সুৰক্ষা পলিচী গ্ৰহণ কৰে, তেন্তে তেওঁৰ ৫৫ বছৰৰ বাবে মাহিলি প্ৰিমিয়াম ১৫১৫ টকা, ৫৮ বছৰৰ বাবে ১৪৬৩ টকা আৰু ৬০ বছৰৰ বাবে ১৪১১ টকা হ’ব। পলিচী গ্ৰহণকাৰীয়ে ৫৫ বছৰৰ বাবে ৩১.৬০ লাখ টকা, ৫৮ বছৰৰ বাবে ৩৩.৪০ লাখ টকাৰ মেচ্যুৰিটী বেনিফিট পাব। ৬০ বছৰৰ বাবে মেচ্যুৰিটী বেনিফিট ৩৪.৬০ লাখ টকা হ’ব।\nএই সন্দৰ্ভত গ্ৰাহকে টোল ফ্ৰী নম্বৰ 1800 180 5232/155232ত ফোন কৰিব পাৰে বা অধিক জানিবলৈ www.postallifeinsurance.gov.inত যোগাযোগ কৰিব পাৰে।\nFirst published: November 24, 2021, 12:11 IST\nInvestment in post officemoneyPost Office Scheme


শিল্পী পৰিচিতি – প্ৰশান্ত দাস – ফটাঢোল\nকলা কলাৰ বাবে নে কলা মানুহৰ বাবে? পৃথিৱীৰ চুকে-কোণে কলাই প্ৰসাৰ কৰিছে সাংস্কৃতিক বাতাৱৰণৰ। মানুহৰ অসূয়া-দ্বন্দ্ব আদি আঁতৰাই কলাই সামৰি লৈছে আপোনাৰ, মোৰ অথবা সমগ্ৰ মানৱ জাতিৰ অনুভুতি আৰু আৱেগক। বাস্তৱিক জীৱনৰ বিৰক্তিকৰ আৰু একঘেয়ামী প্ৰক্ৰিয়াৰ পৰা আমাক মুক্ত কৰে কলাৰ প্ৰসাৰ আৰু উৎকৰ্ষতাই।\nসেয়েহে আমি ভাবো কলা কলাকাৰসকলৰ বাবে এক মাধ্যম যি মাধ্যমৰ যোগেৰে কলাকাৰ আৰু শিল্পীসকলে মানুহৰ মনটোত সৃষ্টি কৰিব পাৰে সাতোৰঙী ৰামধেনুৰ, সাগৰৰ নীলাৰ এচামুচ আৱেশ আৰু আৱেগ।\nফটাঢোলৰ মজিয়াত সেয়েহে আমি আমন্ত্ৰণ কৰি আনিছো এনে এগৰাকী উদীয়মান শিল্পী আৰু তেওঁৰ টিমক যিয়ে গোলকীকৰণৰ বিশাল সাম্ৰাজ্যখনতো নিজৰ স্বকীয়তা অটুট ৰাখিবলৈ সক্ষম হৈছে। এই স্বকীয়তা অটুট ৰাখিবলৈ তেওঁলোক সমৰ্থ হৈছে নিজৰ সৃষ্টিশীলতা আৰু একাগ্ৰতাৰ বাবে। তেওঁলোক কোনো চেলিব্ৰিটি নহয়, তেওঁলোকৰ ভিতৰত দুজন কলেজীয়া ছাত্ৰ আৰু এজন অগ্ৰজ। তেওঁলোকে উমৈহতীয়া প্ৰচেষ্টাৰে এটা বেণ্ড গঠন কৰি নিজাববীয়াকৈ প্ৰচেষ্টা চলাই আছে এতিয়াৰ সস্তীয়া গানবোৰৰ বিপৰীতে এক অনন্য সংগীতৰ স্বাদ মানুহক দিবলৈ।\nআহকচোন, আমি কথা পাতোঁ এনে এগৰাকী শিল্পীৰ সৈতে, মুখ্যতঃ যিয়ে বেণ্ডটোৰ গীতিকাৰ, আৰু জানি লওঁ তেওঁৰ লগতে তেওঁৰ টিমৰ কথা।\nবেণ্ডৰ নাম – MUSICOHOLICS\nসদস্য – ৱিকি, নিখিল আৰু প্ৰশান্ত\nফটাঢোল : এনেকুৱা এটা বেণ্ড গঠন কৰাৰ ইচ্ছা আপোনালোকৰ মনত কেনেদৰে জন্ম পালে? এইক্ষেত্ৰত আপোনালোকক কোনে প্ৰেৰণা যোগাইছিল?\nপ্ৰশান্ত : অনুপ্ৰেৰিত কোনো বিশেষ ব্যক্তি বা বিশেষ অনুষ্ঠানৰ পৰা তেনেকৈ হোৱা নাই। সৰুৰে পৰাই এক সাংগীতিক বাতাৱৰণৰ মাজতেই ডাঙৰ হৈছোঁ আমি; স্কুলত থকাৰ পৰাই অলপ অচৰপ লেখা-মেলা কৰিছিলোঁ, ৱিকি আৰু নিখিলে গান গাইছিল তথা ভাল গান ৰচিবলৈ থকা ধাউতিৰ কাৰণেই এই ক্ষেত্ৰখনৰ লগত আমি প্ৰত্যক্ষভাৱে জড়িত হৈ পৰিলোঁ।\nফটাঢোল : সংগীতৰ ক্ষেত্ৰখনৰ লগত আপুনি কেতিয়াৰ পৰা জড়িত?\nপ্ৰশান্ত : ২০১৭ চনত ৰিলিজ হোৱা, প্ৰিয়ংকা ভৰালী আৰু ৱিকি কলিতাই কণ্ঠদান কৰা ‘নিশা নিশা’ গানটোৰ পৰাই মই প্ৰথম আৰম্ভণি কৰিছিলোঁ।\nফটাঢোল : সংগীতৰ ক্ষেত্ৰখনৰ উপৰি আপোনালোক কিবা বেলেগ কামত জড়িত নে?\nপ্ৰশান্ত : মই নিজে সৰু-সুৰা সামাজিক কৰ্মৰ বাহিৰে তেনেকৈ প্ৰত্যক্ষভাৱে বেলেগ ক্ষেত্ৰৰ লগত জড়িত হোৱা নাই। নিখিল আৰু ৱিকিয়ে নিজৰ পঢ়া-শুনা আগবঢ়াই থকাৰ লগতে নিখিলে নিজে Music Production-তো জড়িত হৈ পৰিছে আৰু ৱিকিয়ে নিজৰ কেইটিমান গানৰ কামত ওতপ্ৰোতভাৱে জড়িত হৈ পৰিছে।\nফটাঢোল : কেনেধৰণৰ সংগীত আপুনি ভাল পায়? আপোনাৰ প্ৰিয় সংগীত-নিৰ্মাতা কোন?\nপ্ৰশান্ত : FOLK ‘সংগীত’ৰ প্ৰতি বিশেষ দুৰ্বলতা আছে মোৰ। অসমীয়া জাতিটো বিভিন্ন বাৰেৰহণীয়া লোকসংস্কৃতিৰ সম্ভাৰ।\nমোৰ পছন্দৰ সুৰকাৰ বহুকেইজনেই আছে, তাৰে ভিতৰত বৰ্তমান সময়ৰ কেইজনমান বিশিষ্ট ব্যক্তিত্ব হল জুবিন গাৰ্গ, মৌচম গগৈ, দিগন্ত ভাৰতী, ইবছন লাল বৰুৱা……\nফটাঢোল : আপোনাৰ আটাইতকৈ প্রিয় গীতটো কি? আপোনাৰ প্ৰিয় গায়ক?\nপ্ৰশান্ত : বৰ্তমান সময়ত জুবিন গাৰ্গ আৰু পাঞ্চনা ৰাভাই কণ্ঠদান কৰা ‘পাঞ্চনা’ গানটো মোৰ খুবেই পছন্দ। গানটো শুনিলেই আৱেগিক হৈ পৰোঁ।\nমোৰ ভাল লগা গায়কসকল হʼল ৺ভূপেন হাজৰিকা, ৺খগেন মহন্ত, মহেন্দ্ৰ হাজৰিকা, জয় বৰুৱা, মৌচম গগৈ, জুবিন গাৰ্গ, অংগৰাগ মহন্ত।\nফটাঢোল : আপোনাৰ ভৱিষ্যত পৰিকল্পনা কি? সংগীত ক্ষেত্ৰখনত ভৱিষ্যতে আপুনি নিজকে কেনেধৰণে প্ৰতিষ্ঠা কৰাৰ হাবিয়াস কৰে?\nপ্ৰশান্ত : ভৱিষ্যতে আৰু ভাল ভাল গান সৃষ্টি কৰি সাংস্কৃতিক ক্ষেত্ৰখনৰ উন্নতিত অৰিহণা যোগাব বিচাৰোঁ আৰু লোকসংগীতৰ চৰ্চা কৰি নৱপ্ৰজন্মৰ গ্ৰহণযোগ্য হোৱাকৈ লোকসংগীতৰ স্বকীয়তাখিনি দাঙি ধৰিবলৈ মন আছে।\nফটাঢোল : শাস্ত্ৰীয় সংগীতৰ ক্ষেত্ৰত আপোনাৰ মতামত কি? আপুনি সংগীতৰ আনুষ্ঠানিক শিক্ষা লৈছেনে?\nপ্ৰশান্ত : Classical Music হʼল সংগীতৰ আদিপাঠ। সৰুতে Classical Music-ৰ প্ৰশিক্ষণ লৈছিলোঁ অলপ-অচৰপ, কিন্তু Classical Music-ৰ যথেষ্টখিনি জ্ঞান প্ৰত্যক্ষভাৱে সাংগীতিক ক্ষেত্ৰখনৰ লগত জড়িত হোৱাৰ পৰাহে পাইছোঁ।\nফটাঢোল : অসমীয়া সংগীত জগতখনক পিছলৈ কেনেদৰে আগুৱাই লৈ যাব বুলি আপোনালোকে ভাবিছে?\nপ্ৰশান্ত : একো পৰিকল্পিত আঁচনি নাই। যেতিয়ালৈ সম্ভৱ হয় ভাল সংগীতৰ সৃষ্টি কৰি যাবলৈ প্ৰয়াস কৰিম।\nফটাঢোল : আপুনি আপোনালোকৰ গীতৰ শ্ৰোতাৰ পৰা কেনেধৰণৰ আশা ৰাখে?\n“নিয়ৰৰ টোপালে” শীৰ্ষক গীতটি আপোনালোকৰ এক অনন্য সৃষ্টি আৰু গীতটো ইতিমধ্যে বহুতেই আদৰি লৈছে। এই ক্ষেত্ৰত আপোনাৰ অনুভৱ কেনে?\nপ্ৰশান্ত : ‘ৰিমিক্স’ গানৰ এই আগ্ৰাসনৰ দিনত বহুত কষ্ট কৰি Original মিউজিক তথা গানৰ সৃষ্টি কৰা হয়। দৰ্শক তথা শ্রোতাই শুনি দিহা-পৰামৰ্শ দিলে কষ্ট সাৰ্থক হোৱা যেন অনুভৱ হয়।\n“নিয়ৰৰ টোপালে” গানটোৰ প্ৰতি শ্ৰোতা ৰাইজৰ অভূতপূৰ্ব সঁহাৰি দেখি আমি গানটোৰ লগত জড়িত\nআটাইকেইজনেই যথেষ্ট সুখী। বিভিন্ন জ্ঞানী-গুণী ব্যক্তিৰ মূল্যৱান দিহা-পৰামৰ্শবোৰে ভৱিষ্যতে আমাক আগুৱাই যাবলৈ নিশ্চিতভাৱে যথেষ্ট সহায় কৰিব।\nফটাঢোল : আপোনালোকৰ পৰৱৰ্তী পৰিযোজনা কি?অসমৰ সংগীত-ক্ষেত্ৰখনলৈ কিবা বাৰ্তা দিব বিচাৰিবনে?\nপ্ৰশান্ত : বহুতকেইটা বিভিন্ন Genre-ৰ গানৰ কাম কৰি থকা হৈছে। খুব সোনকালেই শ্ৰোতা ৰাইজে শুনিবলৈ পাব।\nমই অসমৰ সাংগীতিক ক্ষেত্ৰখনত জড়িত সকলো শিল্পীলৈ এটাই আহ্বান জনাব বিচাৰোঁ, আমাৰ লোকসংস্কৃতিৰ অমূল্য স্বকীয়তাখিনি বজাই ৰাখি ‘অৰিজিনেল মিউজিক’ সৃষ্টিত গুৰুত্ব দিলে হয়তো ভৱিষ্যতে আৰু ভাল ভাল সংগীতৰ সৃষ্টি হʼব।\nফটাঢোল : ধন্যবাদ আপোনালৈ। আশা কৰোঁ আপোনালোকৰ প্ৰচেষ্টাই সফলতা লাভ কৰক আৰু আপোনালোক আগুৱাই যাওঁক। আমাৰ ফালৰ শুভেচ্ছা জ্ঞাপন কৰিলোঁ।\nপ্ৰশান্ত : ধন্যবাদ, আমাৰ বেণ্ডৰ প্ৰতিজন সদস্যৰ হৈ মই আপোনালোকলৈ আন্তৰিক কৃতজ্ঞতা জ্ঞাপন কৰিছোঁ মানুহৰ মাজত আমাক চিনাকি কৰি দিয়াৰ এই প্ৰচেষ্টা এটা হাতত লোৱা বাবে। আপোনালোকৰ আলোচনীখনৰ উত্তৰোত্তৰ উন্নতি কামনা কৰিছোঁ।\n« বেয়া ৰাস্তাৰ কাৰণ – ঈশ্বৰ প্ৰসন্ন বৰা\nতাবিজ বেগ – ওমপ্ৰকাশ নাথ »


তপন কুমাৰ নগঞাৰ “মোৰ তেজত গজা অকথ্যটি” - Hourly Times\nতপন কুমাৰ নগঞাৰ “মোৰ তেজত গজা অকথ্যটি”\nSeptember 15, 2019000 1 min2yrs 13\nকলিজাৰ কেঁচা মঙহবোৰত,\nবক্ষৰ কেঁচা তেজৰ চেঁকুৰাবোৰত\nপাব পাৰা যদি\nতেন্তে মোৰ তোমালোকক\nক’বলৈ একোৱেই নাই………….\nকেঁচা তেজৰ বিনিময়ত\nতোমালোকে যদি দেখা পোৱা\nক’বলৈ একোৱেই নাই…………….\nহালধীয়াৰ পিছত সেউজীয়াৰ\nট্ৰেফিক জামৰ কথা\nশুন্যত ওলমি থকা চৰাইটিয়ে জানে\nএটাই কথা কওঁ শুনা,\nমোৰ তোমালোকক ক’বলৈ


xukhdukh.com February 21, 2015 goodnews, ইতিবাচক খবৰ, ভাল খবৰ,\n১. বিশিষ্ট কাৰ্টুনিষ্ট উৎপল তালুকদাৰলৈ আগবঢ়োৱা হৈছে ২০১৫ বৰ্ষৰ পৰাগ দাস সোঁৱৰণী বঁটা। “জনসাধাৰণ” কাকত গোষ্ঠীয়ে ২০১১ চনৰ পৰা প্ৰতিবছৰেই ৰাজ্যৰ বিশিষ্ট সংবাদকৰ্মীলৈ এই বঁটা প্ৰদান কৰি আহিছে। পঁশিচ হাজাৰ টকাৰ চেক, প্ৰশস্তি-পত্ৰ সহ এই স্মাৰক বঁটাটি অহা ২৪ ফেব্ৰুৱাৰীত প্ৰদান কৰা হব বুলি কালি এক সংবাদমেলত প্ৰকাশ কৰে জনসাধাৰণ কাকতৰ সম্পাদক ডঃ শিৱনাথ বৰ্মনে।\n২. অসমৰ শিক্ষা-সংস্কৃতি-সাহিত্য তথা ছবিজগতৰ অন্যতম কাণ্ডাৰী ডঃ ভবেন্দ্ৰ নাথ শইকীয়াৰ ৮৩ সংখ্যাক জন্মদিন কালি সমগ্ৰ ৰাজ্যৰ লগতে গুৱাহাটীতো উদযাপন কৰা হয়। তেখেতৰ সপোনৰ প্ৰকল্প “আৰোহণ”ত দিনজোৰা কাৰ্যসূচীৰে এই দিৱস উদযাপন কৰা হয়।\n৩. শান্তি নিকেতনৰ বিশ্বভাৰতী বিশ্ববিদ্যালয়ত অসমীয়া জাতিৰ অন্যতম প্ৰাতঃ স্মৰণীয় ব্যক্তি সাহিত্যৰথী লক্ষ্মীনাথ বেজবৰুৱাৰ নামত আসন প্ৰতিষ্ঠা কৰা হব। ৰসৰাজৰ ডেৰশ বছৰীয়া জয়ন্তীৰ সৈতে সংগতি ৰাখি কালি বিশ্বভাৰতীত অনুষ্ঠিত অনুষ্ঠানত এই সুখবৰ ঘোষণা কৰে বিশ্ববিদ্যালয়খনৰ উপাচাৰ্য ডঃ সুশান্ত দত্তগুপ্তই।\n৪. অৰুণাচল প্ৰদেশৰ ২৯ সংখ্যক প্ৰতিষ্ঠা দিৱসত অংশগ্ৰহণ কৰি কালি হাৰমতী-নাহৰলগুণ ব্ৰডগজ ৰেলপথৰ উন্মোচন কৰে দেশৰ প্ৰধানম্ত্ৰীয়ে। মেক ইণ্ডিয়া আঁচনিৰ অধীনত উত্তৰ-পূৱলৈ ৫৩হাজাৰ কোটি টকাৰ আঁচনি কেন্দ্ৰীয় চৰকাৰে গ্ৰহণ কৰা বুলিও তেখেতে প্ৰকাশ কৰে। নাহৰলগুণ-নতুন দিল্লীৰ মাজত বাতানুকূল এক্সপ্ৰেছৰ লগতে গুৱাহাটীলৈ ইণ্টাৰচিটি এক্সপ্ৰেছৰো যাত্ৰাৰ শুভাৰম্ভ কৰা হয়। তেখেতে লগতে ১৩২ কিলোভল্ট ট্ৰেন্সমিছন লাইনৰো আধাৰশিলা স্থাপন কৰাৰ সুখবৰ।\n৫. দেশৰ পেট্ৰলিয়াম মন্ত্ৰালয়ত চৰকাৰী নথি-পত্ৰৰ চুৰি চক্ৰৰ উদঘাটন। প্ৰাক্তন সাংবাদিক শান্তনু শইকীয়া সহ বাৰজনক আটক, বহুজাতিক কোম্পানীৰ শীৰ্ষ বিষয়াও গ্ৰেপ্তাৰ। এনে ঘটনাত জড়িত সকলক কোনো ধৰণৰ ৰেহাই দিয়া নহব বুলিও আজি ঘোষণা কৰিছে কেন্দ্ৰীয় গৃহমন্ত্ৰী ৰাজনাথ সিঙে।\n৬. দৰং জিলাৰ ঐতিহ্যমণ্ডিত ব্যাসপাৰা প্ৰাথমিক বিদ্যালয়ে ভৰি দিলে ১৭৫ বছৰত। ১৫ ফেব্ৰুৱাৰীত বিদ্যালয় প্ৰাংগণত প্ৰাক্তন তথা বৰ্তমানৰ ছাত্ৰ-ছাত্ৰী, শিক্ষক আৰু ৰাইজৰ উপস্থিতিত ১৭৫ বছৰীয়া জয়ন্তী উদযাপনৰ শুভাৰম্ভ কৰা হয়। চিত্ৰাংকন প্ৰতিযোগিতা, সমবেত সংগীত পৰিবেশন, কবিতা পাঠ, যাদু প্ৰদৰ্শন, ছোৱালী ওজাপালি প্ৰদৰ্শনৰ আয়োজন কৰা হয়। লগতে স্থানীয় বিধায়ক বিনন্দ শইকীয়াই বিদ্যালয় চৌহদৰ পকী দেৱালৰ আধাৰশিলা স্থাপন কৰে।\n৭. অসমীয়া উপন্যাস সাহিত্য তথা লোক-সংস্কৃতিৰ অধ্যয়ন ক্ষেত্ৰখনক সমৃদ্ধি প্ৰদান কৰি যোৱা ডঃ বিৰিঞ্চ কুমাৰ বৰুৱাৰ ৰচনাৱলীৰ তিনিটা খণ্ড কাইলৈ আনুষ্ঠানিকভাৱে উন্মোচন কৰা হব গুৱাহাটীৰ ছয়মাইলৰ হোটেল লিলিত। হোমেন বৰগোহাঞি, প্ৰাক্তন ন্যায়াধীশ ডঃ মুকুন্দকাম শৰ্মা আৰু ডঃ লক্ষ্মীনন্দন বৰা ডাঙৰীয়াই, ডঃ নগেন শইকীয়াই সম্পাদনা কৰা তিনিওটা খণ্ড উন্মোচন কৰিব। প্ৰথম খণ্ডত সৃষ্টিশীল ৰচনা, দ্বিতীয় খণ্ডত সাহিত্য-সংস্কৃতি সম্পৰ্কীয় ৰচনা সম্ভাৰ আৰু তৃতীয় খণ্ডত ইংৰাজী গ্ৰন্থ আৰু ৰচনা সম্ভাৰ সংকলিত কৰা হৈছে। সাহিত্যিক বৰুৱাদেৱৰ জ্যেষ্ঠপুত্ৰ বৈজয়ন্ত বৰুৱাৰ “মাই দে’জ এট ছেইণ্ট এডমাণ্ডছ” নামৰ গ্ৰন্থখনিও লগতে উন্মোচন কৰা হব।\n৮. অহা ২০২০চনৰ ভিতৰতে প্ৰযুক্তি সংস্থা এপ’লে বজাৰলৈ আনিব প্ৰদূষণমুক্ত আই-কাৰ! ইয়াৰ বাবে গৱেষণা জোৰদাৰ কৰি তোলা সংস্থাটোৱে উন্নতৰ বেটেৰী বিকাশ কৰাৰ বাবে বিশ্বৰ আগশাৰীৰ বিশেষজ্ঞ সকলক লৈ গৱেষকৰ দল গঢ়ি তোলাৰ বাবে উদ্যোগ হাতত লোৱাৰ সুখবৰো প্ৰকাশ পাইছে।\n৯. ভাৰতত সকলো ধৰ্মৰে লোকসকলক নিজৰ নিজ বিশ্বাস অনুসৰি সুৰক্ষিত ৰূপত ধৰ্ম চৰ্চা কৰিবলৈ কেন্দ্ৰীয় চৰকাৰে নিশ্চিতি প্ৰদান কৰিব তথা সংখ্যালঘু অথবা সংখ্যাগুৰু কোনো সম্প্ৰদায়কে ধৰ্মৰ ভিত্তি ঘৃণা বিয়পাবলৈ দিয়া নহব বুলি প্ৰধানমন্ত্ৰীয়ে নৰেন্দ্ৰ মোদীয়ে দিল্লীত দিয়া ভাষণক আদৰণি জনাই আমেৰিকাৰ ৰাষ্ট্ৰপতি বৰাক ওবামাই বিজ্ঞপ্তি জাৰি কৰিছে। উল্লেখযোগ্য যে সাম্প্ৰতিকভাৱে ভাৰতত ধৰ্মীয় অসহিষ্ণুতা বৃদ্ধিৰ বিষয়ত মন্তব্য কৰি বৰাক ওবামাই সংবাদ শিৰোনাম দখল কৰিছিল।\n১০. উত্তৰ পশ্চিম যোৰহাট কবি সন্মিলন আৰু পংকজ দত্ত সোঁৱৰণী মঞ্চই প্ৰতিবছৰে প্ৰদান কৰি অহা কবি পংকজ দত্ত সোঁৱৰণী বঁটা কালি যোৰহাটৰ ৰাধাকান্ত সন্দিকৈ ভৱনত বিশিষ্ট কবি চৈয়দ পাৰভিজ হুছেইনক প্ৰদান কৰা হয়। সদৌ অসম কবি সন্মিলনৰ সভাপতি ডঃ মানিক শইকীয়াই পৌৰাহিত্য কৰা সভাখনত পাঁচ হাজাৰ টকা, গামোচা, পিতলৰ জাপি আৰু গ্ৰন্থৰ টোপোলা সহ এই বঁটা প্ৰদান কৰা হয়।\nBy xukhdukh.com on February 21, 2015


xukhdukh.com June 05, 2014\n১. অৱশেষত ৰসাল গগৈয়ে অভিনয় কৰিব "বিসম্বাদীৰ অগ্নি-পৰীক্ষা" নামৰ নাটকখনত। এই নাটখনত নাম-ভূমিকাৰ চৰিত্ৰটোত নিজৰ প্ৰৱল আপত্তি সত্বেও হাইকামাণ্ড প্ৰভুৰ আজ্ঞামানি "বিধায়িনী দলৰ মঞ্চ"ত অভিনয় কৰিবলৈ আগবাঢ়িছে বুলি গোপন সূত্ৰই প্ৰকাশ কৰিছে। মূল নাটৰ আগে-আগে "মই কইনাধৰা এৰাত নাই" নামৰ নৃত্য-নাটিকা এখনেৰে সহানুভূতি সৃষ্টিৰ চেষ্টা চলাব বুলিও খবৰ পোৱা গৈছে।\n২. সুৰুঙা পালে আনে সিজাই থকা ব্যঞ্জনটো এচেলেক মাৰি জুতি লবলৈ কাৰ নো মন নাযায়? জালুকবাৰীৰ খানাচামা শৰ্মাই মহাজুতি লগাকৈ ৰান্ধি থকা "গাদীৰ জুতি" নামৰ বিশেষ ৰেচিপিটোত ভুৱনকাই কলিতাই চান্স পাই এচেলেক মাৰি চোৱাৰ মন কৰাৰ বাতৰি পোৱা গৈছে। খানচামা সাৱধান নহলে, গোটেই ৰেচিপি ভোজনৰ আগতেই ভুৱনকাইয়ে হজম কৰিব পাৰে বুলি জনপথ বৰঘৰৰ পৰা জানিব পৰা গৈছে।\n৩. বিসম্বাদ মেনেজমেণ্ট বিষয়টো হাতত লৈ সমস্যা সমাধানৰ বাবে কেইবাজনো এতিয়াৰ ঘনিষ্ঠক বলিৰ পঠা সজোৱাৰ তালিকা কৰুণ গগৈয়ে তৈয়াৰ কৰা বুলি জানিব পৰা গৈছে। এই গোপন তালিকা পিছে বলিৰপঠা.কম নামৰ বেৱচাইটোৱে আগতীয়াকৈ ফাদিল কৰি দিয়াত এতিয়া ৰাজনৈতিক শিখৰ কন্যাপাহাৰত ক্ৰন্দনৰ সৃষ্টি হোৱা বুলিও খবৰ ওলাইছে।\n৪. পৰিকল্পনা আয়োগৰ তথ্যত গড় উন্নয়নৰ ক্ষেত্ৰত দেশৰ ৰাজ্য সমূহৰ ভিতৰত অসমে তলৰ ফালৰ পৰা দ্বিতীয় স্থান লাভ কৰিছে। এইদৰে তন্ত্ৰী-মন্ত্ৰী-চন্তৰীয়ে কাম ধাণ্ডা বাদ দি বাদ-বিসম্বাদ চলাই থাকিলে অচিৰেই তলৰ ফালৰ পৰা প্ৰথম স্থান অধিকাৰ কৰি অসমে অভিলেখ গঢ়িব পাৰিবই বুলিও সচেতন মহলে দৃঢ়মত প্ৰকাশ কৰিছে।\n৫. প্ৰফুল্ল বদন মহন্তই তেওঁৰ হাতী-মাউত ক্লাৱক নতুনকৈ গঢ়িবলৈ পুৰণি লগ বন্ধু বিচৰাৰ খবৰ পোৱা গৈছে। এতিয়া সকলোৱে বিলাসী গাড়ী কিনি ঘূৰি ফুৰাৰ পাছত হাতীলৈ মন কান দিবলৈ এৰিলে যদিও আজি বিশ্ব পৰিবেশ দিৱস উপলক্ষেই মহন্ত মাউতৰ লগ বিচৰাৰ আহ্বান অন্তত কান পাতি শুনিছে বুলি খবৰ আহিছে। সেয়ে আজিৰ দিনটোত হাতীদলৰ সাহাযৰ্থে সকলোৱে কেইবাজোপাকৈ কলগছ ৰোপন কৰি সোনৰ অসম বাদ দি সেউজ অসমৰে সপোন দেখিবলৈকে পুৰণি লগৰীয়া সংঘয়ো আহ্বান জনাইছে।\n৬. কাৰ্বি পাহাৰত জলসিঞ্চনৰ নামত ভুৱা আঁচনিৰে লুটপাত কৰাৰ বাবে বলিন দাসে সংবাদ শিৰোনামা লাভ কৰি শহুৰ-শাহুৰৰ ঘৰলৈ গৌৰৱ কঢ়িয়াই আনিছে। বলিনদাক চিভিল ইঞ্জিনীয়াৰিঙৰ বাবে অৰ্থনীতি বিষয়টোৰ বিশেষজ্ঞ ৰূপে হাভাৰ্ড আদিতো পাঠদানৰ সুবিধা দিব লাগে বুলিও শহুৰেকৰ ঘৰৰ পৰা দাবী তোলা বুলি গোপন সূত্ৰই প্ৰকাশ কৰিছে।\n৭. নিয়মীয়াকৈ বিদ্যুত যোগান দিয়াৰ অপৰাধত এগৰাকী বিজুলী-বাতি বিষয়াক নিলম্বন কৰাৰ খবৰ আহিছে। বিজুলী-বাতি মন্ত্ৰীয়ে এনেকৈ লাইট দি ৰাইজৰ স্বভাৱ অভাৱ অনুভৱ নোহোৱাকৈয়ে নষ্ট হবলৈ দিয়াৰ অপৰাধতে বিষয়াজনক নিলম্বন কৰা বুলি জানিব পৰা গৈছে।\n৮. ৰঙিয়াৰ মৰাণাজানাত ভয়াবহ ঔদ্যোগিক প্ৰদূষণৰ বাতৰিয়ে সংবাদ শিৰোনামা পোৱাৰ লগে লগেই প্ৰদূষণ নিয়ন্ত্ৰণ বৰ্ডৰ সদস্যৰ ঘৰত বিলাসী গাড়ীৰ বিক্ৰী কেন্দ্ৰৰ কাৰ্যবাহী উপস্থিত হোৱাৰ খবৰ আমালৈ আহিছে।\n৯. শংকৰ-মাধৱ কনিষ্ঠ কলেজত অধ্যক্ষৰ চকীক লৈ টনা-টনিৰ খেলখনে এতিয়া ৰাজনৈতিক আৰু দুষ্ট চক্ৰৰ সক্ৰিয় সহযোগ লাভ কৰাৰ সুখবৰ। অতি কম সময়ৰ ভিতৰতে এই খেলখনে অতি আকৰ্ষণীয় ৰূপ ধাৰণ কৰিব বুলি ৰাইজে আশা প্ৰকাশ কৰিছে। পিছে এনে অনৰ্থক, অৰাজক খেল পতা মহাবিদ্যালয়খনৰ নামৰ আগৰ পৰা মহাপুৰুষ দুজনাক অব্যাহতি দি ল'লে ভাল হব বুলি গুৰুজনাৰ ভক্তসকলে মত প্ৰকাশ কৰিছে।\n১০. তেজপুৰত ট্ৰেফিক পুলিচে দেখুৱালে বাটৰ নাট। হেলমেট নাথাকিলে এশ টকাকৈ বৰঙণি সংগ্ৰহ অভিযান চলোৱাৰ কথা সচেতন মহলে উৰ্ধতন কৰ্তৃপক্ষক অভিযোগ দিয়াত প্ৰশাসনৰ গা লৰে। পিছে এতিয়া সেই অভিযান আচলতে সচেতনতা বৃদ্ধিৰ বাবে প্ৰশাসনে মঞ্চস্থ কৰা "বাটৰ নাটহে" আছিল "কোনো পধ্যেই দুৰ্নীতি নহয়"বুলিও পুলিচ বাহিনীয়ে স্পষ্ট কৰি দিছে।


Ujani Asamar Biyanaam : Eti Bisesh Adhyayan উজনি অসমৰ বিয়ানাম এটি বিশেষ অধ্যয়ন : ড° ৰুবী মহন্ত প্ৰকাশক : অশোক বুক ষ্টল - SCIENTIA BOOK SHOP\nHome / Assamese Book Publications অসমীয়া কিতাপ প্ৰকাশন / Ashok Book Stall / Ujani Asamar Biyanaam : Eti Bisesh Adhyayan উজনি অসমৰ বিয়ানাম এটি বিশেষ অধ্যয়ন : ড° ৰুবী মহন্ত প্ৰকাশক : অশোক বুক ষ্টলâ€¹Return to Previous Page\nProduct code: 3639 Category: Ashok Book Stall\nউজনি অসমৰ বিয়ানাম এটি বিশেষ অধ্যয়ন\nড° ৰুবী মহন্ত\nRegular Price Rs. 125 Sale Price Rs. 112\nUjani Asamar Biyanaam : Eti Bisesh Adhyayan উজনি অসমৰ বিয়ানাম এটি বিশেষ অধ্যয়ন : ড° ৰুবী মহন্ত প্ৰকাশক : অশোক বুক ষ্টল quantity\nTag: Ujani Asamar Biyanaam\nISBN : 978-93-81850-14-5\nUjani Asamar Biyanaam : Eti Bisesh Adhyayan – A Special Study on the Marriage Song ( Biyanam ) of upper Assam written by Dr. Rubi Mahanta\nAsamiya Buranjee Aru Vyavaharik Puthir Vislesanatmak Adhyayan অসমীয়া বুৰঞ্জী আৰু ব্যৱহাৰিক পুথিৰ বিশ্লেষণাত্মক অধ্যয়ন শ্ৰী উত্তমচন্দ্ৰ পাঠক (OTHERS)


অসমতেই এলাগী অসমীয়া ভাষা৷ কিয় ২৪ ঘণ্টাত বৰাকৰ পৰা আঁতৰোৱা হ'ল অসমীয়া ভাষাৰ ফলক ? -\nHomeআঞ্চলিকঅসমতেই এলাগী অসমীয়া ভাষা৷ কিয় ২৪ ঘণ্টাত বৰাকৰ পৰা আঁতৰোৱা হ'ল অসমীয়া...\nঅসমতেই এলাগী অসমীয়া ভাষা৷ কিয় ২৪ ঘণ্টাত বৰাকৰ পৰা আঁতৰোৱা হ’ল অসমীয়া ভাষাৰ ফলক ?\nঅসমতেই এলাগী অসমীয়া ভাষা৷\nডিজিটেল ডেস্ক : অসমতে এলাগী হৈ ৰ’ল অসমীয়া ভাষাৰ৷ ‘চিৰ চেনেহী মোৰ ভাষা জননী’ অসমীয়াৰ চিনাকী অসমীয়া গৌৰব ভাষাটো আজি ভূগিছে সংকটত৷ এখন ফলককৈ বৰাকত সৃষ্টি হৈছিল সংঘাটৰ৷ ‘ফলক আঁতৰ নকৰিলে ল’ব বিকল্প ব্যৱস্থা’ এই ভাবুকি প্ৰদান কৰিছিল এটি সংগঠনে৷ অৱশেষত সংগঠনৰ আগত সেও মানি ফলক আঁতৰাই দিলে প্ৰশাসনে৷ বৰাকত কুটিল ষড়অন্ত্ৰৰ বলি হৈছে অসমীয়া ভাষা৷ বৰাকত পুনৰ অসমীয়া ভাষাৰ বিৰুদ্ধে চলিছে গভীৰ ষড়যন্ত্ৰ৷ অস্তিত্বহীন হ’ব নেকি অসমতেই অসমীয়া ভাষা?\nকিছুদিন পুৰ্বে অসম লোকসেৱা আয়োগৰ পৰা বাতিল কৰা হৈছিল অসমীয়া ভাষা৷ মুখ্যমন্ত্ৰী ডঃ হিমন্ত বিশ্ব শৰ্মাই এই সন্দৰ্ভত ঘোষণা কৰিছিল৷ তাৰপাছত সমালোচনাৰ বলি হৈছিল মুখ্য়মন্ত্ৰী৷ উল্লেখ্য যে, বৰাক উপত্যকাত অসমীয়া ভাষাত এখন ফলক লগোৱা হৈছিল৷ যাৰ বাবে বৰাক ডেম’ক্ৰেটিক সংগঠনটোৱে তীব্ৰ বিৰোধীতা কৰিছিল৷\nশিলচৰত ৰাজ্য চৰকাৰে লগোৱা এই অসমীয়া ভাষাৰ বিজ্ঞাপনৰ বেনাৰখনত আঁতৰ কৰিবলৈ প্ৰশাসনক বান্ধি দিছিল ২৪ ঘণ্টাৰ সময়৷ আজি পুৱাৰ ভাগতে বৰাকৰ পৰা আঁতৰিল অসমীয়া ভাষাৰ বিজ্ঞাপন৷ চৰকাৰী বিজ্ঞাপন আঁতৰালে জিলা প্ৰশাসনে৷ অসমতে আলৈ-আথানি হৈছে অসমীয়া ভাষাৰ৷ অসমত চলা এই ভাষাকেন্দ্ৰীক সংঘাটৰ বাবে চৰকাৰে কি ভূমিকা গ্ৰহণ কৰে সেয়া পৰবৰ্তী সময়ত লক্ষ্যণীয় হ’ব৷ লগতে বৰাকৰ পৰা অসমীয়া ভাষা নি:শেষ কৰাৰ অভিসন্ধিত নিজ ৰাজ্যতেই এলাগী হোৱা অসমীয়াই কিদৰে গ্ৰহণ কৰিব এই অপমাণ?\nPrevious articleকোনো সাধুকথা নহয়;৩০ বছৰৰ মূৰত হ্ৰদৰ মাজৰ পৰা ওলাই আহিল এখন গাঁও\nNext articleকেন্সাৰৰ সৈতে যুঁজ; তাৰমাজতো ‘ইণ্ডিয়াজ গট টেলেণ্ট’ৰ বিচাৰক হ’ল কিৰণ খেৰ


শিৱৰাত্ৰি – প্ৰণতি শইকীয়া – ফটাঢোল\nনৱম শ্ৰেণীত পঢ়ি থকা দিনৰ কথা৷ শিৱৰাত্ৰিৰ পাছদিনা গান গাই গাই স্কুললৈ বুলি ওলাইছোঁ৷ অলপ সোনকালেই ওলালো৷ কাৰণ শিৱৰাত্ৰিত কোনে কি কৰিলে আলোচনা হ’ব৷ চাইকেলখনৰ চকাকেইটা চেপেটা যেন দেখি পাম্প অকণ দি লওঁ বুলি গাঁৱৰে চাইকেল মিস্ত্ৰী বীৰেণ খুড়াৰ ঘৰতে সোমাই দিলো৷ খুড়াই ক’লে, “দুই মিনিট বহ৷ মই সাউতকৈ ধুপগছ জ্বলাই লওঁ৷“\nতাকে শুনি খুড়ীয়ে ক’লে, “মজিয়ালৈকে আহ৷ চাহ এবাতি খাইয়ে যা৷ হৈয়ে আছে৷“\nময়ো ভালেই পালো৷ দল ঘাঁহ খোৱা ম’হৰ গাখীৰত কৰা চাহ৷ বৰ মজা লাগিল খাই৷ পাম্প দি হ’লত ফোঁফোৱাই চাইকেল এৰি দিলো৷ প্ৰথম ক্লাচটো অংকৰ আছিল৷ হেডছাৰে পঢ়াইছিল৷ ছাৰ যিমান খঙাল সিমান মৰমিয়াল আছিল বাবে অংকৰ ক্লাছটো আমি ভাল পাইছিলো যদিও সেইদিনা অকণো ক্লাছ কৰিবলৈ মন যোৱা নাছিল৷\nঘপহকৈ আইডিয়া এটা আহিল মনলৈ৷ লগৰবোৰক ক’লো আজি মই ভাঙৰ মিঠৈ খোৱাৰ এক্টিং কৰিম চাবি ক্লাছত৷ লগৰবোৰে ক’লে, ঠিক আছে, তই যদি সঁচাকৈয়ে কৰিব পাৰ আমি তোক ঘুগুনী আৰু পকৰী খুৱাম ৰিক্ৰিয়েচনত৷ মই বোলো চাই থাক৷ যথা সময়ত ছাৰ আহিল৷ ৰেজিষ্টাৰখন মেলি ৰোল কল আৰম্ভ কৰিছে৷ মোৰ ৰোল নংটো ক’বলৈ পালেহে, মই ইয়েচ ছাৰ ক’লো কি নক’লো দিলো নহয় হাঁ‌হি৷ ছাৰে সুধিলে কি হ’ল৷ মই একো উত্তৰ নিদি হাঁ‌হিয়ে আছোঁ৷ ছাৰ পূৰা আচৰিত হৈ গ’ল৷ কাৰণ আনদিনা মই ছিৰিয়াছ ষ্টুডেণ্ট৷ লগৰকেইজনীয়ে ক’লে, ছাৰ তাই ভাং খালে চাগৈ৷ ছাৰে মোৰ পিঠিত দুইচাট দি দিলে৷ কিন্তু লাহে লাহে মই নিজে অনুভৱ কৰিলো মইচোন হাঁ‌হিটো ৰখাব পৰা নাই৷ কেতিয়াও মোৰ এনে নহয়৷ এফালে মোৰ পিঠিত চিটিপ চিটিপ পৰি আছে৷ ভয় লাগিছে, লাজ লাগিছে কিন্তু মই হাঁ‌হিয়ে আছোঁ৷ চকুৰে কিবাকিবি দেখি গৈছোঁ৷ নিজকে উৰি ফুৰা যেন লাগিল৷ মোৰ হাঁ‌হি শুনি বাকী দুই এজন ছাৰ বাইদেউ ওচৰলৈ আহিল৷ ঘটনাটো কি সুধিলে আৰু টেঙা অলপ খুৱাই দিবলৈ ক’লে৷ হাঁ‌হি হাঁ‌হি মোৰ চকুপানী ওলাই গৈছেগৈ৷ কোনোবাই টেঙা পানী অলপ খুৱাই দিলে আৰু মূৰত পানী অলপ ঢালি দিলতহে ৰক্ষা৷ হাঁ‌হি বন্ধ হ’ল৷ মোক অলপ শুই থাকিবলৈ দিলে ক্লাচতে৷ পাছৰ সময়খিনিত গাটো বেয়া লাগি থাকিল, মূৰটোও ঘূৰাই থাকিল৷ কিয় এনে হ’ল মই ভাবি নাপালো৷\nআবেলি স্কুলৰ পৰা আহি বাৰাণ্ডাতে বহি আছিলো৷ ঘৰত কথাটো খুলি ক’লো৷ সকলোৰে চিন্তা হ’ল৷ আইতাই সৰিয়হৰ টোপোলা এটা ৰুমাল এখনতে বান্ধি লৈ থাকিবলৈ দিলে ভূতেই পালে নেকি বুলি ভাবি৷ আইতাই যিবোৰ ভূতৰ কথা ক’বলৈ ধৰিলে মোৰ আকৌ মূৰ ঘূৰাবলৈ ধৰিলে৷ হে প্ৰভু! স্কুলত হোৱা ভাগ পুনৰ নহ’লেই ৰক্ষা৷\nমাৰ খং৷ “কালি ইমান ক’লো, এপাক মন্দিৰলৈ যা চাকি এগছ দি আহগৈ৷ তই আকৌ চিনেমা চোৱাতহে লাগিলি৷ এতিয়া পালি গমটো৷ গোটেই মাষ্টৰবোৰৰ আগত ভেঙুচালি কৰি দেখুৱালি৷ ছোৱালী মানুহ, অলপ এনেই গা বচাই থাকিব লাগে৷ এতিয়া বুজা হ’লি৷ কিমান ক’ব লাগে তহঁতক৷ দেউতাৰৰ নাক কাটিলি৷“\nএনেতে দাদাই কথাটো শুনি আহিল ফলা খৰি এডাল লৈ৷ কি হৈছিল সুধিবলৈ৷\nএফালে আইতাৰ জৰা ফুকা৷ আনফালে মাৰ গালি শপনি৷ তাতে দাদাৰ হাতত ফলাখৰি৷ দেউতা আহি পালে কি কৰিব সেইয়া ভাবিয়েই বাথৰুমলৈ যাওঁ যেন লাগিল৷ ইফালে ৰাতি ভণ্টিয়ে ইতিকিং কৰিবলৈ আছেই৷ হে হৰি কিহে পালে মোক৷ ক’ত কি দোষ লগালো৷\nতেনেকুৱাতে বাবুল মানে বীৰেণ খুড়াৰ সৰু ল’ৰাটো আহি ওলালহি৷ এইটোৱে আকৌ কি কৰে৷ গোটেই গাওঁখনত নজনালেহে ৰক্ষা৷ মৰাটো এতিয়াহে আহিবলৈ পাইছে৷ সি আহি মোক ক’লে, “ঐ তই বাৰু ঠিকেই আছনে? আজি তই আমাৰ ঘৰত যে ৰাতিপুৱা ভুলতে চাহৰ লগত লাৰু সজাই থোৱা ডাঙৰ প্লেটখনৰ পৰা ভাঙৰ মিঠৈটোকে খালি নহয়৷ মায়ে খুব চিন্তা কৰি আছিল তোৰ কিবা হয় বুলি৷“\nমই বোলো, অঁ ঠিকেইটো, খুড়ীয়ে কৈছিল তই বগা লাৰুটোহে খাবি দেই৷ মইহে খুড়ী ভিতৰলৈ যোৱাত গুৰুত্ব নিদি গুড়ৰ লাৰুটো লোভতে খাই দিলো৷ তেতিয়াহে মোৰ হাঁহিৰ ৰহস্য ভেদ হ’ল৷ এক্টিং তাৰমানে সঁচাত পৰিণত হ’ল৷ তাক ক’লো, হ’ব বাবুল, মোৰ একো নাই হোৱা দে৷ তই ঘৰত আৰু ক’তো নক’বি৷\nভঙুৱা বাবাৰ ফটোখনলৈ চালো৷ বাবাই কোৱা যেন লাগিল, ’হুহ এক্টিং কৰে৷ নিচা খাই হাঁ‌হিলে ভালতকৈ বেয়াহে বেছি হ’ব৷ মনৰ আনন্দেৰে প্ৰাণ খুলি হাঁ‌হিব পৰাটোহে আচল কথা বুজিলি৷’ কথাটো মিছা নহয় কথাটো৷\n« ইয়াতে মাৰিলো টিপা… – ডা° ভৃংগেশ্বৰ শৰ্মা\nকাৰ্টুন – অৰুণ চাংমাই »


এটা স্নেপশ্বট্ আৰু কিছু প্ৰাসঙ্গিক চিন্তা (সুশান্ত কাশ্যপ) - সাহিত্য ডট অৰ্গ\nএটা স্নেপশ্বট্ আৰু কিছু প্ৰাসঙ্গিক চিন্তা (সুশান্ত কাশ্যপ)\nএম.এ ফাইনেল পৰীক্ষাত অ‍ৱতীৰ্ণ হৈয়েই কেইদিনমানৰ বাবে এখন কলেজত ‘পাৰ্ট টাইম’ শিক্ষক হিচাপে ‘জইন’ কৰিছিলোঁ। এদিন হায়াৰ ছেকেন্ডাৰী ক্লাছত শেষৰ বেঞ্চত বহি থকা কেইজন মান ছাত্ৰই পাঠদানলৈ মন নিদি হাঁহি-খিকিণ্ডালি কৰি আছিল। কেইবাবাৰো মানা কৰাৰ পিছতো সিহঁতে গুৰুত্ব দিয়া নাই। গোটেই শ্ৰেণীটোৰে পৰিবেশ প্ৰায় বিনষ্ট হৈছিল। মোৰ হঠাতে খঙে মূৰৰ চুলিৰ আগ পোৱাত হাতত থকা দাষ্টাৰটো মাৰি পঠিয়ালো ক’ব নোৱাৰাকৈয়ে (মানি লওঁ সেয়া মোৰ ভুল হৈছিল সেইদিনা)। দুৰ্ভাগ্যবশত: দাষ্টাৰটো এজন ছাত্ৰৰ মূৰত লাগিল। কঁপালৰ পৰা তেজ ওলাব ধৰিলে। গোটেই শ্ৰেণীটো যেন কাঁহ পৰি জীণ গ’ল। ছোৱালী এজনীৰ পৰা ৰুমাল এখন লৈ ল’ৰাজনৰ মূৰত বান্ধি দিলোঁ আৰু লগৰ কেইজনৰ হাতত এশ টকা এখন দি তাক ওচৰৰ ফাৰ্মাচী এখনলৈ লৈ যাব ক’লো। মনটো ভাল নালাগিল। কি যে কৰিলোঁ! অলপ টেনছনো হ’ল। ক্লাছ আধাতেই সামৰি ওলাই আহিলো।\nসিদিনা ৰাতি মোৰ টোপনি নাহিল। বিভিন্ন চিন্তা-অশান্তিয়ে মনটোক ঘেৰি ধৰিলেহি। ভাবিলোঁ অভিভাবকে যদি কমপ্লেইন দিয়ে নতুবা থানাত গোচৰ দিয়ে! মোক কলেজৰ পৰা উলিয়াই দিয়াটো খাটাং বুলি ভাবি পিছদিনা কমন ৰুমৰ চুক এটাত দুখ মনে বহি আছোঁ।\nহঠাৎ দেখা পালো মূৰত বেন্দেইজ লগাই সেই ছাত্ৰজন মোৰ ওচৰলৈ আহিল। আহি ক’লে- “ছাৰ, আব্বা-আম্মা আহিছে আপোনাক লগ কৰিবলৈ, বাহিৰত ৰৈ আছে ।” মোৰ ভয় লাগিবলৈ ধৰিলে। নাই, ক্ষমা খুজিম আৰু তাৰ চিকিৎসাৰ বাবে অলপ খৰচ দিম বুলি ভাবি তাৰ লগত বাহিৰলৈ আহিলোঁ। নমস্কাৰ জনাই মাক-দেউতাক ওচৰলৈ আহিল। মইও প্ৰতি নমস্কাৰ জনালোঁ।\n“ছাৰ, কালি আপুনি তাক মাৰি খুউব ভাল কাম কৰিলে। সি বৰ উদণ্ড। কাৰো কথা নুশুনে, শাসন কৰিব নোৱাৰা হৈছোঁ তাক। আমি স্কুল-কলেজ নেদেখা অশিক্ষিত মানুহ, কোনোমতে নদীত মাছ মাৰি-বেচি তাক পঢ়াই আছোঁ। আপুনি যদি তাৰ দায়িত্ব লয় বৰ সুখ পাম ছাৰ ।” -কথাখিনি কৈ এশ টকাৰ লগতে এটা মাছৰ টোপোলা মোলৈ আগবঢ়ালে। তেতিয়া মনত পৰিল ল’ৰাজনক আগদিনা টকা এশ দিয়াৰ কথা। কৰযোৰে প্ৰত্যাখ্যান কৰিলোঁ। মই অবাক হৈ গ’লো গোটেই ঘটনাটোত!\nআমি তথাকথিত শিক্ষাৰে শিক্ষিত অভিভাবক বোৰে পদমৰ্যদা, বংশ গৌৰৱ, আভিজাত্যৰ অহংকাৰত উটি-ভাঁহি একো কব নোৱাৰা হৈ গৈছো আজিকালি। নাবালকে চিগাৰেট হুপে মুকলিকৈ, মদ খায়, বলাৎকাৰ কৰিবলৈ ভয় নকৰে….কিয়নো আমি অভিভাবক বোৰ আছো সিহঁতক বচাবলৈ। আমি আইন জানো, জুভেলাইনৰ কথা জানোঁ। গতিকে ভয় কিহৰ? নৱপ্ৰজন্ম ধ্বংস হৈছে বুলি আস্ফালন কৰো, কিন্ত আমিয়েই নৱপ্ৰজন্ম ধংসৰ একো একোজন চৰ্দাৰ নহয় জানো ! ভাব হয়, কোন শিক্ষিত- সেই স্কুল-কলেজ নেদেখা মাছমৰীয়াজন নে আমিবোৰ!??\n← আইজলৰ পৰা মই প্ৰাঞ্জলে কৈছোঁ (১০)- প্ৰাঞ্জল কলিতা\nতিনি ধৰণৰ মানুহ (অঞ্জল বৰা) →\nসৰু কথা (দেবাংগ পল্লৱ শইকীয়া)\nগৰখীয়া (ইন্দিৰা দিগন্ত)\nফে’চবুকৰ পিঠিত গাঁঠি দিলোঁ ইউনিক’ডৰ চিঠিখনি (মনজীৎ)


Omecon D in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Omecon D ar byavahar, ppali, parshwakriya, upkaar, kriya-pratikriya aaru satarkatabani\nउत्पादक: Icon Pharma &Amp; Surgicals Pvt Ltd\nOmecon D के प्रकार चुनें\nOmecon D 10 Mg/20 Mg Capsule\nOmecon D ৰ মূল্য আৰু পেকৰ চাইজ - Omecon D Price and Pack Size in Assamese\nOmecon D 10 Mg/20 Mg Capsule ₹32.0 दवा खरीदें\nOmecon D की जानकारी\nOmecon D ৰ লাভ আৰু ব্যৱহাৰসমূহ- Omecon D Benefits & Uses in Assamese\nOmecon D ৰ পালি আৰু সেয়া কেনেদৰে ল'ব- Omecon D Dosage & How to Take in Assamese\nOmecon D-ৰ উপাদানসমূহ- Omecon D Active Ingredients in Assamese\nOmecon D ৰ পাৰ্শ্চক্ৰিয়াসমূহ- Omecon D Side Effects in Assamese\nOmecon D সংক্ৰান্ত সতৰ্কতাবাণীসমূহ- Omecon D Related Warnings in Assamese\nঅইন দৰৱৰ সৈতে Omecon Dৰ গুৰুতৰ ক্ৰিয়া-প্ৰতিক্ৰিয়া- Severe Interaction of Omecon D with Other Drugs in Assamese\nOmecon D মতভেদসমূহ- Omecon D Contraindications in Assamese\nOmecon D ৰ বিষয়ে সততে সোধা প্ৰশ্নসমূহ- Frequently asked Questions about Omecon D in Assamese\nখাদ্য আৰু মদৰ সৈতে Omecon D ক্ৰিয়া-প্ৰতিক্ৰিয়া- Omecon D Interactions with Food and Alcohol in Assamese\nOmecon D ৰ লাভ আৰু ব্যৱহাৰসমূহ - Omecon D Benefits & Uses in Assamese\nOmecon D তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nOmecon D ৰ পালি আৰু সেয়া কেনেদৰে ল'ব - Omecon D Dosage & How to Take in Assamese\nOmecon D-ৰ উপাদানসমূহ - Omecon D Active Ingredients in Assamese\nOmecon D ৰ পাৰ্শ্চক্ৰিয়াসমূহ - Omecon D Side Effects in Assamese\nগৱেষণাৰ ভিত্তিত, Omecon D ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nमांसपेशियों में दर्द translation missing: as.common (और पढ़ें - मांसपेशियों में दर्द के घरेलू उपाय)\nपेट दर्द translation missing: as.rare\nOmecon D সংক্ৰান্ত সতৰ্কতাবাণীসমূহ - Omecon D Related Warnings in Assamese\nOmecon D-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভাবস্থাৰ সময়ত Omecon Dএ মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা লগে লগে বন্ধ কৰক, আৰু চিকিতসকৰ পৰামৰ্শ অবিহনে Omecon D পুনৰাই গ্ৰহণ নকৰিব।\nOmecon D-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই Omecon Dৰ পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই Omecon D গ্ৰহণ কৰা লগে লগে বন্ধ কৰক। আপোনাৰ চিকিতসকৰ সৈতে কথা পাতক আৰু আপোনাৰ চিকিতসকৰ পৰামৰ্শ লৈহে পিছত ব্যৱহাৰ কৰিব।\nবৃক্কত Omecon D কি প্ৰভাৱ দেখা গৈছে?\nOmecon Dৰ বৃক্ক ৰ ওপৰত মৃদু পাৰ্শ্ব-প্ৰতিক্ৰিয়া আছে।\nযকৃতত Omecon D কি প্ৰভাৱ দেখা গৈছে?\nOmecon Dৰ পাৰ্শ্ব-প্ৰতিক্ৰিয়াই কেতিয়াবাহে কলিজা ক প্ৰভাবিত কৰে।\nহৃদযন্ত্ৰৰ ক্ষেত্ৰত Omecon D ৰ কি প্ৰভাৱ দেখা গৈছে?\nহৃদয় ৰ বাবে Omecon D কেতিয়াবাহে ক্ষতিকাৰক।\nঅইন দৰৱৰ সৈতে Omecon Dৰ গুৰুতৰ ক্ৰিয়া-প্ৰতিক্ৰিয়া - Severe Interaction of Omecon D with Other Drugs in Assamese\nOmecon D তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nOmecon D মতভেদসমূহ - Omecon D Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Omecon D লোৱা অনুচিত যাতে -\nOmecon D ৰ বিষয়ে সততে সোধা প্ৰশ্নসমূহ - Frequently asked Questions about Omecon D in Assamese\nএই Omecon D-এ অভ্য়াস বা নিচাৰ সৃষ্টি কৰে নেকি?\nনহয়, Omecon D আসক্তি সৃষ্টি কাৰক বুলি কোনো সাক্ষ্য নাই।\nOmecon D লোৱাৰ পিছত আপুনি গা়ড়ী চলাব নালাগে অথবা গধুৰ মেচিন চলাব নালাগে। এয়া বিপজ্জনক হ'ব পাৰে, যিহেতু Omecon Dয়ে আপোনাক তন্দ্ৰাচ্চন্ন কৰিব পাৰে।\nহয়, কিন্তু Omecon D লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nOmecon D য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Omecon D ক্ৰিয়া-প্ৰতিক্ৰিয়া - Omecon D Interactions with Food and Alcohol in Assamese\nখাদ্য আৰু Omecon Dৰ ক্ৰিয়া-প্ৰতিক্ৰিয়া\nআপনি খাদ্যৰ সৈতে Omecon D ল'ব পাৰে।\nমদ আৰু Omecon Dৰ মাজৰ প্ৰতিক্ৰিয়া\nমদৰ সৈতে Omecon D সেৱন কৰাটো বিপজ্জনক হ'ব পাৰে।\nOmecon D ৰ অনুকল্প - Substitutes for Omecon D in Assamese\nOmecon D के लिए सारे विकल्प देखें\nআপুনি বা আপোনাৰ পৰিয়ালৰ কোনোবাই Omecon D লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Omecon D ব্যৱহাৰ কৰিছিল নেকি?\nআপুনি কিমান পৰিমাণে Omecon D সেৱন কৰিছিল?\nআপুনি Omecon D ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Omecon D সেৱন কৰে?


বঙাইগাঁৱত গ্ৰেপ্তাৰ শিক্ষা বিভাগৰ বিষয়া, কিহৰ অভিযোগত গ্ৰেপ্তাৰ হ’ল চন্দা সন্দিকৈ?– News18 Assam\nবঙাইগাঁৱত গ্ৰেপ্তাৰ শিক্ষা বিভাগৰ বিষয়া, কিহৰ অভিযোগত গ্ৰেপ্তাৰ হ’ল চন্দা সন্দিকৈ?\n»বঙাইগাঁৱত গ্ৰেপ্তাৰ শিক্ষা বিভাগৰ বিষয়া, কিহৰ অভিযোগত গ্ৰেপ্তাৰ হ’ল চন্দা সন্দিকৈ?\nUpdated:August 8, 2021, 10:53 AM IST\nচন্দা সন্দিকৈৰ বিৰুদ্ধে আছিল উৎকোচ লোৱাৰ অভিযোগ। গুৱাহাটী পলিক্লিনিকৰ পৰা সন্দিকৈক গ্ৰেপ্তাৰ কৰি আনিলে অভয়াপুৰী থানাৰ আৰক্ষীয়ে।\nLast Updated: August 8, 2021, 10:53 AM IST\nবঙাইগাঁৱত গ্ৰেপ্তাৰ শিক্ষা বিভাগৰ বিষয়া৷ গ্ৰেপ্তাৰ হোৱা বিষয়াগৰাকী চন্দা সন্দিকৈ৷ অভয়াপুৰীস্থিত বিদ্যালয়সমূহৰ উপ-পৰিদৰ্শকৰ কাৰ্যালয়ৰ বৰবাবু চন্দা সন্দিকৈ।\nপ্ৰায় এপষেক ধৰি আত্মগোপন কৰি আছিল চন্দা সন্দিকৈয়ে। গুৱাহাটীৰ পৰা বঙাইগাঁও আৰক্ষীয়ে গ্ৰেপ্তাৰ কৰে তেওঁক। ২৬ জুলাইত অভয়াপুৰী আৰক্ষী থানাত উত্তৰ শালমাৰাৰ মহকুমাধিপতি পাৰ্থসাৰথি জহৰীয়ে ৰুজু কৰিছিল এক গোচৰ।\nচন্দা সন্দিকৈৰ বিৰুদ্ধে আছিল উৎকোচ লোৱাৰ অভিযোগ। গুৱাহাটী পলিক্লিনিকৰ পৰা সন্দিকৈক গ্ৰেপ্তাৰ কৰি আনিলে অভয়াপুৰী থানাৰ আৰক্ষীয়ে। অৱসৰপ্ৰাপ্ত শিক্ষকৰ পেঞ্চনৰ কাম কৰি দিয়াৰ নামত ধন লোৱাৰ অভিযোগ কৰি উত্তৰ শালমাৰা মহকুমা শিক্ষক সন্মিলনীয়ে উপায়ুক্তক লিখিতভাৱে প্ৰমাণসহ অভিযোগ দাখিল কৰিছিল। তদন্তৰ সময়ত আন ৭ গৰাকী শিক্ষকেও সাক্ষ্যদান কৰিছিল।\nFirst published: August 8, 2021, 10:53 AM IST\nLandslides in Darjeeling: সংকটত উত্তৰবংগ, খহি পৰা পাহাৰ, ফাঁট মেলা পথ !


Pronounceaword in Assamese.\nRecord pronunciation for কঁঠাল কঁঠাল\nRecord pronunciation for 10000000 10000000\nRecord pronunciation for 10 10 [numero, liczba, Number, dziesięć, dziesiątka]\nRecord pronunciation for99 [Number, cyfra, digit, dziewiątka]\nRecord pronunciation for 8 8 [Number, numer, cyfra, digit, ósemka, osiem]\nRecord pronunciation for77 [Number, cyfra, digit, liczba, numer, siedem, siódemka]\nRecord pronunciation for66 [Number, rzeczownik, noun, cyfra, digit, szóstka, liczyć, matematyka]\nRecord pronunciation for55 [Number, liczebnik, cyfra, digit, liczyć, matematyka, piątka, pięć]\nRecord pronunciation for44 [数字, Number, rzeczownik, noun, cyfra, digit, czwórka, cztery]\nRecord pronunciation for33 [Number, see <ciemności>, trójka, digit, cyfra]\nRecord pronunciation for22 [cyfra, digit, dwa, dwójka]\nRecord pronunciation for 1 1 [jeden, jedynka, cyfra, digit, liczebnik, Sayılar]\nRecord pronunciation for অভিধান অভিধান\nRecord pronunciation for ব্ৰহ্মা ব্ৰহ্মা\nRecord pronunciation for Deyhontsigwa'ehs Deyhontsigwa'ehs\nRecord pronunciation for boroshun boroshun\nRecord pronunciation for ঘৰ ঘৰ [house, Assamese, ghor, ঘৰ]\nRecord pronunciation for পুলিচক ফোন কৰা! পুলিচক ফোন কৰা!\nRecord pronunciation for আৰক্ষীক ফোন কৰা! আৰক্ষীক ফোন কৰা!\nRecord pronunciation for পুলিচক ফোন কৰক! পুলিচক ফোন কৰক!\nRecord pronunciation for আৰক্ষীক ফোন কৰক! আৰক্ষীক ফোন কৰক!\nRecord pronunciation for ৰ'বা! ৰ'বা!\nRecord pronunciation for সহায়! সহায়!\nRecord pronunciation for আঁতৰি যাওক! আঁতৰি যাওক!\nRecord pronunciation for সোনকালে ঠিক হোৱা সোনকালে ঠিক হোৱা\nRecord pronunciation for সোনকালে ঠিক হওঁক সোনকালে ঠিক হওঁক\nRecord pronunciation for মই আপোনাক ভালপাওঁ মই আপোনাক ভালপাওঁ\nRecord pronunciation for টৈলেট ক'ত আছে? টৈলেট ক'ত আছে?\nRecord pronunciation for শৌচালয় ক'ত আছে? শৌচালয় ক'ত আছে?\nRecord pronunciation for একো নহয় একো নহয়\nRecord pronunciation for ধন্যবাদ ধন্যবাদ\nRecord pronunciation for অনুগ্ৰহ কৰি অনুগ্ৰহ কৰি\nRecord pronunciation for ক্ষমা কৰিবা ক্ষমা কৰিবা\nRecord pronunciation for ইয়াৰ দাম কিমান? ইয়াৰ দাম কিমান?\nRecord pronunciation for হয়, অলপ হয়, অলপ\nRecord pronunciation for আপুনি অসমীয়া কয়নে? আপুনি অসমীয়া কয়নে?\nRecord pronunciation for আপুনি ইংৰাজী কয়নে? আপুনি ইংৰাজী কয়নে?\nRecord pronunciation for মই নাজানো মই নাজানো\nRecord pronunciation for মই বুজি নাপাওঁ মই বুজি নাপাওঁ\nRecord pronunciation for মই বুজি পাওঁ মই বুজি পাওঁ\nRecord pronunciation for তুমি বুজি পোৱানে? তুমি বুজি পোৱানে?\nRecord pronunciation for আপুনি বুজি পায়নে? আপুনি বুজি পায়নে?\nRecord pronunciation for শুভ যাত্ৰা শুভ যাত্ৰা\nRecord pronunciation for খোৱাৰ আমেজ লোৱা! খোৱাৰ আমেজ লোৱা!\nRecord pronunciation for খোৱাৰ আমেজ লওঁক! খোৱাৰ আমেজ লওঁক!\nRecord pronunciation for দিনটো ভাল হওঁক! দিনটো ভাল হওঁক!\nRecord pronunciation for সুস্বাস্থ্যৰ বাবে! সুস্বাস্থ্যৰ বাবে!\nRecord pronunciation for সুভাগ্য সুভাগ্য\nRecord pronunciation for গুডলাক গুডলাক\nRecord pronunciation for বায় বায়\nRecord pronunciation for মোক অকলে এৰি দিয়ামোক অকলে এৰি দিয়া [Other]\nRecord pronunciation for মোক অকলে এৰি দিয়কমোক অকলে এৰি দিয়ক [Other]\nRecord pronunciation for মই তোমাক ভাল পাওঁমই তোমাক ভাল পাওঁ [Other]\nRecord pronunciation for তোমালোকে ইয়াত প্ৰায়েই আহা নে?তোমালোকে ইয়াত প্ৰায়েই আহা নে? [Other]\nRecord pronunciation for তুমি ইয়াত প্ৰায়েই আহা নে?তুমি ইয়াত প্ৰায়েই আহা নে? [Other]\nRecord pronunciation for আপোনালোকে ইয়াত প্ৰায়েই আহে নে?আপোনালোকে ইয়াত প্ৰায়েই আহে নে? [Other]\nRecord pronunciation for আপুনি ইয়াত প্ৰায়েই আহে নে?আপুনি ইয়াত প্ৰায়েই আহে নে? [Other]\nRecord pronunciation for মানুহজনীয়ে সকলোৰে পইচা দিবমানুহজনীয়ে সকলোৰে পইচা দিব [Other]\nRecord pronunciation for তেখেতে সকলোৰে পইচা দিবতেখেতে সকলোৰে পইচা দিব [Other]\nRecord pronunciation for মানুহজনে সকলোৰে পইচা দিবমানুহজনে সকলোৰে পইচা দিব [Other]\nRecord pronunciation for তুমি অসমীয়াত ...-ক কেনেকৈ কোৱা?তুমি অসমীয়াত ...-ক কেনেকৈ কোৱা? [Other]\nRecord pronunciation for আপুনি অসমীয়াত ...-ক কেনেকৈ কয়?আপুনি অসমীয়াত ...-ক কেনেকৈ কয়? [Other]\nRecord pronunciation for অনুগ্ৰহ কৰি লিখি দিয়াঅনুগ্ৰহ কৰি লিখি দিয়া [Other]\nRecord pronunciation for অনুগ্ৰহ কৰি লিখি দিয়কঅনুগ্ৰহ কৰি লিখি দিয়ক [Other]\nRecord pronunciation for অনুগ্ৰহ কৰি আকৌ এবাৰ ক’বঅনুগ্ৰহ কৰি আকৌ এবাৰ ক’ব [Other]\nRecord pronunciation for অনুগ্ৰহ কৰি লাহে লাহে কোৱাঅনুগ্ৰহ কৰি লাহে লাহে কোৱা [Other]\nRecord pronunciation for অনুগ্ৰহ কৰি লাহে লাহে কওঁকঅনুগ্ৰহ কৰি লাহে লাহে কওঁক [Other]\nRecord pronunciation for তোমাক লগ পাই ভাল লাগিলতোমাক লগ পাই ভাল লাগিল [Other]\nRecord pronunciation for আপোনাক লগ পাই ভাল লাগিলআপোনাক লগ পাই ভাল লাগিল [Other]\nRecord pronunciation for মই ...-ৰ পৰা আহিছোঁমই ...-ৰ পৰা আহিছোঁ [Other]\nRecord pronunciation for তুমি ক'ৰ পৰা আহিছা?তুমি ক'ৰ পৰা আহিছা? [Other]\nRecord pronunciation for আপুনি ক'ৰ পৰা আহিছে?আপুনি ক'ৰ পৰা আহিছে? [Other]\nRecord pronunciation for ভালে আছোঁ, আৰু তুমিভালে আছোঁ, আৰু তুমি [Other]\nRecord pronunciation for ভালে আছোঁ, আৰু আপুনিভালে আছোঁ, আৰু আপুনি [Other]


লক্ষ্মীনন্দন বৰা - অসমীয়া ৱিকিপিডিয়া\n১ মাৰ্চ, ১৯৩২\n৩ জুন, ২০২১ (৮৯ বছৰ)\nসাহিত্য অকাডেমি বঁটা (১৯৮৮)\nসৰস্বতী সন্মান (২০০৮)\nলক্ষ্মীনন্দন বৰা (ইংৰাজী: Lakshmi Nandan Bora; ১ মাৰ্চ ১৯৩২ – ৩ জুন ২০২১) এগৰাকী অসমীয়া গল্পকাৰ, ঔপন্যাসিক আৰু শিক্ষাবিদ। 'ৰামধেনু' যুগত গল্পকাৰ হিচাপে আত্মপ্ৰকাশ কৰি তেখেতে পিছলৈ উপন্যাস ৰচনাতো হাত দিয়ে। অসম কৃষি বিশ্ববিদ্যালয়ৰ অধ্যাপকৰূপে অৱসৰ গ্ৰহণ কৰা বৰাই ১৯৮৮ চনত 'পাতাল ভৈৰৱী' গ্ৰন্থৰ বাবে সাহিত্য অকাডেমি বঁটা লাভ কৰে। তেখেতে ১৯৯৬ চনত অসম সাহিত্য সভাৰ বোকাখাত অধিবেশনত সভাপতিৰ আসন শুৱনি কৰিছিল। তেওঁক ২০১৫ চনৰ ২৬ জানুৱাৰীৰ দিনা পদ্মশ্ৰী বঁটাৰে সন্মানিত কৰা হয়। তেখেতৰ উপন্যাস 'গঙা চিলনীৰ পাখি'ৰ আধাৰত পদুম বৰুৱাই নিৰ্মাণ কৰিছিল একে নামৰ চলচ্চিত্ৰখন। ২০২১ চনৰ ৩ জুনত ক'ভিড-১৯ৰ ফলত হোৱা জটিলতাৰ বাবে তেওঁৰ মৃত্যু হয়।\nপত্নীৰ সৈতে লক্ষ্মীনন্দন বৰা\nনগাওঁ জিলাৰ হাতীচোং অঞ্চলৰ কুজিদাঁহ গাঁৱত ১৯৩২ চনত লক্ষ্মীনন্দন বৰাৰ জন্ম হয়। তেওঁৰ পিতৃৰ নাম ফেটুৰাম বৰা আৰু মাতৃৰ নাম ফুলেশ্বৰী বৰা। লক্ষ্মীনন্দন বৰাই বেবেজিয়া পণ্ডিত কণকচন্দ্ৰ শৰ্মা হাইস্কুলত মাধ্যমিক শিক্ষা আৰম্ভ কৰিছিল যদিও পাছলৈ নগাঁও চৰকাৰী উচ্চতৰ মাধ্যমিক বালক বিদ্যালয়ত নাম ভৰ্তি কৰে। ১৯৪৮ চনত সেই বিদ্যালয়ৰ পৰাই প্ৰৱেশিকা পৰীক্ষাত উত্তীৰ্ণ হয়। পাছত কটন মহাবিদ্যালয়ত নাম ভৰ্তি কৰে। ১৯৫২ চনত কটন মহাবিদ্যালয়ৰ পৰা স্নাতক পৰীক্ষাত উত্তীৰ্ণ হয় আৰু ১৯৫৪ চনত কলিকতা বিশ্ববিদ্যালয়ৰ পৰা স্নাতকোত্তৰ ডিগ্ৰী লাভ কৰে।\n১৯৫৫ চনত শ্বিলঙৰ ছেইণ্ট এন্থনী কলেজত পদাৰ্থ বিজ্ঞানৰ প্ৰৱক্তাৰূপে লক্ষ্মীনন্দন বৰাই কৰ্মজীৱনৰ পাতনি মেলে। তাৰপিছত জগন্নাথ বৰুৱা মহাবিদ্যালয়, নগাঁও মহাবিদ্যালয়, কটন মহাবিদ্যালয় আদিত শিক্ষকতা কৰি ১৯৫৮ চনত যোৰহাটৰ অসম কৃষি বিশ্ববিদ্যালয়ত যোগদান কৰে। ১৯৯২ চনত তেখেত অসম কৃষি বিশ্ববিদ্যালয়ত অধ্যাপকৰূপে অৱসৰ গ্ৰহণ কৰে। কিছুদিন জাৰ্মানীৰ গুটেনবাৰ্গ বিশ্ববিদ্যালয়ৰ বতৰ বিজ্ঞানৰ ভিজিটিং প্ৰফেচৰ হিছাপে, ইণ্ডো-জাৰ্মান গৱেষণা প্ৰকল্পৰ আৰু অসম প্ৰদূষণ ব’ৰ্ডৰ অধ্যক্ষ ৰূপেও দায়িত্ব নিৰ্বাহ কৰে। তেখেতে ১৯৭৯ চনত কিছুদিনৰ বাবে কলিকতাৰ পৰা প্ৰকাশ হোৱা 'দ্য ইকনমিকচ টাইমছ্' কাকতৰ যোৰহাটৰ সংবাদদাতা হিচাপে কাৰ্যনিৰ্বাহ কৰিছিল। তদুপৰি ১৯৯২ৰ পৰা ১৯৯৫ চনলৈ সাপ্তাহিক 'ৰংপুৰ' কাকতৰো তেওঁ সম্পাদক আছিল।\nলক্ষ্মীনন্দন বৰাই ৰামধেনুত গল্পকাৰ ৰূপে আত্মপ্ৰকাশ কৰে। তেখেতৰ গল্পসমূহ ৰামধেনু, নতুন অসমীয়া, অৰুণাচল আদিত প্ৰকাশ হৈছিল। সাংবাদিকতাৰ লগতো জড়িত বৰাৰ বাৰটি গল্প সংকলন আৰু পঁচিশখনৰো অধিক উপন্যাস প্ৰকাশ হৈছে। ১৯৮৮ চনত তেখেতে "পাতাল ভৈৰৱী" গ্ৰন্থৰ বাবে সাহিত্য অকাডেমি বঁটা আৰু ২০০৪ চনত অসম উপত্যকা সাহিত্য বঁটা লাভ কৰে। ড॰ বৰা অসম সাহিত্য সভাৰ ১৯৯৬ চনৰ বোকাখাত অধিবেশনৰ সভাপতি আছিল। তেখেতে ২০২১ চনৰ জুন মাহলৈকে গৰীয়সী আলোচনীৰ সম্পাদক হিচাপে কাৰ্যনিৰ্বাহ কৰি আছিল। 'নিশাৰ পূৰৱী' (১৯৬২) হ’ল তেখেতৰ প্ৰথম উপন্যাস। 'কাল বলুকাত খোজ' তেখেতৰ আত্মজীৱনীমূলক গ্ৰন্থ।\nমাজত তৃষাৰ নৈ\nমাটিত মেঘৰ ছাঁ\nকাল ডিঙৰাৰে পাল\nআকাশ থমকি ৰয়\nছাঁ জুইৰ পোহৰত\nমহে গুণ গুণ কৰে\nসেই সুৰে উতলা\nএই ৰূপ এই চন্দ\n১৯৮৮ চনত পাতাল ভৈৰৱীৰ বাবে সাহিত্য অকাডেমি বঁটা লাভ।\n১৯৯৬ চনত অসম সাহিত্য সভাৰ সভাপতিৰ আসন অলংকৃত কৰিছিল।\n২০০৮ চনত কায়কল্পৰ বাবে সৰ্বভাৰতীয় সৰস্বতী সন্মান।\n২০১৫ চনত পদ্মশ্ৰী সন্মান লাভ।\n↑ 1.0 1.1 "COVID-19: Assamese litterateur Lakshmi Nandan Bora passes away". The Hindu. প্ৰকাশক Guwahati.3June 2021. https://www.thehindu.com/news/national/covid-19-assamese-litterateur-lakshmi-nandan-bora-passes-away/article34715572.ece। আহৰণ কৰা হৈছে:4June 2021.\n↑ 2.0 2.1 "Padma Awards 2015". Press Information Bureau. http://pib.nic.in/newsite/PrintRelease.aspx?relid=114952। আহৰণ কৰা হৈছে: 25 January 2015.\n↑ সমীন কলিতা (২০০১). শতাধিক অসমীয়া সাহিত্যিক. প্ৰকাশক গুৱাহাটী: ষ্টুডেণ্টচ্ ষ্ট'ৰচ্. পৃষ্ঠা. ৪৪০.\n↑ গ্ৰন্থ: পদ্মনাথ গোহাঞি বৰুৱাৰ পৰা ৰংবং তেৰাঙলৈ", লিখক: ত্ৰিদিপ গোস্বামী, পৃষ্ঠ নং-?\n↑ ৰূপালীপৰ্দা ডট কম\n"https://as.wikipedia.org/w/index.php?title=লক্ষ্মীনন্দন_বৰা&oldid=304344"ৰ পৰা অনা হৈছে\nএই পৃষ্ঠাখন ২০ অক্টোবৰ, ২০২১ তাৰিখে ১৯:৪৮ বজাত অন্তিম সংশোধন কৰা হৈছিল।


Ecc3| AsmULB | STEP | প্ৰত্যেক বিষয়ৰেই এক এক সময় আছে, আকাশৰ তলত প্ৰত্যেক অভিপ্ৰায়ৰ বিশেষ বিশেষ সময় আছে।\n1প্ৰত্যেক বিষয়ৰেই এক এক সময় আছে, আকাশৰ তলত প্ৰত্যেক অভিপ্ৰায়ৰ বিশেষ বিশেষ সময় আছে। 2জন্মিবৰ সময় আৰু মৰিবৰ সময়, ৰুবৰ সময় আৰু ৰোৱা উঘালিবৰ সময়, 3বধ কৰিবৰ সময় আৰু সুস্থ কৰিবৰ সময়, ভাঙিবৰ সময় আৰু সাজিবৰ সময়,\n4কান্দিবৰ সময় আৰু হাঁহিবৰ সময়, বিলাপ কৰিবৰ সময় আৰু নাচিবৰ সময়, 5শিল দলিয়াই পেলাবৰ সময় আৰু শিল গোটাবৰ সময়, আঁকোলি ধৰিবৰ সময় আৰু আঁকোলি ধৰাৰ পৰা আতৰি থাকিবৰ সময়,\n6বিচাৰিবৰ সময় আৰু হেৰুৱাবৰ সময়, ৰাখিবৰ সময় আৰু পেলাবৰ সময়, 7ফালিবৰ সময় আৰু সিয়াবৰ সময়, নিমাতে থাকিবৰ সময় আৰু কথা কবৰ সময়,\n8প্ৰেম কৰিবৰ সময় আৰু ঘিণ কৰিবৰ সময়, ৰণৰ সময় আৰু শান্তিৰ সময় আছে। 9কাম কৰা মানুহে যি পৰিশ্ৰম কৰে, তাতে তাৰ কি লাভ ? 10মনুষ্য সন্তানবিলাক পৰিশ্ৰমী হবৰ অৰ্থে, ঈশ্বৰে যি ব্য়ৱসায় সিবিলাকক দিছে, তাক মই দেখিলোঁ।\n11তেওঁ সকলোকেই নিজ নিজ কালত সুন্দৰ কৰিছে, আৰু তেওঁবিলাকৰ হৃদয়ত অনন্ত কালে ৰাখিছে তথাপি এনেকৈ ৰাখিছে যে আদিৰ পৰা অন্তলৈকে ঈশ্বৰে কৰা কাৰ্য্যৰ তত্ত্ব কোনেও উলিয়াব নোৱাৰে।\n12মই জানো, যে, মানুহ জীয়াই থকা কাললৈকে আনন্দ আৰু সৎকৰ্ম্ম কৰাতকৈ তাৰ পক্ষে আৰু কোনো উত্তম নাই। 13আৰু প্ৰত্যেক মানুহ যে ভোজন পান আৰু তেওঁৰ সকলো পৰিশ্ৰমত সুখ ভোগ কৰে, ইও ঈশ্বৰৰ দান।\n14মই জানো, যে, ঈশ্বৰে যি যি কৰে, সেই সকলো চিৰস্থায়ী; তাক বঢ়াবও নোৱাৰি; কমাবও নোৱাৰি; আৰু তেওঁৰ সাক্ষাতে যেন মানুহবিলাকে ভয় কৰে, সেই নিমিত্তেই ঈশ্বৰে তাক তেনে কৰে। 15যি আছে, সেয়ে পুৰ্বেও আছিল, আৰু যি আগলৈ হব লগা, সিও পুৰ্ব্বে আছিল; আৰু যি হৈ গ’ল, ঈশ্বৰে আকৌ তাকেই বিচাৰে।।\n16তাত বাজে মই সুৰ্য্যৰ তলত বিচাৰ স্থানত দেখিলোঁ, যে, তাতো দুষ্টতা আছে। 17মই মনতে ক’লো, ঈশ্বৰেই ধাৰ্ম্মিকৰ আৰু দুষ্টৰ বিচাৰ কৰিব; কিয়নো তাত প্ৰত্যেক অভিপ্ৰায়ৰ নিমিত্তে আৰু প্ৰত্যেক কৰ্ম্মৰ নিমিত্তে এক এক সময় আছে।\n18মই মনতে ক’লো, যে, ঈশ্বৰে যেন মনুষ্য সন্তানবিলাকক পৰীক্ষা কৰে, আৰু তেওঁবিলাক যে, নিজেই পশুতুল্য, ইয়াক যেন তেওঁবিলাকে বুজিব পাৰে, এই কাৰণে, সেয়ে তেওঁবিলাকৰ নিমিত্তে হৈছে।\n19কিয়নো মনুষ্য সন্তাবিলাকলৈ যি ঘটে সেয়ে পশুলৈকো ঘটে, সকলোলৈকে একে ৰূপ ঘটনাই ঘটে; ই যেনেকৈ মৰে, সিও তেনেকৈ মৰে; এনেকি, সিহঁত সকলোৰে এক নিশ্বাস-প্ৰশ্বাস মাথোন; এই হেতুকে পশুতকৈ মানুহৰ কোনো প্ৰাধান্য নাই; কিয়নো সকলোৱেই অসাৰ। 20সকলোৱেই একে ঠাইলৈ গমণ কৰে; সকলোৱেই ধুলিৰ পৰা উপন্ন হৈছে, আৰু সকলোৱেই ধুলিলৈ উলটি যায়।\n21মনুষ্য সন্তানবিলাকৰ জীৱাত্মাৰ বিষয়ে কোনে জানে, যে, সি উৰ্দ্ধগামী হয়? আৰু পশুৰ জীৱাত্মাৰ বিষয়ে কোনে জানে, যে, সি পৃথিবীৰ তললৈ অধোগামী হয়? এই হেতুকে মই দেখিলো, যে, মানুহে নিজৰ কাৰ্য্যত আনন্দ কৰাতকৈ কোনো উত্তম নাই; কিয়নো এয়েই তাৰ ভাগ। কাৰণ মনুষ্যৰ মৰণৰ পাছত যি ঘটিব, তাক দেখিবলৈ কোনে তাক ওলোটাই আনিব ?\nনানা উপদ্ৰৱ আৰু অকলে থকাৰ অনিষ্টতা আদিৰ বিষয়।


xukhdukh.com September 19, 2013\nবিশ্বত শাসক আৰু শাসনৰ নীতিৰ ওপৰতে বনিক সকলৰ ব্যৱসায়িক ভৱিষ্যত নিৰ্ভৰ কৰে৷ সেইবাবেই দেশে দেশে যুগে যুগে বনিক গোষ্ঠীয়ে নিজৰ মনোমত নীতি গ্ৰহণৰ বাবে তথা ব্যৱসায়িক প্ৰভূত্ব বিস্তাৰৰ বাবে শাসকৰ নিৰ্বাচনত এক নিৰ্ণায়ক ভূমিকা গ্ৰহণ কৰিব বিচাৰে৷ তাকে বিভিন্ন পটভূমিত ইয়াত বিশ্লেষণ কৰিবলৈ বিচৰা হৈছে৷\n১) আন্ত:ৰাষ্ট্ৰীয় পটভূমি::\nযেতিয়া বাৰাকওবামা আৰু হিলাৰি ক্লিন্টনৰ মাজত আমেৰিকৰ ৰাষ্ট্ৰপতি পদৰ বাবে নিৰ্বাচন হৈছিল, ভাৰতৰ কোম্পানীবিলাক বিশেষকৈ তথ্য-প্ৰযুক্তি ক্ষেত্ৰৰ কোম্পানী সমূহৰ মাজত ওবামাক লৈ চিন্তা-চৰ্চা আৰম্ভ হৈছিল কিয়নো ওবামাই তথ্য প্ৰযুক্তিৰ ক্ষেত্ৰত বহিৰাগত কোম্পানীৰ সেৱা গ্ৰহণৰ (Outsourcing)ৰ বিৰোধিতা কৰিছিল৷ বাংগালোৰৰ পৰিবৰ্তে বাফেল্ললৈহে( আমেৰিকাৰ এখন ঠাই) কাম দিবলৈ স্থানীয় কোম্পানীবিলাকক অনুৰোধ কৰিছিল আৰু ৰাষ্ট্ৰপতি হ’লে বিল পাচ কৰিব বুলিও ঘোষণা কৰিছিল৷ এনে পৰিস্থিতিত পৰি শংকিত হৈ প্ৰ-ভাৰতীয় হিলাৰী ক্লিন্টনৰ বিজয়ৰ বাবে তথাকথিত ভাৰতীয় পুঁজিপতিৰ গোষ্ঠী সমূহ যাক সংবাদ মাধ্যমে ইণ্ডিয়া ইংক নাম দিয়ে, তেও সৱে যথেষ্ট টকা খৰচ কৰিছিল৷ আমেৰিকাত নীতি নিৰ্ধাৰণৰ বাবে টকা খৰছ কৰি নিজৰ সপক্ষে আইন বনোৱাৰ বাবে লবীঙ বা মত সৃষ্টিৰ চেষ্টা চলোৱাটো আইনৰ নিয়মৰ ভিতৰতে পৰে৷\n২) ৰাষ্ট্ৰীয় পটভূমি:\nদেশত চৰকাৰৰ পলিচি আৰু সেই দেশৰ অৰ্থনীতিৰ মাজত কি সম্পৰ্ক সেয়া হয়তো বুজাই নকলেও হ’ব৷ শেহতীয়াকৈ ভাৰতীয় অৰ্থনীতিয়ে সন্মুখীন হোৱা অভাৱনীয় পৰিস্থিতিৰ বাবে কেন্দ্ৰীয় চৰকাৰো বহু পৰিমাণে দায়ী৷ সেয়ে স্বয়ং প্ৰধানমন্ত্ৰী মনমোহন সিং ডাঙৰীয়াই নিজে স্বীকাৰ কৰিছে৷ আৰু এন ভুল নীতিৰ ফলতে আমদানি-ৰপ্তানিকে ধৰি গোটেই ভাৰতৰ উদ্যোগজগততেই প্ৰভাৱ পৰিছে৷\nবিজেপি চৰকাৰক সাধাৰণতে প্ৰ-বিজনেচ বা বেপাৰী সকলৰ হিতাকাংখী চৰকাৰ বুলি কোৱা হয়৷ ২০০৪ চনত বিজেপিৰ পৰাজয়ৰ কাৰণৰ ভিতৰত ইয়ো এক হয় বুলি কোনোৱে মত প্ৰকাশ কৰে৷ চৰকাৰী কোম্পানীত বিনিয়োগ আঁতৰাই বিক্ৰী কৰা, জনবিৰোধী অৰ্থনৈতিক নীতি আদিৰ বাবে বাবেই বিজেপিৰ পতন হ’ল বুলি বিশেষজ্ঞই কব খোজে৷\nএতিয়া আহোঁ ব্যৱসায়ীৰ কাষলৈ৷ শেহতীয়াকৈ এক সমীক্ষা কৰা হৈছিল ইণ্ডিয়া ইংকৰ মুখ্যকাৰ্যবাহী সকলৰ মাজত৷ ৭৫% বিজনেচ-লিডাৰেই মোডীক ৰধানমন্ত্ৰী হোৱাটো বিচাৰে৷ মাত্ৰ ৭% কাৰ্যবাহী বিষয়াইহে ৰাহুল গান্ধীক সমৰ্থন কৰিলে৷ দেশৰ বৰ্তমানৰ ডুবিব ধৰা অৰ্থনীতিক লৈ এইসকল লিডাৰ ইমানেই শংকিত যে তেওঁলোকৰ কংগ্ৰেছ চৰকাৰৰ ওপৰত আস্থা নাই৷ মোডীক এগৰাকী "বিনিয়োগ বন্ধু" নেতা আখ্যা দি তেওঁলোকে কয় যে মোডী প্ৰধানমন্ত্ৰী হ’লেহে অৰ্থনীতি ভাললৈ আহিব৷\nতলৰ লিংকটোত সবিশেষ চাব পাৰে\n৩) আঞ্চলিক পটভূমি:\nপশ্চিমবংগত সিঙ্গুৰ আৰু নন্দীগ্ৰামত টাটা গ্ৰুপৰ হোৱা দুৰৱস্থাৰ বাবে জানো পশ্চিমবংগৰ ৰাজনৈতিক অৱস্থা দায়ী নহয়৷ ইমান টকা বিনিয়োগ কৰাৰ পাছত কিয় টাটা গ্ৰুপে গুজৰাটলৈ প্লেন্টটো উঠাই লৈ গ’ল – কাৰণ এটাই পশ্চিম বংগৰ ৰাজনৈতিক অৱস্থাৰ বা স্থানীয় মানুহক উদ্যোগৰ বিৰুদ্ধে উচটোৱা প্ৰৱণতাত লুকাই থকা ৰাজনৈতিক অনিশ্চয়তাৰ বিপৰীতে গুজৰাটৰ আছিল বিনিয়োগকাৰীৰ প্ৰতি বন্ধুত্বসুলভ নীতি থকা এখন চৰকাৰ আৰু তাৰ সুস্থিৰ ব্যৱসায়ীক পৰিৱেশ৷ এই ঘটনাৰ পাছত দেখিছোঁ প্ৰায় সকলোৱেই পশ্চিমবংগত বিনিয়োগ কৰিবলৈ শংকা প্ৰকাশ কৰিছে৷ আনহাতে গুজৰাটে নতুন নতুন বিনিয়োগ আনিয়েই আছে৷\nগতিকে আমি ভাবো যে ৰাজপাটত কোন বহিব তাক লৈ ব্যৱসায়ীয়ে মূৰ ঘমোৱাৰ প্ৰয়োজন তেখেতসকলৰ ব্যৱসায়ীক স্বাৰ্থতেই আছে৷ কিয়নো সেই ৰাজপাটত থকাসকলৰ পলিচিয়েই ব্যৱসায়ীৰ ভৱিষ্যতৰ অৱস্থাৰ ইংগিত বহন কৰে৷৷\nএতিয়া আহো নিয়ন্ত্ৰণৰ প্ৰসংগটোলৈ --\nআনহাতে বহুতো ক্ষেত্ৰত ব্যৱসায়ীয়ে ৰাজনীতিকৰ পলিচিসমূহো নিয়ন্ত্ৰণ কৰে৷ তাত অলপ দ্বিমত হ'ব পাৰে কোনো কথা নাই - আমি মাত্ৰ আপোনাক এটা উদাহৰণ দিও –\nকংগ্ৰেছ চৰকাৰে কৃষকৰ কাৰণে ৬০০০০ কোটিৰ এক অনুদান আগবঢ়াইছিল –লোন মাফ কৰি দিবৰ কাৰণে ৷ কিন্তু সেই একেই কংগ্ৰেছে চৰকাৰে কৰ্পৰেটৰ প্ৰতি থকা কৰ ৰেহাইয়ে সেই পৰিমাণক পিছ পেলাই যোৱাৰ উদাহৰণ আছে৷ কাৰণ সেই বিশেষ নীতিৰ দ্বাৰা বিশেষ অৰ্থনৈতিক অঞ্চল(SEZ) আদিত কৰ দিব নালাগে ইত্যাদিৰ ব্যৱস্থা৷ মন কৰিবলগীয়া যে সেয়া আছিল কৃষকক দিয়া ৰেহাইতকৈ বহুত বেচি, প্ৰায় ১০০,০০০ কোটিটকৈও অধিক আছিল বোধহয়!\nএতিয়া স্বাভাবিকতেই প্ৰশ্ন উঠিব যদিহে কোটি কোটি সাধাৰণ লোকে চৰকাৰ প্ৰতিষ্ঠা কৰে, তেন্তে এই আঙুলিৰ মূৰত গণিব পৰা ব্যৱসায়ীসকললৈ চৰকাৰৰ ইমান দৰদ কিমান??\nকাৰণটো আপোনালোকেই বিশ্লেষণ কৰক৷ পিছে শাসকৰ নিৰ্বাচনত বনিকৰ ভূমিকা অতিশয় গুৰুত্বপূৰ্ণ হৈ উঠাটোহে সাধাৰণ মানুহৰ পক্ষে দিনে দিনে এক অসহনীয় কথা হৈ যে উঠিছে৷ যাৰ ফলত বনিক গোষ্ঠীৰ স্বাৰ্থ ৰক্ষাই সৰ্ব প্ৰথম আৰু সাধাৰণ দেশবাসীৰ স্বাৰ্থ ৰক্ষাটোৰ প্ৰাধান্যতা যেন নোহোৱা হৈ আহিছে৷\nলেখক আই আই এম কালিকটত অধ্যয়নৰত এগৰাকী শিৱসাগৰীয়া ডেকা


एक साल में बाइबल - ইণ্ডিয়ান ৰিভাইচ ভাৰচন - जून 7\n২ রাজাবলি 1:1-18\n1. আহাবৰ মৃত্যুৰ পাছত, মোৱাব দেশে ইস্ৰায়েলৰ বিৰুদ্ধে বিদ্ৰোহ-আচৰণ কৰিলে।\n2. অহজিয়াই চমৰিয়াত তেওঁৰ ঘৰৰ ওপৰ-কোঁঠালিৰ খিড়িকিয়েদি তললৈ পৰি আঘাত পালে। তেতিয়া তেওঁ কেইজনমান লোকক এইবুলি কৈ পঠাই দিলে যে, “তোমালোকে গৈ ইক্ৰোণৰ দেৱতা বাল-জবুবৰ ওচৰত সোধা, এই আঘাতৰ পৰা মই সুস্থ হ’ম নে নাই।”\n3. কিন্তু যিহোৱাৰ দূতে তিচবীয়া এলিয়াক ক’লে, “তুমি গৈ চমৰিয়াৰ ৰজাই পঠোৱা লোকসকলৰ লগত সাক্ষাত কৰি তেওঁলোকক কোৱা, ‘ইস্ৰায়েল দেশত জানো ঈশ্বৰ নাই যে, তোমালোকে ইক্ৰোণৰ বাল-জবুবৰ গুৰিত সুধিবলৈ গৈছা?\n4. সেয়ে যিহোৱাই কৈছে, “তুমি যি শয্যাত পৰি আছা, তাৰ পৰা তুমি পুনৰ নুঠিবা। তোমাৰ অৱেশ্যেই মৃত্যু হ’ব’।” এলিয়াই সেই লোকসকলক লগ ধৰিলে আৰু এই দৰে কৈ গুছি গ’ল।\n5. পাছত সেই লোকসকল ৰজাৰ ওচৰলৈ ঘূৰি অহাৰ পাছত তেওঁ তেওঁলোকক সুধিলে, “তোমালোক কিয় উভটি আহিলা?”\n6. উত্তৰত তেওঁলোকে ক’লে, “এজন মানুহে আমাৰ লগত সাক্ষাত কৰি ক’লে, ‘যি জনে আপোনালোকক পঠিয়াইছে, আপোনালোক যেন সেই ৰজাৰ ওচৰলৈ উভটি গৈ তেওঁক জনায়, “যিহোৱাই কৈছে, ‘ইস্ৰায়েল দেশত জানো ঈশ্বৰ নাই, আপুনি যে ইক্ৰোণৰ দেৱতা বাল-জবুবৰ গুৰিত সুধিবৰ কাৰণে মানুহ পঠিয়াইছে? সেয়ে আপুনি যি শয্যাত পৰি আছে, তাৰ পৰা পুনৰ নুঠিব, কিন্তু অৱশ্যেই মৃত্যু হ’ব।’”\n7. ৰজাই তেওঁলোকক সুধিলে, “যি মানুহজনে তোমালোকৰ লগত সাক্ষাত কৰি এই কথা ক’লে, তেওঁ বাৰু দেখাত কেনেকুৱা আছিল?”\n8. তেওঁলোকে উত্তৰ দিলে, “তেওঁ জন্তুৰ নোমেৰে তৈয়াৰী পোছাক পিন্ধিছিল আৰু তেওঁৰ কঁকালত আছিল চামৰাৰ কটিবন্ধন।” ৰজাই ক’লে, “তেৱেঁ হৈছে তিচবীয়া এলিয়া।”\n9. তাৰ পাছত ৰজাই এজন সেনাপতি আৰু তেওঁৰ পঞ্চাশজন সৈন্যক এলিয়াৰ ওচৰলৈ পঠাই দিলে। এলিয়া সেই সময়ত পাহাৰৰ ওপৰত বহি আছিল। সেনাপতিজন এলিয়াৰ ওচৰলৈ উঠি গৈ ক’লে, “হে ঈশ্বৰৰ লোক, ৰজাই আপোনাক নামি আহিবলৈ কৈছে।”\n10. এলিয়াই সেনাপতিজনক ক’লে, “মই যদি ঈশ্বৰৰ লোক হওঁ, তেন্তে আকাশৰ পৰা জুই নামি আহি যেন আপোনাক আৰু আপোনাৰ পঞ্চাশজন সৈন্যক পুৰি গ্ৰাস কৰে।” তেতিয়া আকাশৰ পৰা জুই নামি আহি সেই সেনাপতি আৰু তেওঁৰ পঞ্চাশজন সৈন্যক গ্ৰাস কৰিলে।\n11. ৰজাই আকৌ এজন সেনাপতি আৰু তেওঁৰ পঞ্চাশজন সৈন্যক এলিয়াৰ ওচৰলৈ পঠালে। সেই সেনাপতিয়েও এলিয়াক ক’লে, “হে ঈশ্বৰৰ লোক, ৰজাই আপোনাক এতিয়াই নামি আহিবলৈ কৈছে।”\n12. এলিয়াই উত্তৰ দি ক’লে, “মই যদি ঈশ্বৰৰ লোক হওঁ, তেন্তে আকাশৰ পৰা জুই নামি আহি যেন আপোনাক আৰু আপোনাৰ পঞ্চাশজন সৈন্যক পুৰি গ্ৰাস কৰে।” তেতিয়া পুনৰাই আকাশৰ পৰা ঈশ্বৰৰ জুই নামি আহি তেওঁক আৰু তেওঁৰ পঞ্চাশজন সৈন্যক গ্ৰাস কৰিলে।\n13. তাৰ পাছত পুনৰ ৰজাই তৃতীয়বাৰলৈ এজন সেনাপতি আৰু তেওঁৰ পঞ্চাশজন সৈন্যক পঠালে। এই তৃতীয় সেনাপতিয়ে ওপৰলৈ উঠি গৈ এলিয়াৰ সন্মুখত আঠুকাঢ়ি মিনতি কৰিলে, “হে ঈশ্বৰৰ লোক, আপোনাৰ দৃষ্টিত মোৰ আৰু আপোনাৰ এই পঞ্চাশজন দাসৰ জীৱন যেন বহুমূলীয়াৰূপে গ্রাহ্য হয়।\n14. চাওক, আকাশৰ পৰা জুই নামি আগেয়ে অহা দুজন সেনাপতি আৰু তেওঁলোকৰ সকলো সৈন্যকে পুৰি গ্ৰাস কৰিলে; কিন্তু এইবাৰ আপোনাৰ দৃষ্টিত মোৰ প্ৰাণ বহুমূল্য হওক।”\n15. তেতিয়া যিহোৱাৰ দূতে এলিয়াক ক’লে, “তুমি তেওঁৰ লগত নামি যোৱা, তেওঁক ভয় নকৰিবা।” তাতে এলিয়াই তেওঁৰ লগত নামি আহি ৰজাৰ ওচৰলৈ গ’ল।\n16. তেওঁ ৰজাক ক’লে, “যিহোৱাই এই কথা কৈছে, ‘আপুনি ইক্ৰোণৰ দেৱতা বাল-জবুবৰ ওচৰলৈ লোক পঠাইছিল। ইস্ৰায়েল দেশত জানো সুধিবৰ বাবে ঈশ্বৰ নাই? এনে কাম কৰাৰ কাৰণে যি শয্যাত আপুনি পৰি আছে, সেই শয্যাৰ পৰা আৰু উঠিব নোৱাৰিব; কিন্তু অৱশ্যেই মৃত্যু হ’ব’।”\n17. যিহোৱাই এলিয়াৰ যোগেদি যিদৰে কৈছিল, সেইদৰে ৰজা অহজিয়াৰ মৃত্যু হ’ল। অহজিয়াৰ কোনো পুত্ৰ সন্তান নথকাৰ বাবে তেওঁৰ ঠাইত যোৰাম ইস্রায়েলৰ ৰজা হ’ল। যিহূদাৰ ৰজা যিহোচাফটৰ পুত্র যিহোৰামৰ ৰাজত্ব কালৰ দ্বিতীয় বছৰত যোৰাম ইস্রায়েলৰ ৰজা হৈছিল।\n18. অহজিয়াৰ আন আন সকলো কৰ্মৰ বৃত্তান্ত ইস্ৰায়েলৰ ৰজাসকলৰ “ইতিহাস” পুস্তকখনত জানো লিখা নাই?\n২ রাজাবলি 2:1-25\n1. যিহোৱাই যেতিয়া এলিয়াক ঘূর্ণিবতাহৰ দ্বাৰাই স্বৰ্গলৈ তুলি নিব বিচাৰিছিল, তেতিয়া এলিয়া আৰু ইলীচাই গিলগলৰ পৰা ওলাই গৈছিল।\n2. এলিয়াই ইলীচাক ক’লে, “তুমি ইয়াতে থাকা; যিহোৱাই মোক বৈৎএললৈ পঠাইছে।” কিন্তু ইলীচাই তেওঁক ক’লে, “যিহোৱাৰ শপত আৰু আপোনাৰ প্ৰাণৰ শপত, মই আপোনাক এৰি নাযাওঁ।” তাতে তেওঁলোক বৈৎএললৈ নামি গ’ল।\n3. বৈৎএলত থকা শিষ্য ভাববাদীসকলৰ এটা দলে ইলীচাৰ ওচৰলৈ আহি ক’লে, “যিহোৱাই যে আজি আপোনাৰ গুৰুক আপোনাৰ ওচৰৰ পৰা লৈ যাব, সেই বিষয়ে আপুনি জানেনে?” ইলীচাই উত্তৰ দিলে, “হয়, মই জানো; কিন্তু তোমালোকে এই বিষয়ে একোকে নকবা।”\n4. তাৰ পাছত এলিয়াই তেওঁক ক’লে, “ইলীচা, তুমি ইয়াতে থাকা; কিয়নো যিহোৱাই মোক যিৰীহোলৈ পঠাইছে।” কিন্তু ইলীচাই ক’লে, “যিহোৱাৰ শপত আৰু আপোনাৰ প্ৰাণৰ শপত, মই আপোনাক এৰি নাযাওঁ।” তাতে তেওঁলোক যিৰীহোলৈ গ’ল।\n5. যিৰীহোত থকা শিষ্য ভাববাদী ইলীচাৰ ওচৰলৈ আহি ক’লে, “যিহোৱাই যে আজি আপোনাৰ গুৰুক আপোনাৰ ওচৰৰ পৰা লৈ যাব, সেই বিষয়ে আপুনি জানেনে?” ইলীচাই উত্তৰ দিলে, “হয়, মই জানো; কিন্তু এই বিষয়ে তোমালোকে একোকে নকবা।”\n6. তাৰ পাছত এলিয়াই ইলীচাক ক’লে, “তুমি ইয়াতে থাকা; কিয়নো যিহোৱাই মোক যৰ্দ্দনলৈ পঠাইছে।” ইলীচাই উত্তৰ দিলে, “যিহোৱাৰ শপত আৰু আপোনাৰ প্ৰাণৰ শপত, মই আপোনাক এৰি নাযাওঁ।” সেয়ে তেওঁলোক দুয়ো যাবলৈ ধৰিলে।\n7. এলিয়া আৰু ইলীচা দুয়ো যৰ্দ্দন নদীৰ পাৰত গৈ ৰ’ল আৰু তেওঁলোকৰ পৰা কিছু দূৰৈত পঞ্চাশজন শিষ্য ভাববাদী আহি থিয় হ’ল।\n8. এলিয়াই নিজৰ গাৰ চাদৰখন নুৰিয়াই লৈ যৰ্দনৰ পানীত কোবালে; তাতে পানী দুয়োফালে দুভাগ হৈ গ’ল আৰু তেওঁলোক দুজন শুকান মাটিৰ ওপৰেদি পাৰ হৈ গ’ল।\n9. পাৰ হৈ যোৱাৰ পাছত এলিয়াই ইলীচাক ক’লে, “মোক কোৱা, তোমাৰ ওচৰৰ পৰা মোক তুলি নিয়াৰ আগেয়ে মই তোমাৰ কাৰণে কি কৰিম?” ইলীচাই উত্তৰত ক’লে, “মিনতি কৰোঁ, আপোনাৰ আত্মাৰ ক্ষমতাৰ দুগুণ আত্মা যেন মই পাওঁ।”\n10. এলিয়াই ক’লে, “তুমি এক জটিল বিষয় বিচাৰিলা। তথাপিও তোমাৰ ওচৰৰ পৰা মোক লৈ যোৱাৰ সময়ত যদি তুমি মোক দেখা পোৱা, তেন্তে তুমি তাক পাবা; যদি দেখা নোপোৱা, তেন্তে নাপাবা।”\n11. তেওঁলোকে এইদৰে কথা পাতি গৈ থাকোঁতেই, হঠাৎ এখন অগ্নিময় ৰথ আৰু অগ্নিময় কিছুমান ঘোঁৰা আহি তেওঁলোক দুজনক পৃথক কৰি দিলে, আৰু এক ঘূর্ণিবতাহত এলিয়া স্বৰ্গলৈ উঠি গুছি গ’ল।\n12. ইলীচাই তাকে দেখি চিঞঁৰি উঠিল, “মোৰ পিতৃ, হে মোৰ পিতৃ, ইস্ৰায়েলৰ ৰথ আৰু অশ্বাৰোহীসকল!” তাৰ পিছত ইলীচাই এলিয়াক পুনৰ দেখা নাপালে। তেতিয়া তেওঁ নিজৰ কাপোৰ ধৰি ফালি দুডোখৰ কৰিলে।\n13. তাৰ পাছত এলিয়াৰ গাৰ পৰা পৰি যোৱা চাদৰখন তুলি লৈ তেওঁ উলটি আহি যৰ্দ্দনৰ তীৰত থিয় হ’ল।\n14. এলিয়াৰ গাৰ পৰা পৰি যোৱা সেই চাদৰখনেৰে তেওঁ পানীত আঘাত কৰি ক’লে, “এলিয়াৰ ঈশ্বৰ যিহোৱা ক’ত?” যেতিয়া তেওঁ পানীত আঘাত কৰিলে, তেতিয়া পানী দুয়োকাষে দুভাগ হ’ল আৰু ইলীচা পাৰ হৈ গ’ল।\n15. যিৰীহোৰ শিষ্য ভাববাদীসকলৰ দলটোৱে যেতিয়া ইলীচাক দেখা পালে, তেতিয়া তেওঁলোকে ক’লে, “এলিয়াৰ আত্মা ইলীচাৰ ওপৰত স্থিতি লৈছে!” সেইবাবে, তেওঁলোকে ইলীচাক সাক্ষাৎ কৰিবলৈ আহিল আৰু তেওঁৰ সন্মুখত মাটিত উবুৰি হৈ পৰি প্ৰণিপাত কৰিলে।\n16. তেওঁলোকে তেওঁক ক’লে, “চাওক, আপোনাৰ দাসবোৰৰ মাজত ইয়াত পঞ্চাশজন শক্তিশালী লোক আছে। বিনয় কৰোঁ, তেওঁলোকক আপোনাৰ গুৰুক বিচাৰি যাবলৈ অনুমতি দিয়ক; হয়তো যিহোৱাৰ আত্মাই তেওঁক তুলি লৈ গৈ কোনো পৰ্ব্বত নাইবা কোনো উপত্যকাত পেলাই গৈছে।” কিন্তু ইলীচাই ক’লে, “নহয়! তেওঁলোকৰ কাকো পঠাব নালাগে।”\n17. কিন্তু ভাৱবাদীসকলৰ শিষ্যৰ দলটোৱে ইলীচাক মিনতি কৰি থকাত, তেওঁ লাজ পাই ক’লে, “ঠিক আছে, পঠাই দিয়া।” তাতে তেওঁলোকে পঞ্চাশজন লোকক পঠাই দিলে আৰু সেই পঞ্চাশজনে তিনি দিন ধৰি বিচৰা পাছতো এলিয়াক নাপালে।\n18. ইলীচা যিৰীহোত থকাৰ সময়তে তেওঁলোক তেওঁৰ ওচৰলৈ উলটি আহিল; ইলীচাই তেওঁলোকক ক’লে, “মই জানো তোমালোকক কোৱা নাছিলো, ‘নাযাবা বুলি’?”\n19. এদিন নগৰৰ লোকসকলে ইলীচাক ক’লে, “মহাশয়, আপুনিতো দেখিছেই যে এক সুন্দৰ অৱস্থানত এই নগৰখন আছে। কিন্তু ইয়াৰ পানী বিশুদ্ধ নহয় আৰু ভূমিয়েও ভাল শস্য উৎপন্ন নকৰে।”\n20. ইলীচাই ক’লে, “আপোনালোকে এটা নতুন পাত্রত অলপ নিমখ লৈ মোৰ ওচৰলৈ আহক।” লোকসকলেও সেইদৰেই ইলীচাৰ ওচৰলৈ আনি দিলে।\n21. তেতিয়া ইলীচাই সেইখিনি লৈ পানীৰ ভুমুকৰ কাষলৈ ওলাই গ’ল আৰু তাত লোণখিনি পেলাই দি ক’লে, “যিহোৱাই এইদৰে কৈছে, ‘মই এই পানী বিশুদ্ধ কৰিলোঁ; এতিয়াৰ পৰা এই পানী খাই কাৰো মৃত্যু নহ’ব আৰু ভূমিৰ উৎপাদন শস্যও নষ্ট নহ’ব’।”\n22. এনেদৰে ইলীচাৰ কথামতে সেই পানী বিশুদ্ধ হৈ আজি পর্যন্ত তেনেদৰে আছে।\n23. পাছত ইলীচা তাৰ পৰা বৈৎএললৈ গ’ল। তেওঁ ওপৰলৈ উঠি গৈ থাকোতে বাটত কিছুমান সৰু ল’ৰাই নগৰৰ পৰা ওলাই আহি তেওঁক বিদ্রূপ কৰি ক’বলৈ ধৰিলে, “ঐ তপামূৰা, সোনকালে সোনকালে উঠি যা; তপামূৰা!”\n24. তেতিয়া ইলীচাই পাছফালে ঘূৰি সিহঁতৰ ফালে চাই যিহোৱাৰ নামেৰে সিহঁতক শাও দিলে; তেতিয়া বননিৰ পৰা হঠাৎ দুজনী ভালুক ওলাই আহিল আৰু সিহঁতৰ মাজৰ বিয়াল্লিশটা ল’ৰাক ক্ষত-বিক্ষত কৰিলে।\n25. তাৰ পাছত তেওঁ সেই ঠাইৰ পৰা কৰ্মিল পৰ্ব্বতলৈ গ’ল, আৰু তাৰ পৰা চমৰিয়ালৈ উভটি গ’ল।\n9. বয়সস্থ সময়ত মোক ত্যাগ নকৰিবা; মই শক্তিহীন হোৱা সময়ত মোক নেৰিবা।\n10. কিয়নো মোৰ শত্ৰুবোৰে মোৰ বিষয়ে কথা পাতে; তেওঁলোকে মোৰ জীৱন অনুসন্ধান কৰি একেলগে আলোচনা কৰে।\n11. তেওঁলোকে কয়, “ঈশ্বৰে তেওঁক পৰিত্যাগ কৰিলে; খেদি গৈ তেওঁক ধৰা, কিয়নো তাৰ উদ্ধাৰকৰ্ত্তা কোনো নাই।”\n12. হে ঈশ্বৰ, মোৰ পৰা আঁতৰ নহবা; হে মোৰ ঈশ্বৰ, মোক সহায় কৰিবলৈ শীঘ্ৰে আহাঁ।\n13. মোৰ প্ৰাণৰ বিৰোধীবোৰ লজ্জিত হৈ উচ্ছন্ন হওক; মোৰ অনিষ্ট কৰিবলৈ চেষ্টা কৰোঁতা সকলক নিন্দা আৰু অপমানেৰে ঢকা হওক।\n14. কিন্তু মই হ’লে, সদায় তোমাক আশা কৰি থাকিম, তোমাৰ প্ৰশংসা আৰু অধিক অধিককৈ কৰিম।\n15. এইয়া মোৰ বোধৰ অগম্য হলেও, মই মুখেৰে তোমাৰ ধাৰ্মিকতাৰ কথা কম, ওৰে দিনটো তোমাৰ পৰিত্ৰাণৰ কথা প্ৰকাশ কৰিম;\n16. মই উপস্থিত হৈ প্ৰভু যিহোৱাৰ মহৎ কাৰ্যবোৰ কীৰ্ত্তন কৰিম; মই কেৱল তোমাৰ ধাৰ্মিকতা, কেৱল তোমাৰেই ধাৰ্মিকতা উল্লেখ কৰিম।\n6. অজ্ঞানী লোকৰ ওঁঠে তেওঁৰ লগত বিবাদ আনে, আৰু তেওঁৰ মুখৰ কথাই তেওঁক মাৰ খোৱাই।\n7. অজ্ঞানী লোকৰ মুখে তেওঁৰ ধ্বংস আনে, আৰু তেওঁৰ ওঁঠে তেওঁক ফান্দত পেলাই।\n8. পৰচৰ্চ্চাকাৰীৰ কথা সুস্বাদু আহাৰৰ দৰে; সেয়ে শৰীৰৰ ভিতৰৰ অংশলৈকে সোমায় যায়।\n1. “মই তোমালোকক এই সকলোবোৰ কথা এই কাৰণে কলোঁ, যাতে তোমালোকৰ নিজৰ বিশ্বাসত বিঘিনি নজন্মে৷\n2. মানুহবোৰে নাম-ঘৰৰ পৰা তোমালোকক বাহিৰ কৰিব, সেই কালত তোমালোকক বধ কৰোঁতা প্ৰতিজনে ঈশ্বৰৰ সেৱা কৰিছোঁ বুলি ভাবিব, এনে কাল আহি আছে।\n3. তেওঁলোকে মোৰ পিতৃক আৰু মোক নজনাৰ কাৰণে এনে কর্মবোৰ কৰিব।\n4. কিন্তু যেতিয়া সেই সময় আহিব, তেতিয়া মই কোৱা কথাবোৰ তোমালোকে যেন সোঁৱৰিবা, এই কাৰণে মই এইবোৰ কথা এতিয়া তোমালোকক ক’লোঁ। মই তোমালোকৰ লগত থকাৰ কাৰণে, এইবোৰ কথা আৰম্ভণিৰে পৰা কোৱা নাছিলোঁ।\n5. কিন্তু যি জনে মোক পঠিয়াইছে, এতিয়া মই তেওঁৰ ওচৰলৈ ঘুৰি যাওঁ; তথাপি তোমালোকৰ কোনেও মোক এইদৰে সুধিব নিবিচৰা, ‘তুমি নো কলৈ গৈ আছা’?\n6. কিন্তু মই তোমালোকক এইবোৰ কথা কোৱা কাৰণে, তোমালোকৰ হৃদয় বেজাৰৰে ভৰি পৰিছে।\n7. তথাপি, মই তোমালোকক সঁচাকৈ কৈছোঁ; মই যোৱাই তোমালোকৰ পক্ষে ভাল, কিয়নো মই নগ’লে, তোমালোকৰ ওচৰলৈ সেই সহায়কর্তা নাহিব; কিন্তু মই গ’লে তোমালোকৰ ওচৰলৈ তেওঁক পঠিয়াই দিম।\n8. তেওঁ যেতিয়া আহিব, তেওঁ পাপৰ বিষয়ে, ধাৰ্মিকতাৰ বিষয়ে আৰু সোধ-বিচাৰৰ বিষয়ে, জগতক দোষৰ প্ৰমাণ দিব।\n9. তেওঁ পাপৰ সম্পর্কত চেতনা দিব, কিয়নো তেওঁলোকে মোক বিশ্বাস নকৰে;\n10. ধাৰ্মিকতাৰ বিষয়ে বুজাব, কিয়নো মই এতিয়া পিতৃৰ ওচৰলৈ যাওঁ, তোমালোকে মোক এতিয়া দেখিবলৈ নাপাবা;\n11. আৰু সোধ-বিচাৰৰ বিষয়ে চেতনা দিব, কিয়নো এই জগতৰ অধিকাৰীৰ সোধ-বিচাৰ কৰা হ’ল।\n12. তোমালোকক ক’বলৈ মোৰ অনেক কথা আছে, কিন্তু সেই কথা এতিয়া গ্ৰহণ কৰিবলৈ অতিৰিক্ত হব।\n13. কিন্তু সেই সত্যৰ আত্মা যেতিয়া আহিব, তেতিয়া তেওঁ আটাই সত্যলৈ তোমালোকক পথ দেখুৱাই নিব; কিয়নো তেওঁ নিজৰ পৰা একো কথা নক’ব; কিন্তু যি কথা শুনিব, সেই বিষয়েহে ক’ব আৰু তোমালোকক ভবিষ্যতৰ কথা জনাব।\n14. তেওঁ মোক মহিমান্বিত কৰিব; কিয়নো মোৰ যি আছে, তেওঁ তাৰ পৰা লৈ, তোমালোকক জনাব।\n15. পিতৃৰ যি যি আছে, সেই সকলো মোৰ; এই হেতুকে মই ক’লোঁ, সত্যৰ আত্মাই মোৰ পৰা সকলো গ্ৰহণ কৰি তোমালোকৰ আগত ঘোষণা কৰিব।\n16. কিছু সময়ৰ পাছত তোমালোকে মোক দেখিবলৈ নোপোৱা; কিন্তু আকৌ অলপ সময়ৰ পাছত, মোক দেখিবলৈ পাবা।”\n17. তেতিয়া তেওঁৰ শিষ্য সকলৰ মাজৰ কোনো কোনোৱে পৰস্পৰৰ মাজত আলোচনা কৰি ক’লে, “তেওঁ আমাক কি কবলৈ বিচাৰিছে, কিছু সময়ৰ পাছত মোক দেখিবলৈ নোপোৱা; কিন্তু আকৌ অলপ সময়ৰ পাছত মোক দেখিবলৈ পাবা; ‘কাৰণ মই পিতৃৰ ওচৰলৈ যাওঁ’? তেওঁ এই কথা কিয় কলে আমি বুজি পোৱা নাই৷”\n18. এতেকে তেওঁলোকে ক’লে, “তেওঁনো এইটো কি কৈছে, ‘অলপ সময়’? তেওঁ কি কথা কৈ আছে আমি নাজানো।”\n19. যীচুৱে দেখিলে যে তেওঁলোকে তেওঁক সুধিবৰ বাবে আগ্ৰহী, সেয়েহে মনৰ ভাব বুজি পাই তেওঁলোকক ক’লে, “মই যে তোমালোকক কলোঁ, ‘কিছু সময়ৰ পাছত তোমালোকে মোক দেখিবলৈ নোপোৱা, কিন্তু আকৌ অলপ সময়ৰ পাছত মোক দেখিবলৈ পাবা’, এই কথাৰ ওপৰতে তোমালোকে আলোচনা কৰি আছা নে?”\n20. মই তোমালোকক সঁচাকৈ কওঁ, তোমালোকে ক্ৰন্দন আৰু বিলাপ কৰিবা, কিন্তু জগতে আনন্দ কৰিব; তেতিয়া তোমালোকে শোক কৰিবা; কিন্তু পাছত তোমালোকৰ সেই শোক আনন্দ হৈ যাব।\n21. প্ৰসৱৰ সময়ত উপস্থিত হোৱাত মহিলাই প্ৰসৱৰ বেদনাত দুখ পায়; কিন্তু সন্তান ওপজিলেই, জগতলৈ এটি শিশু জন্ম হোৱাৰ আনন্দত, বেছি সময়লৈ সেই বেদনা তেওঁৰ মনত নাথাকে।\n22. ঠিক সেইদৰে তোমালোকেও এতিয়া দুখত আছা; কিন্তু মই আকৌ তোমালোকক দেখা দিম; তেতিয়া তোমালোকৰ হৃদয় আনন্দিত হ’ব আৰু তোমালোকৰ সেই আনন্দ কোনেও তোমালোকৰ পৰা কাঢ়ি নিব নোৱাৰিব।\n23. সেইদিনা মোক একো প্ৰশ্ন নুসুধিবা৷ মই তোমালোকক সঁচাকৈ কওঁ, তোমালোকে মোৰ নামেৰে পিতৃৰ আগত যদি কিবা খোজা, তেনেহলে তেওঁ তোমালোকক দিব।\n24. এতিয়ালৈকে মোৰ নামেৰে তোমালোকে একো খোজা নাই; খোজা, তেতিয়াহে পাবা, তেতিয়া তোমালোকৰ আনন্দ পৰিপূর্ণ হব।\n25. এইবোৰ কথা উপমাৰে মই তোমালোকক ক’লো, যি সময়ত মই তোমালোকক উপমা দিব নোৱাৰিম, প্ৰকাশকৈ পিতৃৰ কথা জনাম, এনে সময় আহিছে।\n26. সেইদিনা যি খোজা, মোৰ নামেৰে খুজিবা; আৰু মই তোমালোকক কোৱা নাই যে, মই তোমালোকৰ হৈ পিতৃ ওচৰত প্ৰাৰ্থনা কৰিম;\n27. কিয়নো পিতৃয়ে নিজেই তোমালোকক প্রেম কৰে; কাৰণ তোমালোকে মোক প্ৰেম কৰিলা আৰু মই যে পিতৃৰ পৰা আহিছোঁ, ইয়াকো বিশ্বাস কৰিলা।\n28. মই পিতৃৰ ওচৰৰ পৰা জগতলৈ আহিলোঁ; আকৌ জগতক এৰি এতিয়া মই পিতৃৰ ওচৰলৈ যাওঁ।”\n29. তেতিয়া তেওঁৰ শিষ্য সকলে ক’লে, “চাওক, আপুনি এতিয়া স্পষ্টকৈ কব ধৰিছে; আপুনি কোনো কথা অস্পষ্টকৈ কৈ থকা নাই।\n30. এতিয়া আমি বুজি পালোঁ যে আপুনি সকলো জানে, কোনো ব্যক্তিয়ে আপোনাক সুধাৰ আগতেই আপুনি তাৰ উত্তৰ দিব পাৰে, আপুনি যে ঈশ্বৰৰ পৰা আহিছে, ইয়াকে আমি বিশ্বাস কৰিছোঁ।\n31. যীচুৱে তেওঁলোকক ক’লে, “এতিয়া বিশ্বাস কৰিছা নে?”\n32. চোৱা, এনে সময় আহিছে, আৰু প্রকৃতে এনে সময় আহিব, যেতিয়া তোমালোকে নিজ নিজ সা-সম্পত্তিত গোট গোট হৈ থাকিবা আৰু মোক অকলশৰীয়াকৈ এৰি যাবা, তথাপি মই অকলশৰীয়া নহওঁ, কিয়নো পিতৃ মোৰ লগত আছে।\n33. এই কাৰণে মই তোমালোকক এইবোৰ কথা ক’লোঁ, যাতে তোমালোকে মোৰ শান্তি পোৱা৷ জগতত তোমালোকে কষ্ট পাবা; কিন্তু নিৰ্ভয় হোৱা; মই জগতৰ ওপৰত জয় কৰিলোঁ।”


siya-kakkar-suicide-case-family-reaction– News18 Assam\nচিয়া কক্কৰৰ মৃত্যুৰ কাৰণ কি? কিছুদিন ধৰি ব্যাপক ট্ৰ’ল কৰা হৈছিল ছচিয়েল মিডিয়াত! কি ক’লে পৰিয়াল লোকে?\nকিয় জীৱন ত্যাগ কৰিলে চিয়া কক্কৰে? ছচিয়েল মিডিয়া নেকি চিয়াৰ মৃত্যুৰ কাৰণ?\nNews18 Assam | News18 Assam | June 26, 2020, 3:10 PM IST\nবলীউদৰ অভিনেতা সুশান্ত সিং ৰাজপুতৰ মৃত্যুত শোকস্তব্ধ সমগ্ৰ বলীউদ। এতিয়াও অভিনেতাজনৰ মৃত্যু সহজ ভাবে মানি ল’ব পৰা নাই বহুতে। তাৰ মাজতে পোহৰলৈ আহিছে আন এক বেয়া খবৰ। চিয়া কক্কৰ নামৰ এগৰাকী যুৱতীয়ে অজ্ঞাত কাৰণত জীৱন ত্যাগ কৰে।\nমানসিক চাপত আছিল যুৱতীগৰাকী। কিন্তু কিয় মানসিক ভাবে চিয়া কক্কৰ ভাঙি পৰিছিল, সেয়া এতিয়াও পোহৰলৈ অহা নাই। চিয়াৰ ঘৰৰ পৰা আৰক্ষীয়ে উদ্ধাৰ কৰিছে বিশেষ কিছু তথ্য।\nপৰিয়ালে জনোৱা মতে, কিছুদিন ধৰি ছচিয়েল মিডিয়াত চিয়াক বিভিন্নজনে আক্ৰমণৰ লক্ষ্য কৰি লৈছিল। নৃত্য শিল্পী তথা টিকটক ষ্টাৰগৰাকীৰ মৃত্যুত এতিয়া প্ৰতিক্ৰিয়া প্ৰকাশ কৰিছে অভিনেতা জয় ভাঞ্চালীয়ে।\nজয়ে কয় যে, ‘এনে ধৰণৰ কাম কৰাৰ আগতে এবাৰ নিজৰ পিতৃ-মাতৃৰ কথা ভাবিব লাগে।’\nজয়ে লগতে কয় যে, ‘চিয়াৰ মৃত্যুৰ খবৰ শুনি আচৰিত হৈছো। তেওঁৰ আত্মাই শান্তি পাওক। কিন্তু প্ৰত্যেকৰে জীৱনত সমস্যা থাকেই। এনে মহামাৰীৰ সময়ত সকলো সমস্যাত পৰিছে। কিন্তু এনেধৰণৰ সিদ্ধান্ত ল’ব নালাগে। এনেকাম কৰি নিজৰ সমস্যা সমাধান কৰিব পাৰে, কিন্তু পিতৃ-মাতৃৰ কথা এবাৰ ভাবিব লাগে।’


wagon r cars with Alcohol cross even after inter-district travel is stopped-gbআন্তঃজিলা যাতায়াত বন্ধ, তথাপি পাৰ হয় সুৰাভৰ্তি ৱেগনাৰ! এটা দুৰ্ঘটনাই আনিলে পোহৰলৈ– News18 assam\nআন্তঃজিলা যাতায়াত বন্ধ, তথাপি পাৰ হয় সুৰাভৰ্তি ৱাগনাৰ! এটা দুৰ্ঘটনাই আনিলে পোহৰলৈ\nদুৰ্ঘটনাত গুৰুতৰভাৱে আহত চাইকেল আৰোহী মালেক আলীক ৰাইজে ভৰ্তি কৰাই চিকিৎসালয়ত।\nLast Updated : July 13, 2021, 22:04 IST\nৰঙিয়াৰ দ্বাৰকুছিত সুৰাভৰ্তি Wagoner বাহনে খুন্দিয়ালে চাইকেল আৰোহীক। দুৰ্ঘটনাত গুৰুতৰভাৱে আহত হয় চাইকেল আৰোহীগৰাকী। ৰাইজৰ উপস্থিতি দেখি পলায়নৰ চেষ্টা চলাই দুৰ্ঘটনা সংঘটিত কৰা তুলসীবাৰী অভিমুখী AS 01 DF 1960 নম্বৰৰ Wagon r বাহনৰ চালকে ।\nৰাইজে কৰায়ত্ত কৰে চাৰি চকীয়াবাহনসহ চালকক। কিন্তু চাৰিচকীয়া বাহনৰ ভিতৰভাগ দেখি হতবাক হয় ৰাইজ। বাহনখনত আছিলে কাৰ্টনে কাৰ্টনে বিলাতী সুৰা। লগে লগে আবদ্ধ কৰে অবৈধ সুৰাৰ গৰাকী তুলসীবাৰীৰ পৱিত্ৰ কলিতাক। ক'ভিড আতংকৰ মাজতে হাফ লকডাউনৰ সুযোগ বুজি বাক্সা জিলাৰ কুমাৰীকাটাৰ পৰা ৰঙিয়াৰ তুলসীবাৰীলৈ অবৈধভাৱে কঢ়িয়াই আনিছিল লক্ষাধিক টকা মূল্যৰ বিলাতী সুৰাখিনি ।\nৰাইজে গান্ধীবাৰী আৰক্ষীক খবৰ দিয়াৰ লগতে বিলাতী সুৰাভৰ্তি Wagon r বাহনসহ পৱিত্ৰ কলিতাক গতাই দিয়ে গান্ধীবাৰী আৰক্ষীক। ইফালে দুৰ্ঘটনাত গুৰুতৰভাৱে আহত চাইকেল আৰোহী মালেক আলীক ৰাইজে ভৰ্তি কৰাই চিকিৎসালয়ত। এতিয়া প্ৰশ্ন হ'ল আৰক্ষীৰ নিয়মীয়া তালাচীৰ পিছতো কেনেদৰে এনে অবৈধ সুৰাৰ সৰবৰাহ চলি আছে ? আন্তঃজিলা যাতায়াত বন্ধ থকাৰ পিছতো কিদৰে এখন জিলাৰ পৰা আন এখন জিলালৈ আৰক্ষীৰ কটকটীয়া তালাচীৰ মাজেৰে এনেদৰে অবৈধ সুৰা কঢ়িয়াই লৈ গৈ আছে?\nFirst published: July 13, 2021, 22:03 IST


অহেতুক – কাবেৰী বৰা | Xahitya.Org\nঅহেতুক – কাবেৰী বৰা\nby সাহিত্য ডট অৰ্গ\tJanuary 31, 2017 1 comment\nগাভৰু হোৱাৰ দিনা পিন্ধাই দিছিল\nতাঁতত বোৱা এটা ৰাতি\nউঠন বুকুৰ লাজ ঢাকিবলৈ নে\nইচ্ছাবোৰৰ দমন কৰিবলৈ?\nঅনুভৱ কৰিছিলোঁ সেইদিনাই\nআইয়ে কৈছিল লাজৰ আৱৰণ সানিবলৈ\nস্বাধীনতাবোৰ নিষিদ্ধ হৈছিল সেইদিনাই।\nএতিয়া ৰাতি আৰু দিন\nবিষাদৰ বৰ্ণিল উৎসৱ\nবসন্তৰ শুকান কাঠ।\nনুচুবা, নাযাবা আনে শুনাকৈ নক’বা তুমি ঋতুমতী\nপাকঘূৰণি খাই ঘূৰি থাকে মগজুত\nযন্ত্ৰনাবোৰ হজম কৰোঁ\nগিলি গিলি শেষ কৰোঁ পৃথিৱীৰ সমস্ত দুখ।\nআমি য’তেই খোজ দিওঁ\nতাতেই হেজাৰ গাত\nএৰি আহিছোঁ দীৰ্ঘ বাট\nটোপনিতো সাৰে থাকে দুখন হাত।\nনিয়মৰ সজাত বন্দী কৰি ৰখা হ’ল\nআমাৰ কিছু ইচ্ছা-আকাংক্ষা\nনতুনকৈ কি ক’ম?\nৰাতিবোৰে ৰিঙিয়াই মাতে\nসেউজীয়া পাতৰ তলত আন্ধাৰ\nআজিকালি এনেদৰেই ভাবোঁ।\nমই এন্ধাৰ হ’ব খোজোঁ……( -ৰুণুমী দেৱী)\nঅজুহাত (ন’ মৰ চুইচাইড নোটছ প্লিজ) – বিচিত্ৰ বৰদলৈ\nহৃদয় (অগস্ত্য বৰুৱা)\n#1 JP bora7February, 2017, 21:19\nExcellent dr……I need more like this…


হিমন্ত বিশ্ব মুখ্য মন্ত্ৰী হ’বলৈকে বিজেপিলৈ গৈছে, গতিকে তেওঁ ধৈৰ্য্য কেনেকৈ ধৰিব? : গগৈ\nচৰকাৰৰ ব্যৰ্থতা উদঙাই হিমন্তই মুখ্য মন্ত্ৰী সোণোৱালৰ বিৰুদ্ধে যুদ্ধ আৰম্ভ কৰিছে : তৰুণ গগৈ\nNovember 26, 2018 4:55 pm\nসংবাদমেলত প্ৰাক্তন মুখ্য মন্ত্ৰী তৰুণ গগৈ, ২৬ নৱেম্বৰত। ফটো : য়ু বি।\nহিমন্ত বিশ্বই মুখ্য মন্ত্ৰী হোৱাৰ যাৱতীয় কুচকাৱাজ ইতিমধ্যে আৰম্ভ কৰিছে। সেয়ে তেওঁ মুখ্য মন্ত্ৰী সোণোৱালৰ বিৰুদ্ধে যুদ্ধ আৰম্ভ কৰি দিছে। নিজৰ চৰকাৰখনৰে ব্যৰ্থতা উদঙাই তেওঁ এই যুদ্ধ আৰম্ভ কৰিছে। এই দাবী প্ৰাক্তন মুখ্য মন্ত্ৰী তৰুণ গগৈৰ।\n২৬ নৱেম্বৰত দিচপুৰৰ চৰকাৰী বাসভৱনত এখন সংবাদমেলৰ আয়োজন কৰি এই গুৰুত্বপূৰ্ণ মন্তব্য কৰে প্ৰাক্তন মুখ্য মন্ত্ৰীজনে।\n“হিমন্ত বিশ্ব মুখ্য মন্ত্ৰী হ’বলৈকে বিজেপিলৈ গৈছে। গতিকে তেওঁ ধৈৰ্য্য কেনেকৈ ধৰি থাকিব?” গগৈয়ে কয়।\nহিমন্তৰ মুখ্য মন্ত্ৰিত্বৰ লালসাৰ কথা কৈ কয়, “হিমন্ত বিশ্বকনো আৰু কি লাগে? তেওঁক মুখ্য মন্ত্ৰী হ’বহে লাগে! কংগ্ৰেছে, বিজেপি বা অগপ যিয়েই নহওক। তেওঁক কেৱল মুখ্য মন্ত্ৰী হ’বলৈ লাগে।”\n“তেওঁ আকৌ যুদ্ধ আৰম্ভ কৰিছেই। আমাৰ লগতনো কাজিয়া কিয় লাগিছিল?” গগৈৰ মন্তব্য।\nগগৈৰ মতে মুখ্য মন্ত্ৰিত্বৰ বাবে লালায়িত মন্ত্ৰী হিমন্ত বিশ্ব শৰ্মাই মুখ্য মন্ত্ৰী হোৱাৰ আশা পূৰণ নহ’ব বুলিয়েই কংগ্ৰেছত বিসম্বাদ কৰি বিজেপিলৈ গৈছিল। এতিয়া বিজেপিতো মুখ্য মন্ত্ৰী সৰ্বানন্দ সোণোৱালৰ বিৰুদ্ধে যুদ্ধ আৰম্ভ কৰিছে। তাৰ বাবে সোণোৱাল নেতৃত্বাধীন চৰকাৰৰ ব্যৰ্থতা মন্ত্ৰী শৰ্মাই উদঙাব ধৰিছে। ইয়াৰ উদাহৰণ দি গগৈয়ে কয় যে শেহতীয়াভাৱে বহুকেইগৰাকী যুৱক-যুৱতীয়ে আলফা (স্বাঃ)ত যোগদান কৰা সন্দৰ্ভত হিমন্ত বিশ্ব শৰ্মাই নিজৰ মন্তব্যত চৰকাৰখনৰ ব্যৰ্থতা দাঙি ধৰিছে।\nগগৈয়ে কয়, “হিমন্ত বিশ্ব শৰ্মাই নিজে কৈছে যে নিবনুৱাক সংস্থাপন দিব নোৱৰা বাবে, দৰিদ্ৰতাৰ কাৰণে আজি আলফালৈ যুৱক-যুৱতীয়ে ঢাপলি মেলিছে। ইয়াৰ দ্বাৰা তেওঁ মুখ্য মন্ত্ৰী সৰ্বানন্দ সোণোৱালৰ বিৰুদ্ধে এপাট কৌশলী অস্ত্ৰ প্ৰয়োগ কৰিলে। এই কথাৰ দ্বাৰা তেওঁ পৰোক্ষভাৱে ৰাইজক বুজাব বিছাৰিছে যে মুখ্য মন্ত্ৰী সোণোৱালে চৰকাৰখনৰ নেতৃত্ব দিয়াত সকলো ফালৰ পৰা ব্যৰ্থ হৈছে।”\nতেওঁ লগতে মন্ত্ৰী হিমন্ত বিশ্ব শৰ্মাই আলফালৈ ল’ৰা-ছোৱালী যোৱাৰ কথা কৈ তেওঁ পৰোক্ষভাৱে আইন-শৃংখলা পৰিস্থিতিৰ অৱনতি ঘটাৰ কথাটো বুজাইছে বুলি মন্তব্য কৰিছে আৰু তাৰ দ্বাৰাও মুখ্য মন্ত্ৰীজন যে ব্যৰ্থ সেই কথা প্ৰকাশ কৰি নিজে মুখ্য মন্ত্ৰী হোৱাৰ বাট মোকলাব বিচৰা বুলিও মন্তব্য কৰে।\nএডভাণ্টেইজ আছাম, বিকাশ, কেন্দ্ৰৰ পৰা অসমে অধিক পুঁজি পাই থকা আদি কথা কৈ থকা মন্ত্ৰী হিমন্ত বিশ্ব শৰ্মাই এতিয়া চৰকাৰৰ ব্যৰ্থতাৰ কথা ক’বলৈ আৰম্ভ কৰাতেই মুখ্য মন্ত্ৰীৰ বিৰুদ্ধে তেওঁৰ ষড়যন্ত্ৰ প্ৰকাশ পাইছে বুলিও তৰুণ গগৈয়ে কয়।\nআনহাতে হিমন্ত বিশ্ব শৰ্মাই ডিচেম্বৰতেই মুখ্য মন্ত্ৰী হ’ব বুলি নিজেই প্ৰকাশ কৰা বুলিও সংবাদমেলত গগৈয়ে মন্তব্য কৰে। সেই কথা মন্ত্ৰী শৰ্মাৰ ঘনিষ্ঠৰ পৰাই গগৈয়ে জানিব পৰা বুলিও কয়।\nগগৈয়ে কয়, “তেওঁ (হিমন্তই) কেইবাজনৰো আগত নিজেই কৈ আছে ‘অলপ অপেক্ষা কৰক মই ডিচেম্বৰত মুখ্য মন্ত্ৰী হৈ আছো’।”\nইয়াৰ উপৰি গগৈয়ে বিজেপিত এতিয়া গৃহকন্দল চলি আছে বুলিও তাৎপৰ্যপূৰ্ণ মন্তব্য কৰে।\nইপিনে, কংগ্ৰেছত থকা হ’লে হিমন্ত বিশ্ব শৰ্মাই মুখ্য মন্ত্ৰী হ’ব পাৰিলে হেঁতেন কিন্তু তেওঁৰ ৰ’বলৈ ধৈৰ্য নোহোৱা হ’ল বুলিও মন্তব্য কৰে তৰুণ গগৈয়ে।\n“ভগৱানে নকৰে, ৰাইজে নিদিয়ে, মোক গালি পাৰি কি লাভ, মইতো তেওঁক মুখ্য মন্ত্ৰী পাতিব বিচাৰিছিলোৱেই”, হিমন্তক উদ্দেশ্যি গগৈয়ে কয়।\nআনহাতে, মন্ত্ৰী হিমন্ত বিশ্ব শৰ্মাই যিহেতু নিজৰ চৰকাৰখনৰ ব্যৰ্থতা স্বীকাৰ কৰিবলৈ বাধ্য হৈছে, গতিকে তেওঁৰ মন্ত্ৰী হৈ থকাৰ নৈতিক অধিকাৰ হেৰুৱাইছে কাৰণ চৰকাৰখনৰ এজন কেবিনেট মন্ত্ৰী হিচাপে ইয়াৰ বাবে তেওঁ নিজেও দায়ী বুলিও গগৈয়ে সংবাদমেলত প্ৰকাশ কৰে।\nঅসমৰ বানপানী আৰু ডিমা হাচাও: বিভীষিকাৰ কাৰণ আৰু সমাধান সূত্ৰ কি?\nঅৱশেষত শাস্তি ঘোষণা: জম্মু-কাশ্মীৰৰ বিচ্ছিন্নতাবাদী নেতা য়াছিন মালিকক যাৱজ্জীৱন কাৰাদণ্ড\nHSLC Result শীঘ্ৰে ঘোষণা হ’ব হাইস্কুল শিক্ষান্ত পৰীক্ষাৰ ফলাফল: কেতিয়া হ’ব পাৰে ঘোষণা, কিদৰে চাব ?\nতিনিটাকৈ মিছাইলৰ পৰীক্ষণেৰে বিদেনক শক্তিৰ উমান দিলে কিম জঙে